অভিযোগৰ ২৪ ঘণ্টাৰ পিছত আঁতৰাব লাগিব আপত্তিকৰ পোষ্টঃ আহিল ছ'চিয়েল মিডিয়াৰ গাইডলাইন | নিয়মীয়া বাৰ্তা\nনিয়মীয়া বাৰ্তা ২৫ ফেব্ৰুৱাৰীঃ কেন্দ্ৰীয় চৰকাৰে ott, নিউজ পৰ্টেল আৰু ছ’চিয়েল মিডিয়াৰ বাবে নিৰ্দেশনা ঘোষণা কৰিছে। কেন্দ্ৰীয় মন্ত্ৰী ৰবিশংকৰ প্ৰসাদ আৰু প্ৰকাশ জাভড়েকাৰে নিৰ্দেশনাবোৰৰ বিষয়ে অৱগত কৰে।\nৰবিশংকৰ প্ৰসাদে কয় যে ভাৰতত ব্যৱসায় কৰিবলৈ সামাজিক মাধ্যমক স্বাগতম জনাইছিলো, কিন্তু ছ’চিয়েল মিডিয়া যিধৰণে ব্যৱহাৰ কৰা হ’ল, ইয়াক কোনোপ্ৰকাৰে সভ্য বুলি ক’ব নোৱাৰি, এনে অভিযোগ আমাৰ ওচৰলৈ আহিছিল।\nমন্ত্ৰী ৰবিশংকৰে কয় যে ছ’চিয়েল মিডিয়া ব্যৱহাৰকাৰীসকলৰ সমস্যাৰ বাবে এখন মঞ্চ থাকিব লাগে। ঘৃণা বিয়পাবলৈ সামাজিক মাধ্যম ব্যৱহাৰ কৰা হৈছে। ছ’চিয়েল মিডিয়া সন্ত্ৰাসবাদীৰ দ্বাৰা ব্যৱহাৰ কৰা হৈছে। বহু বছৰ ধৰি ছ’চিয়েল মিডিয়াৰ অপব্যৱহাৰৰ অভিযোগ আহিছে। লগতে বাতৰি চেনেলে ভুৱা নিউজ পৰীক্ষা কৰিবলৈ ফেক্ট চেক চেল গঠন কৰিব লাগিব।\nছচিয়েল মিডিয়াৰ বাবে নতুন নিয়মঃ\n1. নতুন নিৰ্দেশনা অনুসৰি সামাজিক মাধ্যমসমূহে এটা অভিযোগ কোষ সৃষ্টি কৰিব লাগিব।\n2. যিকোনো কনটেন্ট আঁতৰাই দিয়াৰ আগতে এটা কাৰণ দিয়া প্ৰয়োজন।\n3. অভিযোগ কৰাৰ পিছত আপত্তিজনক পোষ্টবোৰ 24 ঘণ্টাৰ ভিতৰত আঁতৰ কৰিব লাগিব।\n4. ছ’চিয়েল মিডিয়াৰ নিয়মবোৰ তিনি মাহৰ ভিতৰত কাৰ্যকৰী হ’ব।\n5. মুখ্য অভিযোগকাৰী বিষয়া নিযুক্তি দিব লাগিব , যি নিয়মবোৰ পালন কৰাৰ বাবে দায়বদ্ধ হ’ব।\n6. এটা নডেল বিষয়া নিয়োগ কৰিব লাগিব, যি 24X7 আইন প্ৰৱৰ্তনকাৰী সংস্থাৰ সৈতে সংযুক্ত থাকিব লাগিব।\n7. এই দুজন নিযুক্ত বিষয়া ভাৰতত বাস কৰিব।\n8. প্ৰথমতে পোষ্ট দিয়াজনৰ তথ্য প্ৰদান কৰিব লাগিব।\nOTT-ৰ বাবে নতুন নিৰ্দেশনা\nসামাজিক মাধ্যমৰ লগতে OTT প্লেটফৰ্মৰ বাবে কেন্দ্ৰীয় মন্ত্ৰী প্ৰকাশ জাভড়েকাৰে নিৰ্দেশনা জাৰি কৰি কয় যে সংবাদ মাধ্যমৰ প্ৰতিটো মঞ্চৰ বাবে নিয়ম প্ৰয়োজনীয়। তেওঁ কৈছিল যে OTT প্লেটফৰ্মৰ সংবাদ মাধ্যমৰ দৰে এক স্ব-নিয়ন্ত্ৰণ সৃষ্টি কৰিবলৈ কোৱা হৈছিল, কিন্তু তেওঁলোকে এনে কাম নকৰিলে।\n1. দৰ্শকৰ বয়স অনুসৰি কনন্টেত সৃষ্টি কৰা হ’ব।\n2. সৃষ্টি কৰিব লাগিব OTT সমলৰ পাঁচটা শ্ৰেণী।\n3. U, U/A হ’ব 7+, U/A 13+, U/A 16+, আৰু A শ্ৰেণী।\n4. ডিজিটেল প্লেটফৰ্মত Parental Lock লক প্ৰদান কৰিব লাগিব\n5. ott প্লেটফৰ্মবোৰে স্ব-নিয়ন্ত্ৰণ সংস্থা সৃষ্টি কৰিব লাগিব।\n6. ভুৱা বিষয় অন্তৰ্ভুক্ত কৰিলে কঠোৰ ব্যৱস্থা লোৱা হ’ব।


Wednesday, 06 January 2021 10:26 AM\nড্ৰেগন ফল হৈছে এক জনপ্ৰিয় আমেৰিকান ফল যি এতিয়া আমাৰ দেশত অতি জনপ্ৰিয়।মূলতঃ লেটিন আমেৰিকাৰ ফল হিচাবে জনাজাত এই ফল বিধ দক্ষিণ-পূব এছিয়া,মধ্য এছিয়াৰ লগতে আফ্ৰিকাৰো বিভিন্ন অঞ্চলত পোৱা যায়।অৱশ্যে সোৱাদ আৰু পুষ্টিগুণৰ দিশৰ পৰা অতি উত্তম ফল হিচাবে পৰিগণিত হোৱা এই ফল বিধ অসমৰ অতি কম সংখ্যক লোকেহে চিনি পায়। ড্ৰেগন ফলগছ হৈছে এক প্ৰকাৰৰ কেকটাছ জাতীয় গছ যাৰ বৈজ্ঞানিক নাম Hylocereus undatus. । এই গছৰ কোনো পাত নাই। ড্ৰেগন ফলৰ গছবোৰ সাধাৰণতে 1.5ৰ পৰা 2.5 মিটাৰ দীঘল হয়। এই ফলৰ আকাৰ ডাঙৰ, পকিলে ৰঙা হয়, বাকলিটো ডাঠ গুলপীয়া, তাৰোপৰি পকিলে ৰঙা আৰু বগা আৰু ৰঙৰ ৰস উলাই যিটো আমি juice হিচাপে খাব পাৰো ৷ ফলৰ গুটিবোৰ সৰু, ক'লা আৰু কোমল। এটা ফলৰ ওজন প্রায় 150 গ্ৰামৰ পৰা 600 গ্ৰামৰ ভিতৰত হব পাৰে । ভিটামিন Cৰে সমৃদ্ধ ড্ৰেগন ফলত প্ৰচুৰ পৰিমাণে থাকে আইৰণ, ফচফৰাছ, জিংক আদিৰ লগতে শৰীৰৰ বাবে প্ৰয়োজনীয় বহু উপাদান।\nঅসমৰ ওদালগুৰিকে ধৰি বিভিন্ন ঠাইত এতিয়া ড্ৰেগন ফলৰ খেতি আৰম্ভ হৈছে।\nগতিকে আমি জানো আহক ইয়াৰ খেতি কেনেকৈ কৰিব পাৰি -\nভূমি নিৰ্বাচন আৰু সাজু:\nভালদৰে বিকশিত উচ্চ আৰু মজলীয়া উচ্চ স্লাছৰ উৰ্বৰ ভূমি বাছনি কৰক ৷\nৰোপণ পদ্ধতি আৰু ৰোপনৰ সময়:\nসমতল ভূমিত বর্গ বা ষড়ভুজ আৰু পাহাৰীয়া ঠাইত ভূমিটো কেণ্টাৰ পদ্ধতিৰে কাটিং কৰি ৰোপন কৰি। ড্ৰেগন ফল ৰোপনৰ সময় এপ্ৰিলৰ মাজভাগৰ পৰা অক্টোবৰৰ মাজভাগলৈ।\nসূৰ্য্যৰ ৰদ পৰা ঠাইত 1.5 মিটাৰ x 1.5 মিটাৰ x 1 মিটাৰ আকাৰৰ গাত বনাই লওক । ইয়াৰ 20-25 দিনৰ পিছত, 25-30 কেজি পচি যোৱা গোৱৰ, 250 গ্ৰাম টিএছপি, 250 গ্ৰাম মোপ, 150 গ্ৰাম জিপচাম আৰু 50 গ্ৰাম জিংক ছালফেট সাৰ মাটিৰে মিহলাই মাটী জাপি দিব । তাৰ পিছত 10-15 দিন হোৱাত , আপুনি প্ৰতিটো গাতত4টাকৈ পুলি প্রত্যেকৰে মাজভাগত 50 ছে:মি দূৰত ৰাখি লাগিব ৰুব । ইউৰিয়া প্রতি 1 মাহৰ মূৰত 1 বছৰলৈ প্ৰতিটো গাতত 100 গ্ৰাম প্ৰয়োগ কৰিব লাগিব।\nড্ৰেগন অঙ্গজ প্ৰণালী বা বীজৰ যোগেৰে বংশ বিস্তাৰ কৰা হয় যদিও মাতৃৰ গুনাগুণ বজাই ৰাখিবলৈ অঙ্গজ প্ৰণালীৰে কাটিং কৰি বংশ বিস্তাৰ কৰা ভাল। এনে কৰিলে প্ৰায় 100% ফল লগাতো নিশ্চিত আৰু অতি সোনকালে ফল লাগে ৷ কটাৰ পৰা উৎপন্ন হোৱা গছৰ পৰা ফল পাবলৈ প্রায় 12-18 মাহ সময় লাগে। সাধাৰণতে, পুৰণি আৰু কঠিন ডালবোৰ 1ৰ পৰা 1.5 ফুটলৈ কাটিব পাৰি আৰু আঙুঠবোৰ পাতল ছাঁত কটা অংশৰ পৰা সহজে উৎপন্ন হয় ৷\nতাৰ পিছত, 20ৰ পৰা 30 দিনৰ পিছত, মূলবোৰ কটাৰ পৰা ওলাই আহিব। সঠিক পৰিৱেশত আৰু প্ৰয়োজনীয়তা অনুসৰি মাটিত পোনপটীয়াকৈ ৰোপন কৰিব পাৰি।\nআমি অপতৃণবোৰ আঁতৰাব লাগিব আৰু প্ৰয়োজন হ'লে নিয়মীয়া জলসিঞ্চন আৰু বেৰা দিব লাগিব। উদ্ভিদটো ৰোপণ কৰাৰ পিছত 1.5ৰ পৰা 2.5 মিটাৰ দীঘল হলে প্রতিটো গাতৰ চাৰিওডাল পুলিত4মিটাৰমান দীঘল খুটি পুটি দিব যাতে । যেতিয়া উদ্ভিদটো ডাঙৰ হয়, ইয়াক নাৰিকলৰ ৰচীৰে বান্ধিব লাগিব যাতে খুঁটিৰ সহায় লৈ বাঢ়ি যাব পাৰে ৷\nগছটো বাঢ়ি অহাৰ লগে লগে, নিম্নলিখিত ধৰণে সাৰ প্রয়োগ কৰিব লাগে :\nগছৰ বয়স 1-3 বছৰ হলে\nপ্ৰতি বছৰে প্রয়োগ কৰিব লগা সাৰৰ পৰিমাণ এনে ধৰণৰ -\nপ্ৰথম বছৰত 40-50 (কেজি), ইউৰিয়া 300 (গ্ৰাম), TSP 250 (গ্ৰাম), MOP 250(গ্ৰাম)\n3-6 বছৰ হলে গোৱৰ সাৰ 50-60(কেজি), ইউৰিয়া 350(গ্ৰাম), TSP 300(গ্ৰাম), MOP300(গ্ৰাম),\n৬-৯ বছৰ হলে গোৱৰ সাৰ 60-70(কেজি), ইউৰিয়া 400(গ্ৰাম), TSP 350(গ্ৰাম), MOP350(গ্ৰাম),\n10 বছৰৰ উর্দ্ধৰ হলে গোৱৰ সাৰ 70-80(কেজি), ইউৰিয়া 500(গ্ৰাম), TSP 500(গ্ৰাম), MOP 500(গ্ৰাম).\nৰোগ আৰু প্রতিৰোধ ব্যৱস্থা গ্রহণ -\nযিকোনো খেতিৰ বাবে বেমাৰ আৰু প্রতিৰোধ বিষয়টো গুৰত্বপূর্ণ ৷ তেতিয়াহে ভবাধৰণে সফলতা পাব পাৰি ৷ তাৰ বাবে আমি আগতীয়াকৈ সজাগতা অৱলম্বন কৰিব লাগে ৷ অন্যাথা শস্য খিনি নষ্ট হোৱাৰ সম্ভাৱনা অধিক ৷ ড্রেগন ফলত হব পৰা কেইবিধ বেমাৰ আৰু উপশমৰ বিষয়ে তলত আলোচনা কৰা হল -\nযেতিয়া গুৰিত অতিৰিক্ত পানী জমা হয়, গুৰিটো পচিবলৈ আৰম্ভ হয় ৷ এই ৰোগ হলে গুৰিটো অলপ অলপকৈ মাটিৰ তললৈকে গোটেই মূলখিনি পচি যায়। পিছত যেতিয়া আপুনি গছটো ওপৰলৈ টানি আনে, তেতিয়া মূল অবিহনে কেৱল গছডাল ওপৰলৈ উঠি আহে। সেয়েহে ইয়াৰ পৰা মুক্তি পাবলৈ, উচ্চ ভূমিত ফলৰ উৎপাদন কৰা ভাল। এই ৰোগটো ফুচাৰম এছ পি (Fusarium sp)-ৰ দ্বাৰা হয়।\nকীট-পতংগ বা মঁকৰা:\nড্ৰেগন ফলৰ বাবে অতি ক্ষতিকাৰক এই কীট। এইধিধ পতংগই গছৰ কোমল অংশ আৰু পাত চুহি খায় ৷ ফলত গছৰ শাখা আৰু পাতৰ ৰং হালধীয়া হৈ পৰে লগতে গছডাল দুৰ্বল হৈ পৰে। তাৰোপৰি কীটটোৱে কৰে আৰু শুটিমোল্ড নামৰ কলা পৰা এটা ৰোগ সৃষ্টি কৰিব পাৰে । যিয়েই উদ্ভিদৰ খাদ্যৰ উৎপাদন হ্রাস কৰে। ফলত ফুল আৰু ফলৰ উৎপাদন কমি যায়। এই কীটৰ পৰা হাত সাৰিবলৈ, সুমিথিয়ন/ডেসিশ/মেলালাথিয়ন কীটনাশক প্ৰতি 10 লিটাৰ পানীত 25 মি:লি: বা5কাপ পানীত ভালদৰে মিহলাই স্প্ৰে কৰি নিয়ন্ত্রন কৰিব পাৰি ৷\nকাণ্ড আৰু শিপা পচা ৰোগ:\nএই ৰোগ ভেঁকুৰ বা বেক্টেৰিয়াৰ ফলত হ'ব পাৰে। গছটো প্ৰথমে হালধীয়া হৈ কলা পৰি যায় ৷ তাৰ পিছত অংশটো পচিবলৈ আৰম্ভ হয় আৰু লাহে লাহে পচাৰ পৰিমাণ বাঢ়ি গৈ থাকে । ইয়াক প্ৰতিৰোধ কৰিবলৈ - কীট-নাশক (বেভিষ্টিন, ৰিডোমিলি, থিওভিট আদি) প্ৰতি লিটাৰ পানীত2গ্ৰাম মিহলি কৰি চতিয়াই দিব লাগে।\nড্ৰেগন ফল সংগ্ৰহ আৰু ফল:\nড্ৰেগন খেতিত পুলি ৰোপনৰ পৰা ধৰিলে 1ৰ পৰা 1.5 বছৰৰ ভিতৰত ফল সংগ্ৰহ কৰিব পাৰি। যেতিয়া ফলটো সম্পূৰ্ণ ৰঙা হয়, ইয়াক সংগ্ৰহ কৰিব লাগে। গছত ফলৰ ফুল ওলোৱাৰ 35-40 দিনৰ ভিতৰত ফল খাব পাৰি ৷ ফলবোৰ বছৰত 5-6 স্তৰত সংগ্ৰহ কৰিব পাৰি। প্ৰথমতে জুন-অক্টোবৰ,আৰু দ্বিতীয়তে ডিচেম্বৰ-জানুৱাৰী।\nড্রেগন ফলত ভিটামিন চি, খনিজ আৰু যথেষ্ট পৰিমানে আঁহ পোৱা যায় । ইয়াৰ ফলত, ফাইবাৰ, চৰ্বি, কেৰোটিন, যথেষ্ট পৰিমানৰ ফছফৰাছ, এচর্বিক এচিড, প্ৰ'টিন, কেলচিয়াম, লো আদি থাকে।\nপ্ৰতিটো 100 গ্ৰামৰ খোৱাৰ উপযুক্ত ড্রেগন ফলত এই সমূহ পুষ্টি পোৱা যায় -\nপানী - ৮০-৯০ গ্ৰাম\nশর্কৰা- ৯-১০ গ্ৰাম\nপ্ৰটিন - 0.15-0.5 গ্ৰাম\nআঁহ - 0.33-0.90 গ্ৰাম\nশক্তি - 35-50 কেল'ৰি\nচৰ্বি - 0.10-0.60 গ্ৰাম\nকেলচিয়াম - 6-10 মিলি গ্ৰাম\nলো - 0.3-0.7 মি.গ্ৰা\nফছফৰাছ - ১৬-৩৫ গ্ৰাম\nকেৰোটিন ( ভিটামিন A , থামাইন, ৰিবোফাবিন সামান্য পৰিমানে থাকে )\nভিটামিন বি 0.2 - 0.4 মিঃ গ্রাম থাকে ৷\nBenefits of dregon Nee fruit in assam Fruits ferming in assam Dregon cultivation


Kareena Kapoor Khan: Kareena Kapoor Khan: কণমানি ভায়েকক মৰমত প্ৰথম উপহাৰ তাইমুৰৰৰ, ৪ জনীয়া পৰিয়ালৰ প্রথম ছবি পোষ্ট কৰি কৰীণাই লিখিলে...|kareena-kapoor-khan-shared-a-special-family-frame-taimur-prepares-welcome-treat-for-little-brother– News18 assam\nHome » photogallery » lifestyle »Kareena Kapoor Khan: কণমানি ভায়েকক মৰমত প্ৰথম উপহাৰ তাইমুৰৰ, ৪ জনীয়া পৰিয়ালৰ প্রথম ‘ফ্ৰেম’ পোষ্ট কৰি কৰীণাই লিখিলে...\nKareena Kapoor Khan: কণমানি ভায়েকক মৰমত প্ৰথম উপহাৰ তাইমুৰৰ, ৪ জনীয়া পৰিয়ালৰ প্রথম ‘ফ্ৰেম’ পোষ্ট কৰি কৰীণাই লিখিলে...\nযোৱা ২১ ফেব্রুৱাৰীত দ্বিতীয়বাৰৰ কাৰণে মাতৃ হয় কৰীণা কাপুৰ খান। চতুৰ্থবাৰৰ কাৰণে পিতৃ হয় নবাব ছেইফ আলী খান। মিডিয়াৰ নয়ণৰ মনি তাইমুৰ ডাঙৰ ককায়েক হয়। ইয়াৰ মাজতে প্ৰথমবাৰলৈ চাৰিজনীয়া পৰিয়ালৰ ছবি শ্বেয়াৰ কৰে কৰীণাই।\n| March 16, 2021, 17:31 IST\nযোৱা ২১ ফেব্রুৱাৰীত দ্বিতীয়বাৰৰ কাৰণে মাতৃ হয় কৰীণা কাপুৰ খান। চতুৰ্থবাৰৰ কাৰণে পিতৃ হয় নবাব ছেইফ আলী খান। মিডিয়াৰ নয়ণৰ মনি তাইমুৰ ডাঙৰ ককায়েক হয়। ইয়াৰ মাজতে প্ৰথমবাৰলৈ চাৰিজনীয়া পৰিয়ালৰ ছবি শ্বেয়াৰ কৰে কৰীণাই। ছবি: ইনষ্টাগ্রাম।\nতাইমুৰ জন্মৰ পিছৰ পৰাই ৰাইজৰ চকুৰ মণি। তাইমুৰে কি খাইছে? কি পিন্ধিছে? সকলো থাকে চৰ্চাত। মাক–দেউতাকৰ সৈতে ফুৰিবলৈ যোৱাৰ পৰা সকলো সময়তে পাপাৰাজীৰ কেমেৰাৰ প্ৰথম পচন্দ তাইমুৰ। ছবি: ইনষ্টাগ্রাম।\nসেই অকণমান টিম এতিয়া দাদা। ভাইটি জন্ম হোৱাৰ পিছৰে পৰা উৎকণ্ঠিত তাইমুৰ। অৱশ্যে সৰু ভায়েকৰ সৈতে এতিয়ালৈকে এখনো ছবি পাপাৰাজীয়ে ল’ব পৰা নাই কাৰণে পিতৃ–মাতৃ এইবাৰ অতি সাৱধান! ছবি: ইনষ্টাগ্রাম।\nঅৱশ্যে সৰু পুত্ৰকো যাতে তাইমুৰৰ দৰে পাপাৰাজীয়ে অশান্তি নকৰে তাৰকাৰণে ছেইফ–কৰীণা অতি সাৱধান। ইয়াৰ মাজতে আন্তৰ্জাতিক নাৰী দিৱসত কণমানি পুত্ৰৰ ছবি ইনষ্টাগ্ৰামত শ্বেয়াৰ কৰিলে কৰীণাই। ছবি: ইনষ্টাগ্রাম।\nইয়াৰ মাজতো জনপ্ৰিয়তা কমা নাই তাইমুৰৰ।\nমঙলবাৰে ডাঙৰ পুত্ৰৰ ছবি শ্বেয়াৰ কৰে কৰীণাই নিজে। ছবিত তাইমুৰক দেখা যায় চেফৰ ভূমিকাত। সৰু ভায়েক ঘৰলৈ অহাৰ ফূৰ্তিতে তাইমুৰে কৰিছে বেকিং। ছবি: ইনষ্টাগ্রাম।\nকৰীণাই শ্বেয়াৰ কৰা ছবিত দেখা গৈছে মৰমৰ পুত্ৰ টিমে বেকিং ট্ৰে হাতত লৈ আছে। ট্ৰে’ত আছে চাৰিটা চৰিত্ৰ। পিতৃ, মাতৃ, টিম নিজে আৰু নৱজাতক সৰু ভায়েক। ‘কুকিজ’ বনোৱা মিশ্ৰনেৰে চাৰিজনক তৈয়াৰ কৰিছে তেওঁ। ছবি: ইনষ্টাগ্রাম।\nপুত্ৰৰ কামত অতি সুখী কৰীণা। তাইমুৰৰ বেকিং ট্ৰে’ লৈ থকা ফটো শ্বেয়াৰ কৰি নৱাব গৃহিণীয়ে লিখিছে, "My men inaframe ❤ Quite good looking though 🤭" (মোৰ মানুহকেইজন একেটা ফ্ৰেমত। বৰ সুন্দৰ লাগিছে।) ছবি: ইনষ্টাগ্রাম।


পৰিকল্পনাৰ নিৰ্দেশনা পুথি,এই নির্দেশনা পুথিখন কেনেদৰে ব্যৱহাৰ কৰিব ? — বিকাশপেডিয়া\nমূল পৃষ্ঠা / সমাজ কল্যাণ / নীতি আৰু আঁচনিসমূহ / পৰিকল্পনাৰ নিৰ্দেশনা পুথি(আমাৰ গাঁও আমাৰ আঁচনি) / পৰিকল্পনাৰ নিৰ্দেশনা পুথি,এই নির্দেশনা পুথিখন কেনেদৰে ব্যৱহাৰ কৰিব ?\nপৰিকল্পনাৰ নিৰ্দেশনা পুথি,এই নির্দেশনা পুথিখন কেনেদৰে ব্যৱহাৰ কৰিব লিখা হৈছে\nএই নির্দেশনা পুথিখন কেনেদৰে ব্যৱহাৰ কৰিব ?\nনির্দেশনা পুথিখনৰ বিষয়বস্তু উপলব্ধি কৰিবলৈ, এইখন পাঠ কৰি শুনোৱাৰ বাবে গাওঁ পঞ্চায়তৰ সদস্য আৰু আগশাৰীৰ কর্মকর্তাসকলৰ এখন বিশেষ সভা অনুষ্ঠিত কৰিব লাগে। নির্দেশনা পুথিখন বুজি পাবৰ কাৰণে ইয়াক সৰল ভাষাত লিখা হৈছে আৰু পিছৰটো পদক্ষেপৰ বিষয়ে পঢ়িবলৈ লোৱাৰ আগেয়ে এটাৰ পিছত এটাকৈ ক্ৰমাগতভাৱে প্ৰতিটো পদক্ষেপৰ বিষয়ে বিতংভাৱে বুজি লোৱাৰ বাবে পৰামৰ্শ আগবঢ়োৱা হৈছে। সকলোবিলাক পদক্ষেপৰ বিষয়ে সতর্কতাৰে পঢ়িব লাগে আৰু উল্লেখ কৰা তালিকা, বক্স, অনুবদ্ধৰ প্রসঙ্গৰ বিষয়ে যথাস্থান আৰু যথা সময়ত আলোচনা কৰিব লাগে।\nএই নির্দেশনা পুথিখনত কাক লক্ষ্য হিচাপে গ্ৰহণ কৰা হৈছে ?\nগাওঁ পঞ্চায়ত উন্নয়ন পৰিকল্পনাৰ নির্দেশনা পুথিখন মূলতঃ গাওঁ পঞ্চায়ত কমিটি আৰু গাওঁসভাৰ কাৰণে প্রস্তুত কৰা হৈছে। অৱশ্যে এইখন সমল ব্যক্তিসকলৰ দৰে গাওঁ পঞ্চায়ত উন্নয়ন পৰিকল্পনা প্রক্রিয়াৰ সৈতে জড়িত ব্যক্তিসকল আৰু গাওঁ পঞ্চায়ত পর্যায়ত অংশগ্রহণমূলক পৰিকল্পনা প্রক্রিয়াত সহায়তা কৰিবলৈ গঠন কৰা গাওঁ পঞ্চায়ত পর্যায়ৰ কমিটি, কার্যকৰী দল, কর্মকর্তা, কর্ম-বাহিনী, কাৰিকৰী সহায়কাৰী দল ইত্যাদিৰ দ্বাৰাও ব্যৱহাৰ কৰিব পৰা যায়।\nপৰিকল্পনাৰ নির্দেশনা পুথিখন এনে ধৰণে প্রস্তুত কৰা হৈছে যে, এইখন লক্ষ্য হিচাপে নির্দিষ্ট কৰি লোৱা সকলো দল আৰু অংশীদাৰৰ কাৰণে উপযোগী হ’ব। অংশীদাৰসকল হৈছেঃ\nগাওঁ পঞ্চায়তৰ সভাপতি\nগাওঁ পঞ্চায়তৰ সচিব\nউন্নয়ন খণ্ডৰ কর্মকর্তা (কাৰিকৰী অনুমোদনকাৰী দলৰ সদস্য)\nকার্যকৰী দলৰ সদস্যসকল\nনাগৰিক সমাজ সংগঠনৰ নেতৃবৃন্দ\nগাওঁ পঞ্চায়ত উন্নয়ন পৰিকল্পনাৰ বিষয়ে আলোচনা কৰাৰ বাবে অনুষ্ঠিত প্ৰথমখন পঞ্চায়ত কমিটিৰ সভাৰ পূর্বে, ৰাজ্যিক গ্রামান্নয়ন প্রতিষ্ঠানে ইয়াৰ সম্প্রসাৰণ প্রশিক্ষণ কেন্দ্ৰবিলাকৰ জৰিয়তে গাওঁ পঞ্চায়তৰ সকলো সভাপতি, উপ-সভাপতি, সচিব আৰু তিনি গৰাকীকৈ সমল ব্যক্তিক এক দিকদৰ্শী প্রশিক্ষণ দিয়াৰ ব্যৱস্থা কৰিব। ইয়াৰ বিপৰীতে তেওঁলোকে পঞ্চায়তখনৰ সমল গোট হিচাপে কাম কৰিব আৰু ৰাজ্যিক গ্রামোন্নয়ন প্রতিষ্ঠানে সকলো গাওঁ পঞ্চায়তলৈ আৱশ্যকীয় সংখ্যক প্রশিক্ষণৰ নির্দেশনা পুথি, পৰিকল্পনাৰ নির্দেশনা পুথি আৰু গাওঁ পঞ্চায়ত উন্নয়ন পৰিকল্পনাৰ নির্দেশনাৱলীৰ যোগান ধৰিব। পঞ্চায়ত পর্যায়ৰ সমল গোটবিলাকে পঞ্চায়ত পর্যায়ৰ সকলো কার্যকলাপৰ ক্ষেত্ৰতেই নেতৃত্ব প্রদান কৰিব।\nনির্দেশনা পুথিখনৰ সুবিধাসমূহ\nগাওঁ পঞ্চায়ত উন্নয়ন পৰিকল্পনা প্রস্তুত কৰাৰ বাবে ব্যৱহাৰকাৰীসকলক পথ প্রদর্শন কৰাৰ বাবে\nগাওঁ পঞ্চায়ত পর্যায়ৰ গাওঁ পঞ্চায়ত উন্নয়ন পৰিকল্পনাত ইয়াৰ বিভিন্ন পদক্ষেপ সামৰি ল’বৰ বাবে\nপৰিকল্পনাৰ আনুষঙ্গিক তথ্যসমূহ ধৰি ৰখাৰ কৌশল-প্রণালী আৰু প্ৰ-পত্ৰৰ বিষয়ে পৰামর্শ দিবলৈ\nঅংশগ্রহণমূলক পৰিকল্পনাৰ বিভিন্ন দিশৰ বিষয়ে ব্যাখ্যা দাঙি ধৰাৰ বাবে আৰু\nগাওঁ পঞ্চায়ত পর্যায়ত অনুসন্ধিৎসাপূর্বক শিকন বা নিজে শিকাৰ এক আহিলা হিচাপে\nগাওঁ পঞ্চায়ত উন্নয়ন পৰিকল্পনাৰ বিষয়ে বুজিবলৈ আৰু ইয়াৰ প্ৰক্ৰিয়া আৰম্ভ কৰিবলৈ পঞ্চায়ত কমিটিৰ বৈঠক:\nগাওঁ পঞ্চায়তৰ প্ৰশাসন চলাব পৰা সক্ষমতা উন্নীত হোৱাৰ প্রয়োজন। পঞ্চায়ত কমিটিৰ কাৰ্যাৱলী প্রণালীবদ্ধ কৰি এইটো নিশ্চিত কৰিব পৰা যায়। ৰাজ্য চৰকাৰৰ পৰা অধিসূচনা প্রাপ্ত হোৱাৰ পিছত, আৰম্ভণিৰ পদক্ষেপ হিচাপে, গাওঁ পঞ্চায়ত উন্নয়ন পৰিকল্পনাৰ প্রক্রিয়াৰ বিষয়ে ভালদৰে উপলব্ধি কৰাৰ বাবে প্ৰথমখন পঞ্চায়তত পর্যায়ৰ বৈঠক অনুষ্ঠিত কৰা হ’ব। গাওঁ পঞ্চায়তৰ সমল ব্যক্তিসকল আৰু ভাৰপ্রাপ্ত বিষয়া অর্থাৎ গাওঁ পঞ্চায়তৰ সচিব গৰাকীয়ে চতুৰ্দশ বিত্তীয় আয়োগৰ অধীনত প্রস্তুত কৰিবলগীয়া গাওঁ পঞ্চায়ত উন্নয়ন পৰিকল্পনাৰ ধাৰণা আৰু প্রক্রিয়াৰ বিষয়ে বিশদভাৱে ব্যাখ্যা আগবঢ়াব।\n১.১ গাওঁ পঞ্চায়ত উন্নয়ন পৰিকল্পনাৰ বিষয়ে বিস্তৃতভাৱে আলোচনা কৰিবৰ কাৰণে পঞ্চায়ত কমিটিৰ বৈঠক অনুষ্ঠিত কৰাৰ উদ্দেশ্যসমূহ আৰু তাৰ গুৰুত্ব\nচতুৰ্দশ বিত্তীয় আয়োগৰ প্ৰতিবেদন আৰু গাওঁ পঞ্চায়তসমূহলৈ প্ৰত্যক্ষ পুঁজি আৱন্টন কৰাৰ বিষয়ে ভালদৰে জ্ঞান লাভ কৰা,\nঅংশগ্ৰহণমূলক পৰিকল্পনাৰ ক্ষেত্ৰত পঞ্চায়ত কমিটি আৰু অন্যান্য অংশীদাৰসকলৰ ভূমিকাসমূহ চিনাক্ত কৰা,\nগাওঁ পঞ্চায়ত উন্নয়ন পৰিকল্পনাৰ প্রক্রিয়া আৰু পদক্ষেপসমূহৰ বিষয়ে ভালদৰে জ্ঞান লাভ কৰা;\nগাওঁ পঞ্চায়ত উন্নয়ন পৰিকল্পনাৰ বাবে সহায়ক ব্যৱস্থাৰ আনুষ্ঠানিক বিধিসমূহ উদ্ভাৱন কৰাৰ প্রক্রিয়া ত্বৰান্বিত কৰিবলৈ এক সমল গোট, প্ৰচাৰ কমিটি আৰু কাৰ্যকৰী দল গঠন কৰাৰ গুৰুত্ব ভালদৰে উপলব্ধি কৰা\nগাওঁ পঞ্চায়তৰ সভাপতি আৰু উপ-সভাপতিকে ধৰি গাওঁ পঞ্চায়তৰ সদস্যসকল আৰু গাওঁ পঞ্চায়তৰ সচিবক লৈ গাওঁ পঞ্চায়ত কমিটিখন গঠন কৰা হয়। এই কমিটিখনে নিম্নলিখিত কামবিলাক সম্পন্ন কৰিবঃ\nগাওঁ পঞ্চায়ত উন্নয়ন পৰিকল্পনাৰ বিষয়ে চৰকাৰৰ পৰা লাভ কৰা আদেশ আৰু চিঠিবিলাক আলোচনা কৰা,\nবিভিন্ন কমিটিসমূহৰ গঠন আৰু অনুমোদন তথা কার্যাৱলীৰ কেলেণ্ডাৰ অনুমোদন,\nনিৰ্দেশনা অনুসাৰে নিম্নলিখিত কামবিলাক সম্পন্ন কৰাৰ বাবে বিভিন্ন কমিটিৰ বিষয়ে সিদ্ধান্ত গ্ৰহণ\nসম্পন্ন কৰিবলগীয়া কামবিলাক\nসমল গোট আৰু কাৰ্যৱলী দলৰ বাবে সময়সীমা\nগাওঁ পঞ্চায়ত উন্নয়ন পৰিকল্পনাৰ সৈতে জড়িত কার্যকলাপবিলাকৰ বিষয়ে প্ৰচাৰ আৰু অভিযান চলোৱাৰ বিষয়ে আলোচনা আৰু সিদ্ধান্ত গ্রহণ কৰা;\nআঁচনি, কার্যসূচী, জনশক্তি আৰু পঞ্চায়তৰ প্ৰাকৃতিক সম্পদৰ ৰূপত সম্পদসমূহৰ ভঁৰালৰ বিষয়ে ভালদৰে জ্ঞান আহৰণ কৰা,\nবিগত পাঁচ বছৰৰ ভিতৰত গাওঁ পঞ্চায়তৰ উন্নয়নৰ ক্ষেত্ৰত লাভ কৰা অভিজ্ঞতা আৰু পঞ্চায়তখনৰ সাম্প্রতিক উন্নয়নৰ স্থিতিৰ বিষয়ে আলোচনা কৰা। এই ক্ষেত্ৰত নিম্নলিখিত বিষয়সমূহৰ প্ৰতি গুৰুত্ব আৰোপ কৰিব লাগিবঃ ক) দৰিদ্রতা, খ) লিংগ সমস্যা, গ) শিক্ষা, ঘ) অনাময় আৰু পানীযোগান, ঙ) স্বাস্থ্য, চ) বিশেষ গোটসমূহ / শাৰীৰিকভাৱে বাধাগ্ৰস্ত ব্যক্তিৰ সমস্যাসমূহ / অনুসূচীত জাতি আৰু অনুসূচীত জনজাতি / বৃদ্ধ ব্যক্তি / শিশু ইত্যাদিৰ সমস্যাসমূহ, ছ) স্থানীয় আর্থিক উন্নয়ন জ) প্ৰব্ৰজন\nগাওঁ পঞ্চায়ত উন্নয়ন পৰিকল্পনাৰ প্রক্রিয়া আৰম্ভ কৰাৰ বাবে এইখন হ’ব পঞ্চায়ত পর্যায়ৰ প্ৰথমখন বৈঠক। গতিকে এই বৈঠকখনত পঞ্চায়ত কমিটিয়ে ইয়াৰ সমগ্র প্রক্রিয়াটোৰ বিষয়ে এক সাধাৰণ বুজাবুজিত উপনীত হ’ব লাগিব।প্রক্রিয়াটো আৰম্ভ কৰাৰ বাবে, তেওঁলোকক স্থানীয় সমল ব্যক্তি, সামুহিকভিত্তিক সংগঠন, বেচৰকাৰী সংগঠন আদিৰ সমৰ্থনৰ প্রয়োজন হ’ব। সেইকাৰণে পঞ্চায়ত কমিটিয়ে এনেবিলাক সংগঠনক চিনাক্ত কৰিব লাগে আৰু তেওঁলোকক আনুষ্ঠানিকভাৱে আমন্ত্রণ জনাব লাগে। পঞ্চায়ত কমিটিয়ে এনে তিনিগৰাকী স্বেচ্ছাসেৱী সমল ব্যক্তিক বাছনি কৰিব লাগে, যিসকলৰ গাওঁ পঞ্চায়ত উন্নয়ন পৰিকল্পনাৰ সমগ্ৰ প্ৰক্ৰিয়াটোৰ কালছোৱাত পঞ্চায়তৰ প্ৰতি সমৰ্থন আগবঢ়াই যাবৰ কাৰণে সক্ষমতা থাকে। বাছনি কৰাৰ পিছৰেই পৰা তেওঁলোকক পঞ্চায়তৰ সমল ব্যক্তি ৰূপে জনা যাব। পঞ্চায়তৰ সমল ব্যক্তিসকলে গাওঁ পঞ্চায়তখনৰ এক পৰিকল্পনাৰ কোষ হিচাপে কাম কৰিব লাগিব। পঞ্চায়তৰ সমল ব্যক্তিৰ কোষ গঠন কৰাটো একমাত্ৰ গাওঁ পঞ্চায়তৰে দায়িত্ব। পঞ্চায়তৰ সমল ব্যক্তিৰ কোষটোত কম পক্ষেও এগৰাকী মহিলা থাকিব লাগিব।\nগাওঁ পঞ্চায়ত পৰ্যায়ৰ কাৰ্যকৰী দল আৰু প্ৰচাৰ কমিটিত অন্তৰ্ভুক্ত কৰাৰ বাবে, উক্ত সভাখনত পঞ্চায়ত কমিটিয়ে সম্ভাৱনাপূৰ্ণ সদস্যসকলৰ তালিকা দুখনো প্ৰস্তুত কৰিব লাগিব। চূড়ান্ত অনুমোদনৰ বাবে দুয়োখন তালিকা গাওঁসভাত উপস্থাপন কৰিব লাগিব। পৰিকল্পনাৰ প্ৰক্ৰিয়াটোত কাৰ্যকৰী দলে গাওঁ পঞ্চায়তক সহায় কৰি যোৱাৰ প্ৰয়োজন হ’ব। গাওঁ পঞ্চায়ত উন্নয়ন পৰিকল্পনাৰ ৰাজ্যিক নিৰ্দেশাৱলী অনুসাৰে, প্ৰতিখন গাওঁ পঞ্চায়ততে আঠ গৰাকীৰ পৰা দহগৰাকী সদস্যক লৈ গঠিত চাৰিটাকৈ কাৰ্যকৰী দল থাকিব। পঞ্চায়ত কমিটিৰ সদস্যসকল, সংশ্লিষ্ট গাওঁ পঞ্চায়তখনৰ বাসিন্দা হিচাপে বসবাস কৰা সমজাতীয় বিভাগৰ বিষয়া কর্মচাৰীসকল আৰু গাওঁ পঞ্চায়তৰ সমল ব্যক্তিসকল কার্যকৰী দলবিলাকৰ পদেন সদস্য হ’ব। গাওঁ পঞ্চায়তৰ সদস্যসকলৰ কোনো এগৰাকী আগ্রহী সদস্য, কার্যকৰী দলৰ সভাপতি হ’ব পাৰিব। আনহাতে বিষয়বস্তুৰ সৈতে জড়িত কোনো এগৰাকী বিষয়া অথবা কর্মচাৰী কার্যকৰী দলৰ আহ্বায়ক হ’ব পাৰিব। উদাহৰণস্বৰূপে, শিক্ষা বিষয়ক কার্যকৰী দলটোত শিক্ষাৰ প্ৰতি কিছু আগ্রহ থকা পঞ্চায়তৰ সদস্য এগৰাকী সভাপতি হ’ব আৰু বিদ্যালয় এখনৰ প্রধান শিক্ষক অথবা সহকাৰী শিক্ষক এগৰাকী উক্ত দলটোৰ আহ্বায়ক হ’ব।\nপঞ্চায়তৰ প্ৰচাৰ কমিটিখন হৈছে আন এক সহায়কাৰী কমিটি। এই কমিটিখনে গাওঁ পঞ্চায়ত এলেকাত পৰিৱেশ সৃষ্টি কৰাৰ ক্ষেত্ৰত নেতৃত্ব প্ৰদান কৰিব। যিহেতু ই এখন প্ৰচাৰ কমিটি, সেইকাৰণে এই কমিটিখনক ৰাইজ আৰু সকলো গাওঁ তথা অংশীদাৰসকলৰ ব্যাপক সমৰ্থনৰ প্রয়োজন হ’ব। এই কমিটিখনত শতাধিক সদস্য থাকিব পাৰিব। গাওঁ পঞ্চায়তৰ সভাপতি গৰাকী প্ৰচাৰ কমিটিখনৰ সভাপতি আৰু সচিবগৰাকী আহ্বায়ক হ’ব লাগিব। ৱার্ড পর্যায়তো, বিশৰ পৰা পচিশ গৰাকী সদস্যক লৈ গঠিত এখন ৱার্ড পর্যায়ৰ প্ৰচাৰ কমিটি থাকিব। গাওঁ পঞ্চায়তৰ সংশ্লিষ্ট ৱাৰ্ডৰ সদস্যগৰাকী এই ৱার্ড পর্যায়ৰ প্ৰচাৰ কমিটিখনৰ সভাপতি হ’ব।\nগাওঁ পঞ্চায়তৰ সভাপতি গৰাকীয়ে পঞ্চায়ত কমিটিৰ বৈঠকত সভাপতিত্ব কৰিব। কমিটিৰ প্ৰথম বৈঠকখনত গাওঁ পঞ্চায়তৰ সভাপতি, অন্যান্য সকলো সদস্য আৰু সচিবগৰাকীৰ উপস্থিতি অনিবাৰ্য্য। কমিটিৰ বৈঠকখন গাওঁ পঞ্চায়তৰ কাৰ্যালয় অথবা ইয়াৰ চৌহদত অনুষ্ঠিত হ’ব লাগে।\n১.২ প্রস্তুতিমূলক কার্যকলাপ\nদায়িত্বশীল ব্যক্তিঃ গাঁও পঞ্চায়তৰ সভাপতি, অন্যান্য সদস্যসকল আৰু সচিব\nচৰকাৰৰ দ্বাৰা জাৰি কৰা আদেশ অথবা মুখ্যমন্ত্রী/ বিভাগীয় মন্ত্রী/ আয়ুক্তৰ পৰা দিয়া চিঠিৰ এটা প্রতিলিপি থাকিব লাগে,\nগাওঁ পঞ্চায়তৰ সভাপতিৰ সৈতে আলোচনা কৰি কাৰ্যকৰী সচিবগৰাকীয়ে বৈঠকৰ কাৰ্যসূচী প্রস্তুত কৰিব লাগিব,\nবৈঠকৰ কাৰ্যসূচীখনৰ সৈতে সভাপতিৰ দ্বাৰা স্বাক্ষৰিত আমন্ত্ৰণী পত্র একোখন এসপ্তাহৰ পূর্বে পোৱাকৈ, কমিটিৰ সকলো সদস্যলৈ সচিবৰ জৰিয়তে প্ৰেৰণ কৰিব লাগিব,\nবৈঠকত উপস্থিতিৰ বাবে, গাওঁ পঞ্চায়তৰ আগশাৰীৰ কর্মচাৰীসকললৈ আন একোখন আমন্ত্ৰণী পত্র প্ৰেৰণ কৰিব লাগিব, যিহেতু গাওঁ পঞ্চায়ত উন্নয়ন পৰিকল্পনাত তেওঁলোকৰ সহায়তাৰ প্রয়োজন হ’ব;\nগাওঁ পঞ্চায়ত উন্নয়ন পৰিকল্পনাৰ প্রক্রিয়া আৰু বাবে চর্তাৱলীৰ বিষয়ে ব্যাখ্যা কৰাৰ বাবে দুই বা তিনি গৰাকী সমল ব্যক্তিৰ উপস্থিতি নিশ্চিত কৰিব লাগিব,\nঅন্যান্য সদস্য আৰু স্থানীয় ৰাজহুৱা কৰ্মীসকলৰ সৈতে আলোচনা কৰি, পঞ্চায়ত পর্যায়ৰ কাৰ্যকৰী দলবিলাক আৰু লগতে প্ৰচাৰ কমিটিত অন্তৰ্ভুক্ত কৰিবলগীয়া সম্ভাৱ্য সদস্যসকলৰ খচৰা তালিকা প্রস্তুত কৰিব লাগিব,\nপঞ্চায়তৰ সমল ব্যক্তিসকলৰ সহযোগত, সভাপতি আৰু সচিবৰ দ্বাৰা আদর্শ কাৰ্যাৱলীৰ কেলেণ্ডাৰ প্ৰস্তুত\nকমেও আঠজন সদস্যক লৈ গঠিত ই এটা স্থানীয় বিশেষজ্ঞৰ দল\nএই দলে পৰিকল্পনা প্রস্তুত কৰাৰ বাবে কাৰিকৰী সহায়তা আগবঢ়াব\nকাৰ্যকৰী দলৰ সদস্যসকলক কোনো বিত্তীয় বা বস্তুগত পাৰিতোষিক দিয়া নহব\nগাওঁখনৰ উন্নয়নৰ বাবে জ্ঞান আৰু অভিজ্ঞতাৰ ৰূপত তেওঁলোকে বৰঙণি আগবঢ়াব\nসংগঠনমূলক কামকাজৰ বাবে\nগাওঁ পঞ্চায়ত উন্নয়ন পৰিকল্পনাৰ বিষয়ে সজাগতা সৃষ্টিৰ বাবে\nগাওঁ পঞ্চায়ত উন্নয়ন পৰিকল্পনাৰ বিষয়ে বিভিন্ন অংশীদাৰসকলৰ মাজত সচেতনতা সৃষ্টিৰ বাবে\nগাওঁ পঞ্চায়ত উন্নয়ন পৰিকল্পনাৰ বাবে স্থানীয় সম্পদৰ গতিচালনাৰ বাবে\nগাওঁ পঞ্চায়ত পর্যায়ত (কমেও ১০০ জন সদস্য) আৰু ৱাৰ্ড পর্যায়ত (কমেও ২০ জন সদস্য) প্ৰচাৰ কমিটি গঠন কৰিব লাগে।\nআমি কিয় পঞ্চায়ত কমিটিৰ বৈঠকলৈ সহায়কাৰী ব্যক্তি বা সমল ব্যক্তিসকলক আমন্ত্রণ কৰিব লাগে ?\n“আমাৰ গাওঁ আমাৰ আঁচনি'ৰ ধাৰণা তথা কল্পদূষ্টি আৰু গাওঁ পঞ্চায়ত উন্নয়ন পৰিকল্পনাৰ বিষয়ে ব্যাখ্যা কৰাৰ বাবে কিছুমান গাওঁ পঞ্চায়তক সহায়ৰ প্রয়োজন হ’ব পাৰে। আচলতে নির্বাচিত প্রতিনিধিসকলক ‘আমাৰ গাওঁ আমাৰ আচনি” আৰু গাওঁ পঞ্চায়ত উন্নয়ন পৰিকল্পনাৰ বিষয়ে এক পৰিষ্কাৰ ধাৰণা দিয়া উচিত। সেইকাৰণে, এই বিষয়ে ভালদৰে জনাবুজা এগৰাকী ব্যক্তিয়ে সমগ্র প্রক্রিয়াটোৰ বিষয়ে বুজাই কোৱাটো আৱশ্যক। পঞ্চায়ত কমিটিত, গাওঁ পঞ্চায়ত পর্যায়ৰ সমল গোটে “আমাৰ গাওঁ আমাৰ আচনি'ৰ বিষয়ে ভালদৰে ব্যাখ্যা কৰাৰ দায়িত্ব গ্রহণ কৰিব লাগে।\nপঞ্চায়ত কমিটিৰ বৈঠকৰ কাৰ্যসূচীঃ\n১. “আমাৰ গাওঁ আমাৰ আচনি'ৰ ওপৰত আলোচনা\nৰাইজৰ অংশগ্ৰহণৰ জৰিয়তে পঞ্চায়তৰ পৰিকল্পনা প্রস্তুত কৰাৰ বাবে ই হৈছে এক নতুন পদক্ষেপ। সেইকাৰণে, গাওঁ পঞ্চায়ত উন্নয়ন পৰিকল্পনাৰ বিষয়ে ৰাইজৰ মাজত সজাগতা সৃষ্টি কৰাৰ বাবে এক ডাঙৰ প্রয়োজন আছে। গতিকে, অংশগ্রহণমূলক পৰিকল্পনাৰ বাবে এক অনুকূল পৰিৱেশ গঢ়ি তোলাটো নিতান্তই জৰুৰী কথা। ইয়াৰ পৰিপ্ৰেক্ষিতত, গাওঁ পঞ্চায়ত উন্নয়ন পৰিকল্পনাখনৰ জৰিয়তে “আমাৰ গাওঁ আমাৰ আচনি” শ্লোগানটো প্রচলনৰ অভিপ্রায় কৰা হৈছে। সেই কাৰণে, পঞ্চায়ত কমিটিয়ে “আমাৰ গাওঁ আমাৰ আচনি”ৰ ওপৰত গুৰুত্ব আৰোপ কৰিবলৈ আৰু সমগ্র প্রক্রিয়াটোত কেনেদৰে সকলো ৱাৰ্ডৰ সদস্য আৰু জড়িত হোৱা জনসাধাৰণৰ সংখ্যা বৃদ্ধি কৰিব পাৰে, সেই বিষয়ে আলোচনা কৰিবলৈ বিচাৰিব পাৰে। (এই বিষয়ে আলোচনা কৰা বাবে প্রশিক্ষণৰ নির্দেশনা পুথিখনত এটা টোকা সন্নিৱিষ্ট কৰা হৈছে)\n২. চৰকাৰী চিঠি বা আদেশৰ ওপৰত আলোচনা\nগাওঁ পঞ্চায়ত উন্নয়ন পৰিকল্পনাৰ প্রক্রিয়া আৰম্ভ কৰাৰ বাবে প্ৰতিখন গাওঁ পঞ্চায়তে, পঞ্চায়ত আৰু গ্রামোন্নয়ন বিভাগৰ আয়ুক্তৰ কার্যালয়ৰ পৰা একোখন চিঠি লাভ কৰিব। এই চিঠিখনে পঞ্চায়ত পর্যায়ত প্রক্রিয়া আৰম্ভ কৰাৰ বিষয়ে গাওঁ পঞ্চায়তসমূহক পথ প্রদর্শন কৰিব। সেইকাৰণে পঞ্চায়ত কমিটিয়ে ইয়াৰ প্ৰথমখন বৈঠকত, পিডিডিপি-৮১-২০১৫-০১ আৰু পিডিডিপি-৮১-২০১৫-০২ নম্বৰৰ চিঠি দুখনৰ ওপৰত আলোচনা কৰাৰ জৰিয়তে বৈঠকৰ কাম আৰম্ভ কৰিব লাগিব। প্রয়োজন অনুসাৰে সমল ব্যক্তিসকলে, গাওঁ পঞ্চায়ত উন্নয়ন পৰিকল্পনাৰ প্রক্রিয়া আৰু চর্তাৱলীৰ বিষয়ে স্পষ্টীকৰণ আৰু অধিক ব্যাখ্যা দাঙি ধৰিব লাগিব।\n৩. কাৰ্যকৰী দল আৰু প্ৰচাৰ কমিটি (পৰিৱেশ সৃষ্টি)ৰ সম্ভাৱ্য সদস্যসকলৰ তালিকাৰ ওপৰত আলোচনা\nৰাজ্যিক নির্দেশাৱলী অনুসাৰে এই বৈঠকখনত, পঞ্চায়ত কমিটিয়ে কার্যকৰী দল আৰু প্ৰচাৰ কমিটি (পৰিৱেশ সৃষ্টি)ৰ সম্ভাৱ্য সদস্যসকলক চিনাক্ত কৰিব লাগিব।\nক)কাৰ্যকৰী দল গঠনৰ বিষয়ে আলোচনা\nৰাজ্যিক নিৰ্দেশাৱলী অনুসাৰে কাৰ্যকৰী দলৰ গঠন প্ৰণালী আৰু দায়িত্ববিলাক নিম্নলিখিত ধৰণৰ:\nসভাপতি আৰু সদস্যসকল\nচাৰিটা কাৰ্যকৰী দল গঠন কৰা হ’ব। তেওঁলোকে গাওঁ পঞ্চায়ত পৰিকল্পনাৰ সুচলকাৰী দল হিচাপে কাম কৰিব। এই চাৰিটা দলক তলত উল্লেখ কৰা ধৰণে খণ্ডীয় হিচাপত ভাগ কৰিব পৰা যায়:\n১.কৃষি আৰু আনুষঙ্গিক খণ্ড,\n২.দৰিদ্ৰতা হ্ৰাস আৰু নিয়োগ সৃষ্টি\n৩.স্বাস্থ্য, শিক্ষা, পানী, অনাময় তথা স্বাস্থ্যবিধি আৰু পৰিপুষ্টি, মহিলা আৰু শিশু\n৪.আন্ত:গাঁথনি আৰু বুনিয়াদী সা-সুবিধাসমূহ\nস্থায়ী কমিটিৰ সদস্য বা গাওঁ পঞ্চায়তৰ ৱাৰ্ডৰ সদস্য\nপ্ৰতিটো দলত পঞ্চায়ত, সম-জাতীয় বিভাগ আৰু জনগোষ্ঠীৰ পৰা লোৱা(আত্মসহায়ক গোট, অৱসৰপ্ৰাপ্ত শিক্ষক, সক্ৰিয় কৰ্মী, বেচৰকাৰী সংগঠন, ছাত্ৰ, যুৱ সংগঠন, চিকিৎসাৰ লগত জড়িত ব্যক্তি, কনিষ্ট অভিযন্তা, অৱসৰপ্ৰাপ্ত চৰকাৰী কৰ্মচাৰী ইত্যাদি) অতি কমেও আঠগৰাকী সদস্য থাকিব।\nবি:দ্ৰ: প্ৰতিটো কাৰ্যকৰী দলতেই কমেও দুগৰাকী মহিলা সদস্যা থাকিব লাগিব।\nপ্ৰতিটো কাৰ্যকৰী দলতেই অনুসূচীত জনজাতিৰ প্ৰতিনিধিত্ব নিশ্চিত কৰিব লাগিব।\n*পৰিস্থিতিৰ বিশ্লেষণ আৰু খচৰা স্থিতিবিষয়ক প্ৰতিবেদন প্ৰস্তুতকৰন,\n*কল্পদৃষ্টি গ্ৰহণত গাওঁ পঞ্চায়তক সহায়তা কৰা\n*গাওঁসভাৰ সৈতে সমন্বয় ৰক্ষা আৰু আলোচনা কৰা\n*পৰিস্থিতি বিশ্লেষণৰ পৰা উদ্ভাসিত সমস্যাসমূহ সমাধান কল্পে সম্ভাৱ্য কৌশলৰ বিষয়ে গাওঁ পঞ্চায়তক পৰামৰ্শ দান কৰা,\n*অগ্ৰাধিকাৰ নিৰূপণত গাওঁ পঞ্চায়তক সহায়তা কৰা,\n*প্ৰকল্পৰ ৰূপদানত গাওঁ পঞ্চায়তক সহায় কৰা,\n*স্থানীয় সংকটমোচন কৰা,\n*পৰিকল্পনা প্ৰস্তুত কৰাৰ পিছত, কাৰ্যকৰী দলবিলাকে নিৰীক্ষণকাৰী দল হিচাপে কাম কৰিব পাৰে।\nকার্যকৰী দলৰ সদস্যসকলৰ খচৰা তালিকাখনৰ বিষয়ে বৈঠকখনত আলোচনা কৰিব লাগে তথা অনুমোদন কৰিব লাগে। ইয়াৰ পিছত চূড়ান্ত অনুমোদনৰ বাবে এই তালিকাখন গাওঁসভাত দাখিল কৰিব লাগে।\nখ) প্ৰচাৰ কমিটিৰ বিষয়ে আলাচনা\nগাওঁ পঞ্চায়ত উন্নয়ন পৰিকল্পনাখনত প্ৰচাৰ কমিটিয়ে এক অতি গুৰুত্বপূর্ণ ভূমিকা পালন কৰে। অংশগ্রহণমূলক পৰিকল্পনাৰ ক্ষেত্ৰত ৰাইজৰ অংশগ্রহণ এক প্রধান উপাদান। সেইকাৰণে প্ৰচাৰ কমিটিবিলাক তলত উল্লেখ কৰা ধৰণে দুটা পর্যায়ত গঠন কৰিব লাগেঃ\nগাওঁ পঞ্চায়ত পর্যায়ৰ প্ৰচাৰ কমিটি\n2. ৱার্ড পর্যায়ৰ প্ৰচাৰ কমিটি\nগাওঁ পঞ্চায়ত পর্যায়ৰ প্ৰচাৰ কমিটিখন কমেও ১০০ গৰাকী সদস্যক লৈ আৰু ৱার্ড পর্যায়ৰ প্ৰচাৰ কমিটিবিলাক কমেও ২০ গৰাকী সদস্যক লৈ গঠিত হ’ব লাগে। সকলো জাতি, ধর্ম, ৰাজনৈতিক দলৰ আনুপাতিক প্রতিনিধিত্ব আৰু উভয় লিংগৰ সমান অংশগ্ৰহণৰ সৈতে প্ৰচাৰ কমিটিবিলাক গঠন কৰিব লাগে। পূর্বে উল্লেখ কৰাৰ দৰে, গাওঁ পঞ্চায়তৰ সভাপতিগৰাকী গাওঁ পঞ্চায়ত পর্যায়ৰ প্ৰচাৰ কমিটিৰ সভাপতি আৰু ৱাৰ্ডৰ সদস্যগৰাকী ৱার্ড পর্যায়ৰ প্ৰচাৰ কমিটিৰ সভাপতি হ’ব। অৱসৰপ্ৰাপ্ত চৰকাৰী কর্মচাৰী, বেচৰকাৰী সংগঠন, সামুহিকভিত্তিক সংগঠন, সামাজিক গোট, আত্মসহায়ক গোট, মহিলা মণ্ডল, কৃষক সংঘ, যুৱক সংঘ আদিৰ সদস্যসকলৰ মাজৰ পৰা সদস্য বাছনি কৰি প্ৰচাৰ কমিটিৰ সদস্য হিচাপে অন্তৰ্ভুক্ত কৰা হ’ব। এই ক্ষেত্ৰত ল’বলগীয়া সিদ্ধান্তসমূহ হৈছেঃ\nগাওঁ পঞ্চায়ত পর্যায়ৰ প্ৰচাৰ কমিটি গঠন\n2. ৱার্ড পর্যায়ৰ প্ৰচাৰ কমিটি গঠন। ইয়াৰ বাবে এটা তাৰিখ ধাৰ্য্য কৰিব লাগিব। সংশ্লিষ্ট ৱাৰ্ডৰ সদস্যগৰাকীৰ ওপৰত ৱাৰ্ড পর্যায়ৰ প্ৰচাৰ কমিটি গঠনৰ দায়িত্ব অর্পণ কৰিব পৰা যায়।\n৪. কাৰ্যাৱলীৰ কেলেণ্ডাৰৰ বিষয়ে আলোচনা: কাৰ্যাৱলীৰ কেলেণ্ডাৰৰ কিয় প্রয়োজন ?\nগাওঁ পঞ্চায়ত উন্নয়ন পৰিকল্পনা হৈছে এক নির্দিষ্ট সময়সীমা নিৰ্দ্ধাৰিত কার্যকলাপ | ইয়াৰ সকলো কার্যকলাপ, এক নিৰ্দ্ধাৰিত সময়সীমাৰ ভিতৰত সম্পূর্ণ কৰিব লাগে। সেইটো কৰিবৰ কাৰণে, গাওঁ পঞ্চায়তে এখন কার্যাৱলীৰ কেলেণ্ডাৰ প্ৰস্তুত কৰি উলিয়াব লাগে। সময় নিদ্ধাৰিত পৰিকল্পনা এখন প্রস্তুত কৰিবৰ কাৰণে আৰু লগতে অংশীদাৰসকলৰ দক্ষতা গঢ়াৰ বাবে, আৰম্ভণিৰ দশাটোতেই এক অভিযানৰ প্রয়োজন হৈ পৰে। প্রত্যাশা কৰা অনুসাৰে, গাওঁ পঞ্চায়ত উন্নয়ন পৰিকল্পনাখনক ভৱিষ্যতে এনেদৰে আনুষ্ঠানিক ৰূপ দিয়া হ’ব যে, এইখন প্ৰতিটো বৰ্ষৰ বাবে গাওঁ পঞ্চায়তৰ অন্যান্য প্রকল্পৰ সৈতে মিলাই একেলগে প্রস্তুত কৰা হ’ব। সঠিক নিৰীক্ষণৰ বাবে কাৰ্যাৱলীৰ কেলেণ্ডাৰ এখনৰ অতি প্রয়োজন; ইয়ে নিৰ্দ্ধাৰিত সময়সীমাৰ ভিতৰত কার্যকলাপবিলাক সম্পন্ন কৰাটো নিশ্চিত কৰে।\nসঠিক নিৰীক্ষণৰ বাবে কাৰ্যাৱলীৰ কেলেণ্ডাৰ এখনৰ অতি প্ৰয়োজন; ইয়ে নিৰ্দ্ধাৰিত সময়সীমাৰ ভিতৰত কাৰ্যকলাপবিলাক সম্পন্ন কৰাটো নিশ্চিত কৰে।\nকাৰ্যাৱলীৰ কেলেণ্ডাৰ এখন প্রকাশ কৰিব লাগে যাতে গাওঁ এখানে প্ৰতিটো পদক্ষেপতে অংশগ্রহণ কৰাৰ বাবে সিদ্ধান্ত গ্রহণ কৰিব পাৰে,\nআগশাৰীৰ কর্মকর্তা আৰু বিষয়া-কর্মচাৰীসকলে তেওঁলোকৰ কামবিলাকৰ বিষয়ে পৰিকল্পনা কৰিব পাৰে আৰু গাওঁ পঞ্চায়ত উন্নয়ন পৰিকল্পনাৰ প্রক্রিয়াত অংশগ্রহণ কৰিব পাৰে; আৰু\nগাওঁ পঞ্চায়ত উন্নয়ন পৰিকল্পনাৰ বৈঠকবিলাকত কাৰ্যাৱলীৰ কেলেণ্ডাৰখনৰ বিষয়ে আলোচনা কৰিব লাগে আৰু তাৰিখ তথা দায়িত্ববিলাকৰ কথা উল্লেখ কৰি বিভিন্ন কার্যকলাপৰ বাবে সময়সীমা নিদ্ধাৰণ কৰিব লাগে। তদুপৰি প্ৰতিটো পদক্ষেপতেই, ৰূপায়ণৰ ক্ষেত্ৰত দেখা দিব পৰা সমস্যাবিলাক সমাধান কৰাৰ কৌশল-প্রণালীৰ বিষয়েও আলোচনা কৰিব লাগে।\n৫. বিভিন্ন পৰ্যায়ত সহায়ক ব্যৱস্থা:\nৰাজ্যিক পৰ্যায়ত ক্ষমতাযুক্ত কমিটি\nৰাজ্যিক পৰ্যায়ত ৰূপায়ন আৰু পৰ্যালোচনা কমিটি\nৰাজ্যিক সমল গোট\nমুখ্য কাৰ্যবাহী বিষয়া, জিলা পৰিষদ\nজিলা ৰূপায়ণ আৰু পৰ্য্যালোচনা কমিটি\nজিলা কাৰিকৰী সহায়ক গোট(জিলা কাৰ্যসূচী ব্যৱস্থাপনা গোট, সম্প্ৰসাৰণ প্ৰশিক্ষণ কেন্দ্ৰৰ ফেকাল্টি আৰু সমল ব্যক্তিসকলৰ গোট)\nউন্নয়ন খণ্ড পৰ্যায়ত:\nখণ্ড উন্নয়ন বিষয়া\nউন্নয়ন খণ্ডৰ কৰ্মকৰ্তাসকল\nখণ্ড উন্নয়ন পৰ্য্যায়ত ৰূপায়ন আৰু পৰ্য্যালোচনা কমিটি\nউন্নয়ন খণ্ড পৰ্যায়ৰ কাৰিকৰী অনুমোদন কমিটি\nগাওঁ পঞ্চায়ত উন্নয়ন পৰিকল্পনাৰ গাঁথনি:\nসকলো গাওঁ পঞ্চায়তৰ সদস্যক লৈ গঠিত\nগাওঁ পঞ্চায়তৰ স্থায়ী কমিটিসমূহ\nগাওঁ পঞ্চায়ত সমল গোট\nগাওঁ পঞ্চায়ত পর্যায়ৰ কাৰ্যকৰী দল\nগাওঁ পঞ্চায়তত নিয়োজিত গাওঁ পঞ্চায়তৰ সকলো কৰ্মকৰ্তা\nসমজাতীয় বিভাগৰ কর্মকর্তা/গাওঁ পঞ্চায়ত পর্যায়ৰ আগশাৰীৰ কর্মী\nআশাকৰ্মী আদিৰ দৰে অধিস্বীকৃত স্বেচ্ছাসেৱক\nআত্মসহায়ক গোট/ফেডাৰেচন/সামুহিক ভিত্তিক সংগঠন/বেচৰকাৰী সংগঠন\n১.৩ গাওঁ পঞ্চায়তৰ আলোচনাৰ বাবে খচৰা কাৰ্যাৱলীৰ কেলেণ্ডাৰ:\nগাওঁ পঞ্চায়ত উন্নয়ন পৰিকল্পনা আৰু আমাৰ গাঁও আমাৰ আঁচনি সম্পৰ্কত চৰকাৰ অথবা বিভাগৰ পৰা পোৱা চিঠি তথা আদেশৰ আধাৰত আলোচনা\nগাওঁ পঞ্চায়তৰ সভাপতিৰ পৰামৰ্শ অনুসাৰে গাওঁ পঞ্চায়তৰ সচিবগৰাকী\nগাওঁ পঞ্চায়তৰ সভাপতি, উপ-সভাপতি আৰু সচিবৰ সৈতে প্ৰশিক্ষণ কাৰ্যসূচীত উপস্থিত থকাৰ বাবে, গাওঁ পঞ্চায়ত এলেকাৰ পৰা তিনি গৰাকী সমল ব্যক্তিক বিচাৰি উলিওৱা\nনিৰ্দ্দিষ্ট সময় (কেতিয়া?)\nপৰিকল্পনাৰ নিৰ্দেশাৱলী, নিৰ্দেশনা পুথি আৰু সঙ্গত দলিল, নথি-পত্ৰ সংগ্ৰহ কৰা\nগাওঁ পঞ্চায়তৰ সচিব\nগাওঁ পঞ্চায়ত উন্নয়ন পৰিকল্পনা প্ৰক্ৰিয়াসমূহ চলাই নিয়াৰ বাবে সংশ্লিষ্ট গাওঁ পঞ্চায়তখনৰ বাবে এখন কাৰ্যাৱলীৰ পৰিকল্পনা প্ৰস্তুত কৰা\nগাওঁ পঞ্চায়তৰ সভাপতি, উপ-সভাপতি, সচিব আৰু সমল গোট\nৰাজ্যিক গ্ৰামোন্নয়ন প্ৰতিষ্ঠান/সম্প্ৰসাৰণ প্ৰশিক্ষণ কেন্দ্ৰ/পঞ্চায়ত আৰু গ্ৰামোন্নয়ন বিভাগৰ দ্বাৰা আয়োজিত প্ৰশিক্ষণৰ কাৰ্যসূচীত বাধ্যতামূলকভাৱে অংশগ্ৰহণ কৰা\nপ্ৰশিক্ষণ গ্ৰহণ কৰা পঞ্চায়তৰ আন সতীৰ্থ সদস্যসকলৰ সৈতে সক্ৰিয় আলোচনাত মিলিত হোৱা আৰু অভিজ্ঞতাৰ আদান-প্ৰদান কৰা\nপঞ্চায়ত পৰ্যায়ৰ প্ৰচাৰ কমিটিৰ সদস্যসকলৰ খচৰা তালিকা প্ৰস্তুত কৰা\nপঞ্চায়ত পৰ্যায়ৰ কাৰ্যকৰী দলৰ সদস্যসকলৰ খচৰা তালিকা প্ৰস্তুত কৰা\nগাওঁসভাৰ বাবে ৰাইজক সংগঠিত আৰু সচেতন কৰাৰ পৰিকল্পনা কৰা\nপৰিকল্পনাৰ নিৰ্দেশনা পুথি আৰু প্ৰক্ৰিয়াৰ বিষয়ে আলোচনা\nপঞ্চায়ত কমিটি আৰু সমল গোট\nপ্ৰশিক্ষণৰ কালছোৱাত প্ৰস্তুত কৰা কাৰ্যাৱলীৰ কেলেণ্ডাৰ অনুমোদন কৰা\nগাওঁ পঞ্চায়ত উন্নয়ন পৰিকল্পনা তথা আমাৰ গাওঁ আৰু আমাৰ আঁচনিখনৰ সৈতে ৰাইজক চিনাকি কৰি দিয়া\nসমল গোটৰ সহায়তাত সংশিষ্ট ৱাৰ্ডৰ সদস্যগৰাকী\nপঞ্চায়ত পৰ্যায়ৰ প্ৰচাৰ কমিটি আৰু কাৰ্যকৰী দলসমূহৰ অনুমোদন কৰা\nজনগোষ্ঠীৰ দ্বাৰা অনুভূত চাহিদাসমূহৰ চিনাক্ত কৰা\nৱাৰ্ড পৰ্যায়ত ৰাইজৰ সভা/ৱাৰ্ডসভা\nসমল গোটৰ সহযোগত সংশ্লিষ্ট ৱাৰ্ডৰ সদস্য\nৱাৰ্ড পৰ্যায়ৰ প্ৰচাৰ কমিটি গঠন কৰা\nৰাইজৰ দ্বাৰা অনুভূত চাহিদাসমূহৰ চিনাক্ত কৰা\nকাৰ্যকৰী দলৰ প্ৰশিক্ষণ\nকাৰ্যকৰী দলৰ দক্ষতা গঢ়া আৰু তেওঁলোকক প্ৰশিক্ষণ দিয়া\nগাওঁ পঞ্চায়তৰ সভাপতি, সচিব আৰু সমল গোট\nকাৰ্যকৰী দলৰ বৈঠক\nপৰিস্থিতি বিশ্লেষণৰ আহিলাবিলাকৰ সৈতে চিনাকি হোৱা\nচাৰিটা উপ-দল গঠন\nপঞ্চায়ত কমিটি আৰু কাৰ্যকৰী দল\nতথ্যৰাজি (গৌণ আৰু প্ৰাথমিক) সংগ্ৰহৰ আহিলা প্ৰস্তুত কৰা\nসমল গোট আৰু কাৰ্যকৰী দল\nপৰিস্থিতি বিশ্লেষণ কৰা কাৰ্যৰ সুচলকৰণ\nগাওঁ পঞ্চায়তৰ পৰিস্থিতি বিশ্লেষণ কাৰ্যৰ বাবে আৱশ্যকীয় সহায়তা বিচাৰি সংশ্লিষ্ট সকলো অনুষ্ঠান-প্ৰতিষ্ঠান আৰু বিভাগলৈ চিঠি প্ৰেৰন\nগাওঁ পঞ্চায়তৰ সভাপতি/সচিব\nসকলো গাওঁবাসী/গাওঁসমূহলৈ আগতীয়াকৈ জাননি প্ৰেৰণ কৰা\nগাওঁ পঞ্চায়তৰ সভাপতি\nগৌণ তথ্যৰাজি সংগ্ৰহ কৰা\nPRA আহিলাৰ জৰিয়তে প্ৰাথমিক তথ্যৰাজি সংগ্ৰহ কৰা\nস্থিতিৰ খচৰা প্ৰতিবেদন প্ৰস্তুত কৰা\nখচৰা পৰিস্থিতি বিশ্লেষণৰ প্ৰতিবেদন প্ৰস্তুত কৰা আৰু কাৰ্যকৰী দলৰ সকলো সদস্যৰ সৈতে উক্ত প্ৰতিবেদনৰ ওপৰত আলোচনা কৰা\nকাৰ্যকৰী দল আহ্বায়ক\nকাৰ্যকৰী দলৰ সদস্যসকলে মিলি খচৰা স্থিতি বিষয়ক প্ৰতিবেদন খন প্ৰস্তুত কৰা আৰু পঞ্চায়ত কমিটিৰ ওচৰত দাখিল কৰা\nকাৰ্যকৰী দলৰ আহ্বায়ক\nচুড়ান্ত স্থিতি বিষয়ক প্ৰতিবেদন প্ৰস্তুত কৰা\nগাওঁ পঞ্চায়তৰ সচিব আৰু কাৰ্যকৰী দল\nখচৰা স্থিতি বিষয়ক প্ৰতিবেদন উপস্থাপন কৰা\nগাওঁসভাৰ বৈঠকৰ বাবে জাননী জাৰি আৰু প্ৰস্তুতিমূলক কাম কৰা\nখচৰা স্থিতি বিষয়ক প্ৰতিবেদন নিশ্চিত কৰা\nআত্মসহায়ক গোট, জনগোষ্ঠীভিত্তিক সংগঠন আৰু অন্যান্য সামূহিক সংগঠনসমূহলৈ চিঠি প্ৰেৰণ কৰা\nপঞ্চায়ত কমিটি/প্ৰচাৰ কমিটি\nৰাইজক সংগঠিত কৰাৰ বাবে পৰিকল্পনা কৰা\nগাওঁসভাৰ বাবে ৰাইজক সংগঠিত কৰাৰ বাবে পৰিৱেশ সৃষ্টি কৰা\nচিঠি/জাননী/সমাৱেশ/মাইকেৰে ঘোষণা/বিদ্যালয়/ধৰ্মীয় অনুষ্ঠানৰ জৰিয়তে ৰাইজক সংগঠিত কৰা কাম\nগাওঁসভাৰ বাবে জাননী জাৰি কৰা, সম্ভৱ হ’লে পোষ্টাৰ আঁৰি দিয়া\nখচৰা স্থিতি বিষয়ক প্ৰতিবেদনখন অনুমোদন কৰা\nসম্পদৰাজিৰ ভঁৰালৰ বিষয়ে বিস্তৃতভাৱে আলোচনা-বিলোচনা কৰা\nপৰৱৰ্তী কাৰ্যকলাপৰ বাবে অনুমোদন দিয়া\nসম্পদৰাজিৰ ভঁৰালৰ পৰা পখণ্ডীয় পৰ্যায়ত পুঁজি আৱন্টনৰ খচৰা প্ৰস্তুত কৰা\nপৰিকল্পনা আৰু প্ৰকল্প প্ৰস্তুত কৰাৰ বাবে কাৰ্যকৰী দল নিয়োগৰ সিদ্ধান্ত কৰা\nনিৰ্দেশাৱলীৰ আধাৰত পৰিকল্পনা দলিলৰ গাঁথনিটোৰ খচৰা প্ৰস্তুত কৰা\nপ্ৰকল্প-দলিলৰ গাঁথনিটোৰ খচৰা প্ৰস্তুতকৰা-ইয়াক বিস্তাৰিত কৰা\nগাওঁসভাত উপস্থিত থকাৰ বাবে কৰ্মকৰ্তাসকললৈ জাননী প্ৰেৰণ কৰা\nগাওঁসমূহলৈ গাওঁসভাৰ জাননী জাৰি কৰা\nপ্ৰকল্পৰ দলিল আৰু পৰিকল্পনাৰ দলিলৰ খচৰা গাঁথনি অনুমোদন কৰা\nপ্ৰশাসনিক সংমোদন লোৱা\nগাওঁসভাৰ মন্তব্য আৰু চুপাৰিচসমূহ সন্নিৱিষ্ট কৰি অনুবদ্ধৰ সৈতে পৰিকল্পনা আৰু প্ৰকল্পৰ চূড়ান্ত দলিল দুখন অনুমোদন কৰা\nথূপভিত্তিক কাৰিকৰী কমিটি\nকাৰিকৰী সংমোদনৰ বাবে পৰিকল্পনা আৰু প্ৰকল্পৰ দলিল দুখন দাখিল কৰা\nজিলা পৰিকল্পনা কমিটি\nপৰিকল্পনাৰ দলিলখন জিলা পৰিকল্পনা সমিতিৰ জ্ঞাতাৰ্থে প্ৰেৰণ কৰা\nউৎস-ৰাষ্ট্ৰীয় গ্ৰাম্য উন্নয়ন প্ৰ্তিষ্ঠান\nশেহতীয়া উন্নীতকৰণ: Jun 08, 2019


Bade Acche Lagte Hain 2: গোপী বহু খ্যাত অভিনেত্ৰী দেৱলীনাই ল'ব দিব্য়াংক ত্ৰিপাঠীৰ স্থান, নকুল মেহতাৰ সৈতে দেৱলীনাই বান্ধিব যুটী... - HeadlineAssam.com\nBade Acche Lagte Hain 2: গোপী বহু খ্যাত অভিনেত্ৰী দেৱলীনাই ল’ব দিব্য়াংক ত্ৰিপাঠীৰ স্থান, নকুল মেহতাৰ সৈতে দেৱলীনাই বান্ধিব যুটী…\nBade Acche Lagte Hain 2: ‘বড়ে আচ্ছে লগতে হে (Bade Acche Lagte Hain)’, যি শীঘ্ৰেই দ্বিতীয় ছিজনৰ সৈতে পুনৰ প্ৰত্যাৱৰ্তন কৰিব। দিব্যাঙ্কই অস্বীকাৰ কৰাৰ পিছত, দেৱলীনা ভট্টাচাৰ্যৰ (Devoleena Bhattacharjee) নাম আহিছে।\nআজিকালি টিভিত ধাৰাবাহিকৰ চিকুৱেলবোৰে এটা এটাকৈ নক কৰি আছে। আন এটা হিট টিভি শ্ব’ আহি থকাৰ খবৰ পোৱা গৈছে। এই অনুষ্ঠানটো হৈছে ‘বড়ে আচ্ছে লগতে হে(Bade Acche Lagte Hain)’, যি শীঘ্ৰেই দ্বিতীয় ছিজনৰ সৈতে পুনৰ প্ৰত্যাৱৰ্তন কৰিব। দিব্যাঙ্কা ত্ৰিপাঠীক (Divyanka Tripathi) মুখ্য চৰিত্ৰৰ বাবে প্ৰস্তাৱ দিয়া হৈছিল কিন্তু তেওঁ অস্বীকাৰ কৰিছিল। এতিয়া, দিব্যাঙ্কৰ পিছত, দেৱলীনা ভট্টাচাৰ্যৰ (Devoleena Bhattacharjee) নাম আহি আছে।\nImage – Divyanka Tripathi\nই টাইমছৰ মতে, অনুষ্ঠানটোৰ নিৰ্মাতাসকলে চৰিত্ৰটোৰ বাবে টিভি অভিনেত্ৰী দেৱলীনা ভট্টাচাৰ্যৰ (Devoleena Bhattacharjee) কাষ চাপিছে। প্ৰকল্পটোৰ ওচৰৰ এক সূত্ৰই কৈছিল, ‘আমি দেৱলীনাৰ সৈতে আলোচনা কৰি আছো আৰু আশা কৰিছো যে চুক্তিটো সোনকালেই সম্পন্ন হ’ব। তেওঁ চৰিত্ৰটোৰ বাবে Look test দিছে আৰু তেওঁক বৰ ধুনীয়া লগা হৈছে।’\nImage – Devoleena Bhattacharjee\nDevoleena Bhattacharjee ৰ ধাৰাবাহিক ‘সাথ নিভানা সাথিয়া’ (২০১২-২০১৭)ত নতুন গোপী বহু হিচাপে খ্যাতি লাভ কৰিছিল। তেওঁ যোৱা বছৰ অক্টোবৰত ওলাই অহা ‘সাথ নিভানা সাথিয়া’ৰ দ্বিতীয় চিজনতো দেখা গৈছিল। তেওঁ বিগ বছ ১৩-ত অংশগ্ৰহণ কৰিছে আৰু এবছৰ পিছত, তেওঁ এজাজ খানৰ প্ৰক্সি হিচাপে বিগ বছ ১৪ ত প্ৰৱেশ কৰিছে। প্ৰতিবেদন অনুসৰি, নকুল মেহতাক অনুষ্ঠানটোৰ মুখ্য চৰিত্ৰৰ বাবে নিৰ্বাচিত কৰা হৈছে।\nTags: Bade Acche Lagte Hain 2\nGang-raped & Murder : ৯ বছৰীয়া শিশু দলবদ্ধ বলাৎকাৰ কৰি হত্যা! পিতৃ–মাতৃৰ সন্মুখতে মৃতদেহ জ্বলাই দিলে ধৰ্ষণকাৰী পুৰোহিতে!\nSukanya Samriddhi Yojana: চৰকাৰৰ এই আঁচনিত আপোনাৰ জীয়ৰীয়ে লাভ কৰিব ১৫ লাখ টকা ! পঢ়া, বিয়া সকলোতে খৰছ কৰিব পাৰিব এই ধন…


২০০ টকাতকৈ কম মূল্যত আহে এই চমৎকাৰ আৰু সস্তা প্লেন! পায় ফ্ৰী কলিঙো\nHome২০০ টকাতকৈ কম মূল্যত আহে এই চমৎকাৰ আৰু সস্তা প্লেন! পায় ফ্ৰী কলিঙো\nএই শাখাত জিঅ'ৰ সৰ্বনিম্ন মূল্যৰ আঁচনি মাত্ৰ ১১৯ টকা। ই আপোনাক দৈনিক 1.5 GB ডাটা প্ৰদান কৰে যাৰ বৈধতা 14 দিন আৰু লগতে আনলিমিটেড ভইচ কল আৰু 300 SMS। এই ক্ষেত্ৰত, আপুনি এই প্লেনত মুঠ 21 GB ডাটা প্ৰাপ্ত কৰে আৰু ডাটা সমাপ্ত হোৱাৰ পিছত, আপোনাৰ নেটৱৰ্কৰ গতি 64KBPS হ'ব। এই আঁচনিয়ে আপোনাক JioTV, JioCinema, JioSecurity আৰু JioCloudৰ দৰে উপযোগী জিঅ' সেৱাসমূহ ব্যৱহাৰ কৰিবলৈ পাব।


পশ্চিম গুৱাহাটীৰ ৰাণী বনাঞ্চলত গৰ্ভৱতী বন্যহস্তীৰ ৰহস্যজনক মৃত্যু, দৃৰ্বৃত্তই কাটি নিলে দাঁত - NEWS8 NE\nপশ্চিম গুৱাহাটীৰ ৰাণী বনাঞ্চলত গৰ্ভৱতী বন্যহস্তীৰ ৰহস্যজনক মৃত্যু, দৃৰ্বৃত্তই কাটি নিলে দাঁত\nMarch 26, 2021\t0\tBy NEWS DESK\nনিউজ ডেস্ক। ৰাজ্যত অব্যাহত আছে বন্য জীৱ-জন্তুৰ ৰহস্যজনক মৃত্যুৰ ঘটনা। ইয়াৰ মাজতে মহানগৰীৰ পশ্চিম গুৱাহাটীৰ ৰাণী বনাঞ্চিলক কাৰ্যালয়ৰ অন্তৰ্গত এলেকাত এজনী গৰ্ভৱতী বনৰীয়া হাতীৰ মৃত্যুৰ ঘটনাই উদ্বিগ্ন কৰি তুলিছে প্ৰকৃতিপ্ৰেমী ৰাইজক।\nৰাণী বনাঞ্চলিক কাৰ্যালয়ৰ অধীনৰ ছাটাৰগাঁৱৰ গভীৰ অৰণ্যত প্ৰায় তিনি সপ্তাহ পূৰ্বে গৰ্ভৱতী হাতীৰ মৃতদেহ উদ্ধাৰ হোৱা স্থান পৰিদৰ্শন কৰে বন বিভাগৰ পূব কামৰূপ বন সংমণ্ডলৰ সহকাৰী বন সংৰক্ষক নৃপেন কলিতাই ।\nৰাণীৰ বনাঞ্চলিক বিষয়া মনোৰঞ্জন বৰ্মন, বনাঞ্চলিক কাৰ্যালয়ৰ এটা বনকৰ্মীৰ দলসহ ঘটনাস্থলী পৰিদৰ্শন কৰি বন বিষয়া নৃপেন কলিতাই গৰ্ভৱতী হাতীটোৱে কি পৰিস্থিতিত কেনেকৈ মৃত্যুৰ মুখত পৰিছিল তাৰ চৰজমিন তদন্ত কৰে।\nউল্লেখযোগ্য যে ছাঁটাৰগাঁৱৰ পৰা প্ৰায় ২ কিঃমিঃ ভিতৰত অতি দুৰ্গম অঞ্চলত যোৱা ৪ মাৰ্চত মৃতদেহৰ দুৰ্গন্ধ অনুসৰণ কৰি ৰাণী বনাঞ্চলৰ অধীনৰ স্থানীয় সজনপাৰা খণ্ড বন বিষয়া কাৰ্যালয়ৰ খণ্ড বিষয়া বাবুল কোঁৱৰৰ নেতৃত্বত এটা বনকৰ্মীৰ দলে থিয়পানী জলপ্ৰপাতৰ বিপৰীত দিশত থকা পাহাৰৰ ওপৰত বাঁহৰ জোপোহাত লাগি থকা অৱস্থাত এটা গৰ্ভৱতী হাতীক মৃত অৱস্থাত উদ্ধাৰ কৰিছিল ।\nসেইদিনা পলম হোৱা বাবে বনকৰ্মীৰ দলটোৱে উভতি আহে । পাছদিনা ৫ মাৰ্চত ৰাণীৰ বন বিষয়া মনোৰঞ্জন বৰ্মনে ৰাণীৰ পশু চিকিৎসা বিষয়া ডাঃ নাৰায়ণ দেউৰীক লগত লৈ ঘটনাস্থলীলৈ গৈ মৃত হাতীটোৰ মৰণোত্তৰ পৰীক্ষা সম্পন্ন কৰাৰ লগতে অধিক পৰীক্ষাৰ বাবে মৃতদেহৰ অৱশিষ্ট সংগ্ৰহ কৰে ।\nপ্ৰাৰম্ভিক পৰীক্ষাত প্ৰায় ৪০ ৰ পৰা ৪৫ বছৰ বয়সৰ হাতীটো অতি বেয়া ঠাইত আবদ্ধ হৈ পৰাত প্ৰসৱ বেদনাত মৃত্যুক সাৱটি লবলগীয়া হোৱাটো পশু চিকিৎসকে নিশ্চিত কৰে। তাৰপাছত বনকৰ্মীৰ দলে বিভাগীয় নীতি অনুসৰি হাতীটো সেই স্থানতে সমাধিস্থ কৰে ।\nতাৰ পাছত ৰাণীৰ বনাঞ্চলিক বিষয়াই পূব কামৰূপ বন সংমণ্ডলৰ বন সংমণ্ডল প্ৰাধিকাৰী ভাস্কৰ ডেকাক এই সম্পৰ্কীয় প্ৰতিবেদন প্ৰেৰণ কৰে । বন সংমণ্ডল প্ৰাধিকাৰীৰ নিৰ্দেশত সহকাৰী বন সংৰক্ষক নৃপেন কলিতাই ছাটাৰগাঁৱলৈ আহি গৰ্ভৱতী হাতীটোৰ মৃত্যু হোৱা ঘটনাৰ চৰজমিন পৰিদৰ্শন কৰি বুজ লয়।\nহঠাতে ‘মামা’ৰ কাষত উপস্থিত ডিম্পু বৰুৱা! ল’লে ‘অৰাজনৈতিক’ সাক্ষাৎকাৰ\nহেলিকপ্টাৰৰ যান্ত্রিক বিজুতি! ফোনযোগে নিৰ্বাচনী সভাত ভাষণ ৰাখি দুখ প্ৰকাশ আজমলৰ


August 2014 - অসমীয়াৰ সুখ-দুখ\nxukhdukh.com August 31, 2014 0\nআজিৰ ভাল খবৰবোৰ ১. তেজপুৰৰ হ'প নামৰ স্বেচ্ছাসেৱী সংগঠনটোৰ সদস্য সকলে ফেচবুকৰ জৰিয়তে প্ৰচাৰ চলাই বানপীড়িত লোক সকলৰ বাবে সাহাৰ্য সংগ...\nBy xukhdukh.com on August 31, 2014 No comments:\nচুজি আৰু কাষ্টাৰ্ডৰ পুডিং ৰুমঝুম শইকীয়া পুৱাৰ জলপান হিচাবে পৰিবেশন কৰিব পৰা এবিধ সুস্বাদু লঘু আহাৰ প্ৰস্তুত কৰাৰ দিহা দিবলৈ প্ৰয়াস কৰি...\nৰসাল হিতোপদেশ ১. গোটেই ৰাতি শুবলৈ এ.চি. চলালে টকা খৰছ নহয়, কিন্তু দিনত কম পোহৰ থাকিলে যদি কিবা এটা পঢ়ো বুলি লাইটটো জ্বলাই ল'লেই মনল...\nxukhdukh.com August 30, 2014 0\nআজিৰ ভাল খবৰবোৰ ১. অসমত অচিৰেই ৰাজ্য চৰকাৰে স্থাপন কৰিব দক্ষতা উন্নয়ন নিগম৷শ্ৰীমন্ত শংকৰদেৱ কলাক্ষেত্ৰত হোৱা পঞ্চায়ত আৰু গ্ৰামোন্নয়ন ব...\nBy xukhdukh.com on August 30, 2014 No comments:\nলোকেল গুজৱ.কম ১. চান্দা জাতীয় সংগঠনে চেক যোগে দুই নম্বৰী কোম্পানীৰ পৰা চান্দা লোৱা বুলি স্বীকাৰ কৰিছে৷ ধোৱা তুলসীৰ পাতৰ ছবি থকা চেক য...\nকৃষিভিত্তিক অৰ্থনীতিৰে ৰাজ্যৰ ভেটি গঢ়ি তোলক অগ্নিভ দত্ত এটা সৰুতে শুনা/পঢ়া (সম্ভবত পঞ্চতন্ত্ৰৰ কাহিনী আছিল)কাহিনীটো আছিল এনে ধৰণ...\nxukhdukh.com August 29, 2014 0\nআজিৰ ভাল খবৰবোৰ ১. আজি অসমৰ প্ৰায়বোৰ চহৰৰে ছবিঘৰত মুক্তি লাভ কৰিছে ব্ৰজেন বৰা পৰিচালিত ছবি "মহাপুৰুষ"য়ে। ছবিখনৰ নিৰ্মাণত ব...\nBy xukhdukh.com on August 29, 2014 No comments:\nচোৰাংচোৱাৰ প্ৰতিবেদনৰ সঠিক ব্যৱহাৰ হওক! অজয় লাল দত্ত কিছুদিনৰ আগতে ৰাষ্ট্ৰীয় সংবাদ মাধ্যমত খলকনি তোলাৰ পাছত এইবাৰ অসমৰ সংবাদ মাধ্যম...\nxukhdukh.com August 28, 2014 0\nআজিৰ ভাল খবৰবোৰ ১. অসমৰ বান-খহনীয়া ৰোধৰ বাবে বান-খহনীয়া প্ৰতিৰোধ প্ৰাধিকৰণ গঠন কৰিব বুলি ঘোষণা কৰিলে অসমৰ মুখ্যমন্ত্ৰীয়ে৷ এই প্ৰাধিকৰণ...\nBy xukhdukh.com on August 28, 2014 No comments:\nলোকেল গুজৱ.কম ১. "সাৰদা সাৰদা" নামৰ ভাওনা এখনে আজি গুৱাহাটীত খলকনি তুলিবলৈ সক্ষম হোৱা বুলি জানিব পৰা গৈছে। ভাওনাখনত অংশ লোৱ...\nশেষ গুলীবোৰ মোৰ বুকুলৈকে মাৰি পঠোৱা হওক (ডা: বিকাশ বৰুৱালৈ ক্ষমা প্ৰাৰ্থনাৰে) প্ৰতিম প্ৰতাপ বৰুৱা এগৰাকী ষোড়শী ছোৱালী...\nসৰিয়হ ফুটোৱা বিলাহী, মাছৰ টেঙা উপকৰণঃ ৰৌ বা বাহু মাছৰ ডাঙৰ আকাৰৰ ছয় টুকুৰা৷ ক'লা সৰিয়হ এচামুচ৷ পকা ৰঙা বিলাহী ডাঙৰ আকাৰৰ চাৰিটা...\nxukhdukh.com August 27, 2014 0\nআজিৰ ভাল খবৰবোৰ ১. অসমৰ নতুন প্ৰজন্মৰ লেখিকা শৰ্মিষ্ঠা প্ৰীতমলৈ অ'এনজিচিৰ অসম সম্পদে আগবঢ়াইছে যন্ত্ৰচালিত এখনি হুইল চেয়াৰ৷ বৃহত্তৰ...\nBy xukhdukh.com on August 27, 2014 No comments:\nলোকেল গুজৱ.কম ১. ধনস্বাস্থ্য বিভাগ ৰূপে নিজৰ বিভাগটোক নামাকৰণ কৰিবলৈ আবেদন জনালে গৌতমবৌদ্ধ ৰয়ে৷ জনস্বাস্থ্যৰ নামত খালী নিজৰ নিজৰ আৰ্থি...\nছাগলী মাংসৰ শুকান ভাজি উপকৰণঃ ছাগলী মাংস আধা কেজি (চাৰিজনৰ জোখাৰে)৷ পিয়াজ মজলীয়া আকাৰৰ পাঁচটা৷ আলু মজলীয়া আকাৰৰ দুটা৷ নহৰু ডাঙৰ...\n'গান্ধী'ৰ স্ৰষ্টাজন গ'লগৈ... ৰূপাংকৰ চৌধুৰী বিশ্ব চিনেমাৰ ছয় দশকজোৰা এক বৰ্ণিল অধ্যায়ত নিজৰ মোহময়ী ব্যক্তিত্ব, প্ৰচুৰ প...\nxukhdukh.com August 26, 2014 0\nআজিৰ ভাল খবৰবোৰ ১. দেশৰ সবাতোকৈ বৃহৎ কেলেংকাৰী ৰূপে পৰিগণিত হোৱা কয়লা ব্লক আবণ্টনৰ গোচৰত উচ্চতম ন্যায়ালয়ে ১৯৯৩চনৰ পৰা আবণ্টিত সকলো ...\nBy xukhdukh.com on August 26, 2014 No comments:


ৰিয়েল সিংহম কোন এই ভি চি চজ্জনাৰ? - JonakAxom- Assamese Quotes, Blogging , Business Ideas, Tips And Tricks\nAssamese News Today\nৰিয়েল সিংহম কোন এই ভি চি চজ্জনাৰ?\nযোৱা শুক্ৰবাৰে ৰাতিপুৱা তেলেংগনাৰ পশু চিকিৎসক গৰাকীৰ লগত হোৱা দুষ্কাৰ্যৰ অভিযুক্ত সকলৰ মৃত্যুৰ বাতৰিয়ে সমগ্ৰ দেশতে তোলপাৰ লগাই তুলিলে। তাৰ লগত আৰু এটা নাম আহিল হায়দৰাবাদ , VC চজ্জনাৰৰ , justice for disha ও ট্ৰেণ্ড হবলৈ ধৰিলে । ভি চি চজ্জনাৰক এনকাউন্টাৰ স্পেছিয়েলিষ্ট ৰূপে জনাজাত । চজ্জনাৰ এজন পুলিচ আয়ুক্ত । 1996 চনৰ বেট্চ এজন অধিকাৰী এইজন চজ্জনাৰে 2008 ত এচিড আক্ৰমণৰ তিনি অভিযুক্তকো গুলী মাৰিছিল । নক্সাল নেতা নইমুদ্দিনৰ হত্যাৰ আৰতো এওৰ ভুমিকা আছে বুলি জনা যায়। চজ্জনাৰ আছিল আইজী স্পেছিয়েল ইন্টেলিজেন্চ।\nWarangal acid attack case 2008 in assamese\n2008 চনত বাৰংগল এচিড এটেক চৰ্চালৈ আহিছিল। সেই সময়ত চজ্জনাৰ বাৰংগলৰ এছপি আছিল। সেই সময়তো ছোৱালী এজনীক এচিড আক্ৰমণ কৰা সকলক এনকাউন্টাৰত হত্যা কৰিছিল। এয়া তেতিয়া হৈছিল যেতিয়া দোষী এছ শ্ৰীনিৱাস ৰাৱে দুজন বন্ধুৰ সৈতে মিলি ইন্জিনীয়াৰিং ছাত্ৰৰ ওপৰত এচিড আক্ৰমণ কৰিছিল। ইয়াৰ আঁৰত শ্ৰীনিৱাসৰ প্ৰেম প্ৰস্তাব প্ৰত্যাখান আছিল। ইয়াৰ পিছতে চজ্জনাৰ নিৰ্দেশত দোষীক কৰায়ত্ত কৰা হয় কিন্তু পিছত দোষীসকলক এনকাউন্টাৰ কৰা হয়।\nতেলেংগানাত ভেটেনেৰী ডাক্টৰৰ হত্যা পিছত সেই সামুহিক দুস্কাৰ্য কৰা অভিযুক্ত সকলক শুক্ৰবাৰে একে স্থানত এনকাউন্টাৰত ধৰাশায়ী হয়। চাইবৰাবাদ কমিছনাৰ ভি চি চজ্জনাৰে পুলিচৰ এটা টিম লগত লৈ অভিযুক্ত সকলক লগত ঘটনাস্থলীত গৈছিল। পুলিচে জানিবলৈ দিয়া মতে অভিযুক্ত সকলে তাত পলাবলৈ ধৰোতে হোৱা গুলিচালনাত চাৰিওজন নিহত হয়। এই কাৰ্যত বহুতো সন্তোষ প্ৰকাশ কৰিলেও কিছুমানে এই এনকাউন্টাৰৰ ওপৰত প্ৰশ্ন তুলিবলৈ ধৰিছে।\nছচিয়েল মিডিয়া টুইটাৰ, ফেচবুকত এই নিউজটোৱেই বছৰৰ শেষৰ এটা ভাল খবৰ হব পাৰে।


ৰূথ 1 - ইণ্ডিয়ান ৰিভাইচ ভাৰচন (IRV) আচামিচ - 2019\n1বিচাৰকৰ্ত্তা সকলে শাসন কৰা সময়ত, দেশত এবাৰ আকাল হৈছিল৷ সেয়ে যিহূদাৰ বৈৎলেহেমৰ এজন ব্যক্তিয়ে তেওঁৰ ভাৰ্যা আৰু তেওঁৰ পুতেক দুজনৰ সৈতে মোৱাব দেশত বাস কৰিবলৈ গৈছিল।\n2সেই ব্যক্তিৰ নাম ইলীমেলক আছিল। তেওঁৰ ভাৰ্যাৰ নাম নয়মী, অাৰু তেওঁৰ পুতেক দুজনৰ নাম মহলোন আৰু কিলিয়োন আছিল৷ তেওঁলোক যিহূদাৰ বৈৎলেহেম নিবাসী ইফ্ৰাথীয়া মানুহ আছিল। তেওঁলোকে মোৱাব দেশলৈ গ’ল আৰু সেই দেশ পোৱাৰ পাছত তেওঁলোকে তাতে বাস কৰিবলৈ ল’লে।\n3পাছত নয়মীৰ স্বামী ইলীমেলকৰ মৃত্যু হ’ল আৰু তেওঁ পুত্র দুজনৰ সৈতে তাতে নিবাস কৰিবলৈ ল’লে।\n4তেওঁৰ পুত্র দুজনে তাতে দুজনী মোৱাবীয়া ছোৱালী বিয়া কৰালে; তাৰে এজনীৰ নাম অর্পা আৰু আন এজনীৰ নাম ৰূথ। তেওঁলোকে সেই ঠাইত প্ৰায় দহ বছৰ বসবাস কৰি থাকিল।\n5তাৰ পাছত মহলোন আৰু কিলিয়োন নামৰ এই পুত্র দুজনৰো মৃত্যু হ’ল; নয়মী পুত্ৰহাৰা আৰু স্বামীহীনা হ’ল।\n6পাছত নয়মীয়ে দুজনী বোৱাৰীয়েকৰে সৈতে মোৱাব দেশ ত্যাগ কৰি যিহূদা দেশলৈ উভটি যোৱাৰ সিদ্ধান্ত ল’লে৷ তেওঁ মোৱাব দেশতে শুনিবলৈ পাইছিল যে, যিহূদা দেশত থকা নিজৰ লোকসকলক যিহোৱাই প্রয়োজনৰ সময়ত সহায় কৰে আৰু খোৱা বস্তু যোগায়।\n7সেয়ে নয়মীয়ে বোৱাৰী দুজনীৰ সৈতে সেই দেশ পৰিত্যাগ কৰি যিহূদা দেশলৈ খোজকাঢ়ি উভতি আহিবলৈ সিদ্ধান্ত ল’লে৷\n8সেয়ে নয়মীয়ে বোৱাৰীয়েক দুজনীক ক’লে, “তোমালোকে নিজ নিজ মাতৃৰ ঘৰলৈ উভটি যোৱা, তোমালোকে যি দৰে মৃতবোৰলৈ আৰু মোলৈকো দয়া কৰিছিলা, সেইদৰে যিহোৱাই তোমালোককো দয়া কৰক।\n9তোমালোকে যেন পুনৰ স্বামী গ্ৰহণ কৰি তেওঁলোকৰ ঘৰত বিশ্ৰাম কৰিব পোৱা, যিহোৱাই তোমালোকক এনে বৰ দিয়ক।” তাৰ পাছত তেওঁ দুয়োকে চুমা খোৱাত, তেওঁলাকে চিঞঁৰি কান্দিবলৈ ধৰিলে।\n10আৰু তেওঁক তেওঁলোকে ক’লে, “নহয় নহয়; আমি হ’লে আপোনাৰ লগত আপোনাৰ লোকসকলৰ ওচৰলৈ যাম।”\n11তেতিয়া নয়মীয়ে ক’লে, “হে মোৰ আইটিহঁত উভটি যোৱা; তোমালোকে মোৰ লগত কিয় যাব ওলাইছা? তোমালোকৰ স্বামী হ’বৰ বাবে এতিয়া জানো মই গৰ্ভত পুত্ৰ ধাৰণ কৰিব পাৰিম?\n12হে মোৰ আইটিহঁত, নিজ বাটে উভটি যোৱা, কিয়নো মই অতি বৃদ্ধা, আকৌ বিয়া হ’ব নোৱাৰো, আৰু যদিও মোৰ আশা আছে বুলি মই কওঁ, আৰু মই বিয়া হৈ আজি ৰাতিয়েই যদি পুত্ৰ প্ৰসৱ কৰোঁ,\n13তথাপি তোমালোকে জানো সিহঁত ডাঙৰ হোৱালৈকে সিহঁতৰ কাৰণে বিয়া নোহোৱাকৈ অপেক্ষাত থাকিব পাৰিবা? হে মোৰ আইটিহঁত, মই তোমালোকতকৈয়ো অতি বেছি দুখিত, কাৰণ যিহোৱাৰ হাত মোৰ বিৰুদ্ধে উঠিল।”\n14তেতিয়া তেওঁলোকে পুনৰ চিঞঁৰি কান্দিবলৈ ধৰিলে, আনহাতে অর্পাই শাহুৱেকক চুমা খাই বিদায় ল’লে; কিন্তু ৰূথ তেওঁৰ লগতে থাকিল।\n15তেতিয়া নয়মীয়ে ক’লে, “সৌৱা চোৱা, তোমাৰ জায়েৰাই নিজ লোকসকলৰ আৰু নিজ দেৱতাৰ ওচৰলৈ ঘূৰি গ’ল; তুমিও তোমাৰ জায়েৰাৰ সৈতে উভটি যোৱা।”\n16কিন্তু ৰূথে ক’লে, “আপোনাক এৰি আপোনাৰ ওচৰৰ পৰা যাবলৈ মোক নকব৷ কিয়নো, আপুনি য’লৈকে যাই, ময়ো তালৈকে যাম, আৰু আপুনি য’ত থাকিব, মইয়ো তাতে থাকিম, আপোনাৰ লোকসকলে মোৰ লোক হ’ব, আৰু আপোনাৰ ঈশ্বৰেই মোৰো ঈশ্বৰ হ’ব৷\n17আপোনাৰ যি ঠাইত মৃত্যু হ’ব, মোৰো সেই ঠাইতে মত্যু হ’ব, আৰু তাতেই মোৰ মৈদামো হ’ব; কেৱল মৃত্যুৰ বাহিৰে আন কোনোৱে যদি মোক আপোনাৰ পৰা পৃথক কৰিব পাৰে, তেন্তে যিহোৱাইহে মোক অধিক দণ্ড দিয়ক।”\n18যেতিয়া নয়মীয়ে দেখিলে যে, ৰূথ তেওঁৰ লগত যাবলৈ দৃঢ় প্ৰতিজ্ঞ, তেতিয়া তেওঁ তাইক পুনৰ বাধা নকৰিলে।\n19পাছত তেওঁলোক দুয়ো বৈৎলেহেম চহৰ নোপোৱালৈকে গৈ থাকিল আৰু তেওঁলোকে বৈৎলেহেম নগৰ পোৱাৰ পাছত, তেওঁলোকৰ বিষয় লৈ নগৰৰ লোকসকল উত্তেজিত হৈ পৰিল, আৰু মহিলাসকলে আহি সুধিলে, “এৱেঁই নয়মী নহয় নে?”\n20তেতিয়া তেওঁ তেওঁলোকক ক’লে, “মোক নয়মী বুলি নামাতিবা, কিন্তু মাৰা বুলি মাতিবা। কিয়নো সৰ্ব্বশক্তিমান ঈশ্বৰে মোৰ জীৱন তিক্ততাৰে পৰিপূৰ্ণ কৰিলে।\n21মই পূৰ্ণ সংসাৰ লৈ ওলাই গৈছিলোঁ, কিন্তু যিহোৱাই মোৰ সংসাৰ শূন্য কৰি ঘৰলৈ উভটাই আনিলে। সেয়ে তোমালোকে মোক কিয় নয়মী বুলি মাতিছা? যিহোৱাই মোৰ বিৰুদ্ধে সাক্ষ্য দিছে, আৰু সৰ্ব্বশক্তিমান ঈশ্বৰে মোক যাতনাদায়ক কৰিলে।”\n22এইদৰে নয়মী আৰু তেওঁৰ মোৱাবীয়া বোৱাৰীয়েক ৰূথ মোৱাব দেশৰ পৰা উভটি আহিল আৰু তেওঁলোকে যৱ ধান দাৱলৈ আৰম্ভ কৰা কালত বৈৎলেহেম আহি পালে।\nৰূথ2>


গঙা চিলনীৰ পাখি (চলচ্চিত্ৰ) - অসমীয়া ৱিকিপিডিয়া\nগঙা চিলনীৰ পাখি (চলচ্চিত্ৰ)\n১৯৭৬ filmসাঁচ:SHORTDESC:১৯৭৬ film\nগঙা চিলনীৰ পাখি\n(Wings of the Tern)\nপদুম বৰুৱা, মহম্মদ চাদুল্লা\nগঙা চিলনীৰ পাখি (ইংৰাজী: Ganga Chilonir Pakhi ) ১৯৭৬ চনত মুক্তিপ্ৰাপ্ত এখন ক'লা-বগা অসমীয়া চলচ্চিত্ৰ। ছবিৰ পৰিচালনা আৰু সঙ্গীত আছিল পদুম বৰুৱাৰ। পদুম বৰুৱা পৰিচালিত এইখন একমাত্ৰ কথাছবি। মুক্তিৰ পিছত গঙা চিলনীৰ পাখিয়ে দৰ্শকৰ বিশেষ সঁহাৰি লাভ কৰা নাছিল। কিন্তু পিছলৈ ই ধ্ৰুপদী ছবিৰ মৰ্যাদা পাইছিল। ছবিখনত কোনো চলচ্চিত্ৰীয় গীতৰ অন্তৰ্ভুক্ত কৰা হোৱা নাছিল যদিও ইয়াত বৰগীত, নাম-প্ৰসংগ, বিয়া নাম, টোকাৰী গীত, মহগোৱালৰ গীতৰ সম্পূৰ্ণ নতুবা অংশবিশেষৰ প্ৰয়োগ কৰা হৈছিল। গঙা চিলনীৰ পাখি চলচ্চিত্ৰৰ চিনেমাট'গ্ৰাফী ইন্দুকল্প হাজৰিকাৰ।\n1 ছবি নিৰ্মাণৰ আঁৰৰ কথা\n5 দৰ্শকৰ সঁহাৰি\n6 আলোকচিত্ৰ ভঁৰাল\nছবি নিৰ্মাণৰ আঁৰৰ কথা[সম্পাদনা কৰক]\nগঙা চিলনীৰ পৰিচালক পদুম বৰুৱা কৈশোৰ কালতে প্ৰথম অসমীয়া ছবি জয়মতী চাই চলচ্চিত্ৰ শিল্পৰ প্ৰতি আগ্ৰহী হৈছিল। স্কুলীয়া জীৱনত তেখেত কলকাতাৰ নিউ থিয়েটাৰ আৰু পুণেৰ প্ৰভাত কোম্পানীয়ে নিৰ্মাণ কৰা কিছু সংখ্যক ছবি চোৱাৰ সৌভাগ্য হৈছিল। প্ৰমথেশ বৰুৱা, দেৱকী বসু আৰু ভি শান্তাৰামৰ কেমেৰাৰ কাম, শব্দৰ নাটকীয় প্ৰয়োগ আৰু আকৰ্ষণীয় সম্পাদনাই তেখেতক অতিশয় আনন্দ আৰু সম্তুষ্টি প্ৰদান কৰিছিল। জয়মতীয়ে তেখেতৰ মনত চলচ্চিত্ৰৰ বীজ অংকুৰিত কৰিছিল যদিও জয়মতী নিৰ্মাণৰ চাৰি দশকৰ পাছত আঠ বছৰৰ কঠোৰ সংগ্ৰামৰ অন্তত তেখেতে তেখেতৰ প্ৰথম আৰু একমাত্ৰ ছবি 'গঙা চিলনীৰ পাখি' নিৰ্মাণ কৰিবলৈ সক্ষম হৈছিল।\nলক্ষ্মীনন্দন বৰাৰ উপন্যাস 'গঙা চিলনীৰ পাখি'ৰ কাহিনীৰ আধাৰত এই চলচ্চিত্ৰখন নিৰ্মাণ কৰা হৈছিল। সোণাই নৈৰ পাৰৰ ভোগৰামে ঘৈণীয়েক, ল'ৰা-ছোৱালী দুটা, মাক আৰু ভনীয়েক বাসন্তীক লৈ কোনোমতে জীৱন-নিৰ্বাহ কৰি আছিল। দূৰণিৰ কোনোবা গাঁৱৰ পৰা আহি সেই গাঁৱতে থিতাপি লোৱা হোমিওপেথিক ডাক্তৰ ধনঞ্জয়ৰ ভোগৰামৰ ঘৰখনলৈ আহ-যাহ কৰোঁতে বাসন্তীৰ লগত ভালপোৱাৰ সম্পৰ্কই গঢ় ল'লে। ইফালে নিৰ্বাচন আছিল। নিৰ্বাচনক কেন্দ্ৰ কৰি ভোগেশ্বৰ আৰু ধনঞ্জয়ৰ মাজত মনোমালিন্য হ'ল। নিৰ্বাচনৰ যোগেদি বেচ কিছু পইচা ঘটি ভোগেশ্বৰৰ অৱস্থা গজগজীয়া হ'ল। বাসন্তীৰ সৈতে ধনঞ্জয়ৰ বিয়াখন আৰু হৈ নুঠিল। ধনঞ্জয়ে তাইক পলুৱাই নিবলৈ জা-যোগাৰ কৰিছিল যদিও ঘৰখনৰ কথা ভাবি অৱশেষত তাই কানুনগোৰ পুতেক মথুৰাৰ সৈতে হোমৰ গুৰিত বহিল।\nঘটনাক্ৰমে বাসন্তীৰ পূৰ্বৰ প্ৰেমৰ কথা মথুৰাৰ কাণত পৰিল। দুয়োৰো মাজত আৰম্ভ হ'ল অশান্তি। এই অশান্তিজৰ্জ্বৰ পৰিস্থিতিৰ মাজতে হঠাৎ মটৰ দুৰ্ঘটনাত পতিত গৈ মথুৰা ঢুকাই থাকিল। অকালতে বিধৱা হোৱা বাসন্তীয়ে কেইদিনমান পিছত কেঁচুৱা এটা জন্ম দিলে যদিও সেইটো নাবাচিল। এদিন তাইৰ খবৰ ল'বলৈ ধনঞ্জয় আহিল। তাইৰ মনত আশাৰ সঞ্চাৰ হ'ল।\nঘৰুৱা কাম-কাজত সহায় কৰা মনবৰীৰ হাতত তাই ধনঞ্জয়লৈ চিঠি এখন লিখি পঠিয়ালে। চিঠিত লিখিলে যে সিহঁতে এতিয়াও বুঢ়াকাল পোৱা নাই। জীৱনৰ এই দীঘলীয়া কালচোৱা কেনেকৈ পাৰ কৰিব? ইয়াৰ কিবা ব্যৱস্থা নাইনে? ধনঞ্জয়ে মনবৰীক লগেলগে উত্তৰ নিদি চিন্তা কৰি দুদিন পিছত নিজে গৈ জনাব বুলি ক'লে। কিন্তু ধনঞ্জয়ৰ পৰা কোনো খবৰ নাপাই দুদিনমান পিছত বাসন্তীয়ে পুনৰ মনবৰীক তেওঁৰ তালৈ পঠিয়ালে। মনবৰীয়ে তালৈ গৈ গম পালে যে ঘৰ-মাটিয়ে সোপাকে বেচি ধনঞ্জয় এই গাঁও এৰি গুছি গৈছে। কলৈ গৈছে কোনেও নাজানে। লগতে কৈ গৈছে যে তেওঁ হেনো সোণাই নৈৰ পাৰলৈ আৰু কেতিয়াও নাহে।\nবীণা দাস মান্না\nআনন্দ বৰুৱা (অতিথি শিল্পী)\nআইদেউ সন্দিকৈ (অতিথি শিল্পী)\nদুলাল বৰুৱা (অতিথি শিল্পী)\nবেনাৰ- ৰপজ্যোতি ফিল্মছ\nসহকাৰী পৰিচালক- মহম্মদ চাদুল্লা\nশব্দগ্ৰহণ- হিমাদ্ৰি নাথ ভট্টাচাৰ্য, ফিলিপ পাঁৰা, দুলাল শইকীয়া\nআৱহ সঙ্গীত গ্ৰহণ আৰু শব্দ পুনৰ্সংযোজন- জ্যোতি চেতাৰ্জী\nকলা নিৰ্দেশনা- চিত্ৰকমল হাজৰিকা\nৰূপসজ্জা- নুৰুল হক\nকীৰ্তন পাঠ- ঝৰ্ণা শৰ্মা\nবৰগীত/ নাম-প্ৰসঙ্গ- চত্ৰধৰ মহন্ত\nটোকাৰি গীত- মাণিক সন্দিকৈ\nম’হ গোৱালৰ গীত- সুৰেণ দত্ত\nবিয়া নাম- উপমা বৰা, অনিমা খাউণ্ড, নীলাচল দুৱৰা, পদ্মৰেণু বৰুৱা আদি\nদৰ্শকৰ সঁহাৰি[সম্পাদনা কৰক]\nছবিখনৰ প্ৰতি দৰ্শকৰ বিশেষ সঁহাৰি দেখা নগ'ল। গঙা চিলনীৰ পাখি নিৰ্মাণ কৰিবলৈ লৈ পদুম বৰুৱা অৰ্থসংকটত ভুগিছিল আৰু পিছলৈ পত্নীৰ সোণৰ আ-অলংকাৰ বিক্ৰী কৰি সেই টকা ছবি নিৰ্মাণত ব্যয় কৰিছিল। টকাৰ অভাৱৰ বাবে তেওঁ চিনেমাখনত চাব-টাইটেল অন্তৰ্ভুক্ত কৰিব নোৱাৰিলে। সেয়ে কেইবাটাও চলচ্চিত্ৰ মহোৎসৱত চিনেমাখনক ভাগ ল'বলৈ দিয়া নহ'ল। ছবিখনে কোনো বঁটা-বাহন লাভ নকৰিলেও পিছলৈ গৈ ই অসমীয়া ধ্ৰুপদী ছবিৰ মৰ্যাদা পাইছিল। চলচ্চিত্ৰ সমালোচক চিদানন্দ দাসগুপ্ত আৰু সতীশ বাহাদুৰে গঙা চিলনীৰ পাখিক প্ৰথম অসমীয়া বাস্তৱধৰ্মী ছবি বুলি অভিহিত কৰিছিল। ছবিৰ বিষয়বস্তু সম্পৰ্কে হীৰেণ গোঁহায়ে লিখিছে-\nমানুহৰ সপোন চূৰ্ণ-বিচূৰ্ণ হোৱা এই গল্পত সামাজিক বিৱৰ্তনৰ মৰ্মান্তিক ব্যৰ্থতা হৃদয়স্পৰ্শী ৰুপত প্ৰতিফলিত হৈছে। এয়া মাথোঁ গাঁও বনাম নগৰৰ বিষয় নহয়, বৰঞ্চ এয়া হ’ল এখন পূৰ্ণাঙ্গ সমাজৰ সম্ভাৱনীয়তাৰ দুখজনক অকাল মৃত্যুৰ গল্প। \nআলোকচিত্ৰ ভঁৰাল[সম্পাদনা কৰক]\nগঙা চিলনীৰ পাখিৰ এটা দৃশ্যত বীণা বাৰুৱতী\nগঙা চিলনীৰ পাখিৰ এটা দৃশ্য\nগঙা চিলনীৰ পাখিৰ সম্পাদনা কক্ষত পদুম বৰুৱা\n↑ 1.0 1.1 1.2 1.3 1.4 অৰুণলোচন দাস (২০১৩). ১০০ অসমীয়া চলচ্চিত্ৰৰ কাহিনী আৰু গীত (পৃঃ ২৪১). শশী শিশু প্ৰকাশন, গুৱাহাটী.\n↑ 2.0 2.1 ননি (১০ নৱেম্বৰ, ২০১৯). ১২০টা ফ্ৰেমত গঙা চিলনীৰ পাখি. ৰংবিন ক্ৰিয়েছনচ.\n↑ "Ganga Chilonir Pakhi (1976) – Assamese Film". June 9, 2012. https://www.assams.info/movies/ganga-silonir-pakhi-1976। আহৰণ কৰা হৈছে: 20 April 2020.\n↑ 4.0 4.1 casting of Gonga Chilonir Pakhi.\n↑ 5.0 5.1 "https://scroll.in/reel/820296/lost-and-in-need-of-a-revival-landmark-assamese-film-gonga-chilonir-pakhi". https://scroll.in/reel/820296/lost-and-in-need-of-a-revival-landmark-assamese-film-gonga-chilonir-pakhi। আহৰণ কৰা হৈছে: 20 April 2020.\nইউটিউৱত গঙা চিলনীৰ পাখি\nঅসমত ৰীয়েলিষ্টিক ছবিৰ বাটকটীয়া পদুম বৰুৱাৰ ‘গঙা চিলনীৰ পাখি’ৰ আঁৰৰ সংঘৰ্ষৰ কথা\nযুগদ্ৰষ্টা চলচ্চিত্ৰকাৰ পদুম বৰুৱা\n"https://as.wikipedia.org/w/index.php?title=গঙা_চিলনীৰ_পাখি_(চলচ্চিত্ৰ)&oldid=283657"ৰ পৰা অনা হৈছে\n১৯৭০ দশকৰ অসমীয়া চলচ্চিত্ৰ\nএই পৃষ্ঠাখন ২৮ জুন, ২০২১ তাৰিখে ০৬:১৬ বজাত অন্তিম সংশোধন কৰা হৈছিল।


আজিৰ ৰাশিফলঃ ৩ জানুৱাৰী, সােমবাৰ\nমেষ ৰাশি- আজি আপোনাৰ সমস্যা হ’ব পাৰে। যাৰ বাবে আপুনি বিচলিত হ’ব। এগৰাকী মহিলাৰ বাবে আজি পৰিয়ালত উত্তেজনা থাকিব পাৰে, সেয়েহে যিকোনো তৰ্ক পৰিহাৰ কৰিব লাগিব। যদি আপুনি ভ্ৰমণলৈ যাবলৈ প্ৰস্তুতি চলাই আছে, ই আপোনাৰ বাবে লাভজনক হ’ব। আপুনি আপোনাৰ সন্তানক চাকৰি দিয়াত ব্যস্ত থাকিব। সন্ধিয়া আপোনাৰ বুদ্ধি আৰু বিবেকেৰে আপুনি যি সিদ্ধান্ত লয় সেয়া ভৱিষ্যতে আপোনাৰ বাবে লাভজনক হ’ব। প্ৰেমিকসকলক আজি তেওঁলোকৰ এজন আত্মীয়ই প্ৰতাৰণা কৰিব পাৰে, সেয়েহে আজি কাকো বিশ্বাস কৰাৰ আগতে চিন্তা কৰাটো নিশ্চিত কৰিব।\nবৃষ ৰাশি- আজি আপোনাৰ এক সুখী বিবাহিত জীৱন থাকিব। আজি আপুনি সংযম অৱলম্বন কৰিব লাগিব। সেয়েহে আজি আপুনি খৰখেদাকৈ কোনো পদক্ষেপ বা সিদ্ধান্ত লোৱা পৰিহাৰ কৰিব লাগিব, অন্যথা ই আপোনাৰ বাবে ক্ষতিকাৰক হ’ব পাৰে। আজি পৰিয়ালৰ পৰা আপোনাৰ সন্মান বৃদ্ধি পাব। যদি ব্যৱসায় কৰা লোকসকলে আজি তেওঁলোকৰ ব্যৱসায়ৰ কিছুমান নতুন আঁচনি ৰূপায়ণ কৰে, তেওঁলোকে যথেষ্ট লাভ কৰিব পাৰিব। আপুনি আজি সন্ধিয়া কৰবালৈ যোৱাৰ পৰিকল্পনা কৰিব, কিন্তু স্বাস্থ্যৰ অৱনতিৰ বাবে ইয়াক সম্পূৰ্ণ কৰা নহ’ব। আজি আপোনাৰ মাতৃৰ সৈতে আপোনাৰ কিছু আদৰ্শগত পাৰ্থক্য থাকিব পাৰে।\nমিথুন ৰাশি- আজি আপুনি কোনো বিতৰ্কত সোমাবলৈ এৰাই চলিব লাগিব। যদি আপুনি নকৰে, ভৱিষ্যতে আপোনাৰ সমস্যা হ’ব পাৰে। যদি আজি পৰিয়ালৰ সদস্যসকলৰ মাজত কোনো বিতৰ্ক হয়, মনে মনে থকা ভাল হ’ব আৰু যদি আপোনাৰ ইতিমধ্যে এটা ৰোগ আছে, ইয়াৰ কষ্ট আজি বৃদ্ধি হ’ব পাৰে। আপুনি চিকিৎসকৰ পৰামৰ্শ ল’ব লাগিব, অন্যথা ই ভৱিষ্যতে এক ডাঙৰ ৰোগ হ’ব পাৰে। কৰ্মচাৰীসকল আজি তেওঁলোকৰ বিষয়াসকলৰ চকুৰ তাৰকা হ’ব, যাৰ ফলত তেওঁলোকৰ প্ৰগতি হ’ব। যদি আপুনি আপোনাৰ পত্নীৰ পৰামৰ্শ লয়, কথাৰ মধুৰতা বজাই ৰাখক, অন্যথা আপোনালোক দুয়োৰে মাজত তৰ্ক হ’ব পাৰে।\nকৰ্কট ৰাশি- আজিৰ দিনটো সামাজিক কাৰ্যসূচীৰ সৈতে জড়িত লোকসকলৰ বাবে এটা ভাল দিন হ’বলৈ গৈ আছে। যিসকলে নিযুক্তিৰ দিশত দীৰ্ঘদিন ধৰি প্ৰচেষ্টা চলাই আহিছে, তেওঁলোকে আজি এক উন্নত সুযোগ পাব পাৰে, যি তেওঁলোকৰ অৰ্থনৈতিক অৱস্থা শক্তিশালী কৰিব। যদি তেওঁলোকৰ কোনো ঋণ আছিল, তেওঁলোকে আজি ইয়াক সমাপ্ত কৰিবলৈ সক্ষম হ’ব। প্ৰেমিকসকলে আজি তেওঁলোকৰ পৰিয়ালৰ পৰা যথেষ্ট সমৰ্থন পাব। যদি তেওঁলোকে এতিয়ালৈকে তেওঁলোকৰ সংগীক তেওঁলোকৰ পৰিয়ালৰ সদস্যসকলৰ সৈতে পৰিচয় কৰাই দিয়া নাই, আপুনি আজি তেওঁলোকক পৰিচয় কৰাব পাৰে। আপুনি আজি সন্ধিয়া এজন পুৰণি বন্ধুক লগ পাব। আজি আপুনি আপোনাৰ পাৰিবাৰিক দায়বদ্ধতা পূৰণ কৰি সুখী হ’ব।\nসিংহ ৰাশি- আজি ৰাজনীতিৰ দিশত কাম কৰা সকলৰ বাবে উচ্চাকাংক্ষা পূৰণৰ দিন হ’ব। যদি আপুনি এটা নতুন কাম কৰিবলৈ মন স্থিৰ কৰিছে, তেন্তে তেওঁ নিশ্চিতভাৱে সেইটোত সফলতা অৰ্জন কৰিব। আজি আপুনি সন্তানৰ পৰা কিছুমান খবৰ শুনিব, যিবোৰ আপুনি দীৰ্ঘদিন ধৰি অপেক্ষা কৰি আছে। আজি আপোনাৰ পৰিয়ালৰ সদস্যসকলৰ সৈতে আপোনাৰ সম্পৰ্কৰ বিভেদ আজি সমাপ্ত হ’ব আৰু সম্পৰ্ক ভাল হ’ব। যদি পৰিয়ালৰ এজন সদস্যৰ বিবাহত কোনো ব্যাঘাত ঘটিছিল, আজি আপুনি কিবা কাৰণত তেওঁৰ বাবে সহায় বিচাৰিব পাৰে, যাৰ ফলত সমস্যাটো সমাপ্ত হ’ব। শিক্ষাৰ্থীসকলে উচ্চ শিক্ষাৰ পথ প্ৰশস্ত কৰিব, কিন্তু তেওঁলোকক কঠোৰ পৰিশ্ৰমৰ প্ৰয়োজন হ’ব।\nকন্যা ৰাশি- আজিৰ দিনটো আপোনাৰ বাবে এটা অতি ফলপ্ৰসূ দিন হ’ব। আজি আপুনি আপোনাৰ পত্নীৰ অগ্ৰগতি দেখি সুখী হ’ব, যাৰ বাবে আপুনি তেওঁলোকক এটা উপহাৰ দিব পাৰে। আজি সৃষ্টিশীল কামত অগ্ৰগতি হ’ব। আজি আপুনি আপোনাৰ দৈনন্দিন প্ৰয়োজনীয়তা পূৰণ কৰাৰ বাবে কিছু টকাও ব্যয় কৰিব, কিন্তু আজি আপুনি আপোনাৰ সন্তানৰ বৰ্ধিত ব্যয়ৰ দ্বাৰা বিচলিত হ’ব, যি আপোনাৰ মনক অসন্তুষ্ট কৰিব। আপুনি সেই ব্যয়ৰ ওপৰত চিন্তা কৰিব লাগিব, অন্যথা তেওঁলোকৰ অভ্যাসে ভৱিষ্যতে আপোনাক সমস্যাৰ সৃষ্টি কৰিব পাৰে। আপুনি সন্ধিয়াটো আপোনাৰ পিতৃ-মাতৃৰ সেৱাত কটাব, যাৰ সৈতে আপুনি আপোনাৰ কিছু চিন্তা ভাগ বতৰা কৰিব আৰু আপোনাৰ সমস্যাবোৰৰ সমাধান বিচাৰি উলিয়াব পাৰিব।\nতুলা ৰাশি- আজিৰ দিনটো আপোনাৰ বাবে এক মধ্যমীয়া ফলপ্ৰসূ দিন হ’ব। আজি আপুনি প্ৰিয়জনক লগ পাব যাৰ পৰা আপুনি গুৰুত্বপূৰ্ণ তথ্য প্ৰাপ্ত কৰিব পাৰে কিন্তু কথা পাতি থাকোঁতে, আপুনি নিশ্চিত কৰিব লাগিব যে আপুনি বেয়া অনুভৱ নকৰে, সেয়েহে আজি কথাৰ ওজন কৰা ভাল। আজি দীৰ্ঘদিন ধৰি অমীমাংসিত হৈ থকা কাম এটা সম্পূৰ্ণ হোৱাত আপোনাৰ মন সুখী হ’ব আৰু আপোনাৰ আত্মবিশ্বাস বৃদ্ধি হ’ব। যদি আপুনি আজি আপোনাৰ ঘৰত স্থবিৰ হৈ থকা কিছুমান কাম সম্পূৰ্ণ কৰাৰ পৰিকল্পনা কৰি আছে, তেন্তে সময় অপেক্ষা নকৰাই ভাল হ’ব।\nবৃশ্চিক ৰাশি- আজি আপোনাৰ সম্পদ বৃদ্ধি হ’ব। যদি আপুনি আজি কিবা সম্পত্তি ক্ৰয় কৰাৰ পৰিকল্পনা কৰি আছে, আপুনি ইয়াৰ স্থাৱৰ আৰু অস্থাৱৰ দিশবোৰ স্বাধীনতাৰে পৰীক্ষা কৰিব লাগিব, অন্যথা আপোনাৰ ওপৰত ডাঙৰ প্ৰৱঞ্চনা হ’ব পাৰে। যদি আপোনাৰ কোনো চৰকাৰী ব্যৱসায়ো দীঘলীয়া সময়ৰ বাবে অমীমাংসিত হৈ আছে, ইয়াক একেবাৰে পলম কৰিব নালাগে, ইয়াক এতিয়া সম্পূৰ্ণ কৰিব পাৰে। আজি আপুনি ব্যৱসায়ত কাৰোবাৰ ক্ষেত্ৰত হস্তক্ষেপ কৰা পৰিহাৰ কৰিব লাগিব, অন্যথা আপুনি তাৰ বাবে ভাল আৰু বেয়া শুনিব পাৰে। আজি যদি আপুনি সংযমৰ সৈতে কিবা কৰে, আপুনি নিশ্চিতভাৱে ইয়াত সফল হ’ব।\nধনু ৰাশি- আপোনাৰ সিদ্ধান্ত লোৱাৰ ক্ষমতা আজি বিকশিত হ’ব। যদি আপুনি আজি আপোনাৰ ঘৰ বা ব্যৱসায়ৰ সৈতে সম্পৰ্কিত সিদ্ধান্ত ল’ব লগা হয়, আপোনাৰ বুদ্ধি আৰু বিবেকেৰে সিদ্ধান্ত লওক। আজি আপুনি কাৰোবাৰ প্ৰভাৱত সিদ্ধান্ত লোৱা পৰিহাৰ কৰিব লাগিব অন্যথা আপুনি পিছত ভুগিব লগীয়া হ’ব পাৰে। আপুনি আজি আপোনাৰ পিতৃ-মাতৃৰ আশীৰ্বাদত আৰম্ভ কৰা যিকোনো নতুন ব্যৱসায়ত নিশ্চিতভাৱে সফলতা অৰ্জন কৰিব। যদি শিক্ষাৰ্থীসকলে পৰীক্ষাৰ বাবে আবেদন কৰে, ফলাফল আজি আহিব পাৰে, যি অধিক ভাল হ’ব। আপুনি আজি আত্মীয়ৰ পৰা ধন লাভ কৰিব পাৰে। কিন্তু আজিৰ দিনটো ৰাজনীতিৰ সৈতে জড়িত সকলৰ বাবে ভাল দিন নহ’ব, সেয়েহে তেওঁলোকে আজি নতুন লোকৰ সৈতে সংযোগ এৰাই চলিব লাগিব।\nমকৰ ৰাশি- আজিৰ দিনটো আপোনাৰ বাবে এক মধ্যমীয়া ফলপ্ৰসূ দিন হ’ব। আজি আপুনি প্ৰতিটো ক্ষেত্ৰতে আপোনাৰ পত্নীৰ সমৰ্থন আৰু ঘনিষ্ঠতা লাভ কৰা যেন অনুভৱ কৰিব, সেয়েহে যদি আপুনি আপোনাৰ সন্তানৰ ভৱিষ্যত সম্পৰ্কীয় যিকোনো সিদ্ধান্ত ল’বলৈ গৈ আছে, আপোনাৰ পত্নী আৰু আপোনাৰ পিতৃ-মাতৃৰ সৈতে আলোচনা কৰক, অন্যথা আপুনি ভৱিষ্যতে ইয়াৰ বিষয়ে মিছা শুনিব পাৰে। চাকৰিয়ালসকলে আজি তেওঁলোকৰ বিষয়াসকলৰ পৰা প্ৰশংসা লাভ কৰিব পাৰে, যাৰ ফলত চাকৰিত উৎসাহ অধিক বৃদ্ধি হ’ব। অৰ্থনৈতিক দিশটো শক্তিশালী হ’ব। আজি আপুনি আপোনাৰ ঘৰৰ উপযোগী সামগ্ৰী ক্ৰয় কৰাৰ বাবেও কিছু ধন ব্যয় কৰিব। কিন্তু আপুনি আপোনাৰ উপাৰ্জনৰ কথা মনত ৰাখি ব্যয় কৰিব লাগিব, অন্যথা আপুনি ভৱিষ্যতে ধনৰ বিষয়ে চিন্তা কৰিব লগীয়া হ’ব পাৰে।\nকুম্ভ ৰাশি- আজিৰ দিনটো বৰ্ধিত আত্মবিশ্বাসৰ দিন হ’ব। আপুনি আজি যিয়েই নকৰক, আপুনি সম্পূৰ্ণ উৎসাহেৰে কৰিব, যি আপোনাৰ আত্মবিশ্বাসো বৃদ্ধি কৰিব। যি আপোনাক আনকি আপোনাৰ ব্যৱসায়ৰ বিৰোধীসকলকো পৰাজিত কৰিব আৰু তেওঁলোকে আপোনাৰ একো নষ্ট কৰিব নোৱাৰিব। আজি আপুনি প্ৰতিটো বিষয়তে পাৰিবাৰিক সমৰ্থন লাভ কৰিব। যদি আপোনাক আজি কৰবাত পৰামৰ্শৰ প্ৰয়োজন হয়, আপুনি আপোনাৰ ভাতৃ-ভগ্নীৰ সৈতে আলোচনা কৰিব লাগিব, যাৰ ফলত আপোনাৰ সম্পৰ্ক উন্নত হ’ব। আপুনি আজি অৰ্থনৈতিক দৃষ্টিকোণৰ পৰা আপোনাৰ প্ৰচেষ্টাত নিশ্চিতভাৱে সফল হ’ব। যদি আপুনি আজি কাৰোবাৰ সৈতে ধন লেনদেন কৰে, সাৱধান হ’ব, অন্যথা আপুনি ঘূৰাই পোৱাৰ সম্ভাৱনা নাই।\nমীন ৰাশি- আজি আপোনাৰ এটা সুখী পাৰিবাৰিক জীৱন হ’ব। আজি আপুনি আপোনাৰ সন্তানৰ পৰা কিছুমান আনন্দদায়ক খবৰ শুনিব পাৰে। যদি তেওঁ চৰকাৰী চাকৰিৰ বাবে আবেদন কৰে, তেন্তে তেওঁ আজি এইটো পাব পাৰে, যাৰ ফলত পৰিয়ালৰ সকলো সদস্যৰ মাজত উৎসাহৰ পৰিৱেশ সৃষ্টি হ’ব। যদি দীৰ্ঘদিন ধৰি পৰিয়ালত কাজিয়া আছিল, তেন্তে সেইটোও আজি সমাপ্ত হ’ব আৰু পাৰিবাৰিক ঐক্য বৃদ্ধি পাব। আজি ব্যৱসায়িক লোকসকলে কাৰোবাক বিশ্বাস কৰাৰ আগতে গোটেই কথাটো শুনিব আৰু বুজিব লাগিব, অন্যথা তেওঁলোক প্ৰতাৰিত হ’ব পাৰে, যাৰ ফলত তেওঁলোক সমস্যাত পৰিব আৰু লগতে তেওঁলোকৰ ব্যৱসায়ত ধন ডুব যাব, সেয়েহে আপুনি আজি সাৱধান হ’ব লাগিব।\nএইবাৰ টাৰ্গেট উৰুকা! সুৰাপায়ী চালকৰ বিৰুদ্ধে কঠােৰ হ’ব আৰক্ষী\nএজন নিভাঁজ অসমীয়া! শিৱসাগৰৰ পৰা আন্তঃৰাষ্ট্ৰীয় সংবাদ মাধ্যমলৈ যাৰ বিশ্বজয়ৰ যাত্ৰা...


সেৱাব্ৰত বৰুৱা - অসমীয়া ৱিকিপিডিয়া\n১৬ জুলাই, ১৯৪৮\n২৪ জানুৱাৰী, ২০২১ (৭২ বছৰ)\nযোগেশ্বৰ বৰুৱা (পিতৃ), কমলা বৰুৱা (মাতৃ)\nঅসম সাহিত্য সভাৰ ভ্ৰাম্যমাণ থিয়েটাৰ বঁটা (২০১৯)\nসদৌ অসম ছাত্ৰ সন্থাৰ অমূল্য কাকতি স্মাৰক বঁটা (২০১৪)\nঅসম সাংস্কৃতিক মহাসভাৰ বঁটা (২০১৯)\nসেৱাব্ৰত বৰুৱা (ইংৰাজী: Sewabrat Baruah; ১৯৪৮–২০২১) অসমৰ এগৰাকী জনপ্ৰিয় আৰু প্ৰসিদ্ধ নাট্যকাৰ, পৰিচালক আৰু অভিনেতা আছিল। অসম নাট্য সন্মিলনৰ কাৰ্যকৰী সভাপতি আৰু উপদেষ্টাৰ দায়িত্ব বহন কৰা বৰুৱাই সদৌ অসম ছাত্ৰ সন্থাৰ অমূল্য কাকতি স্মাৰক বঁটা, অসম সাহিত্য সভাৰ ভ্ৰাম্যমাণ থিয়েটাৰ বঁটা (২০১৯), অসম সাংস্কৃতিক মহাসভাৰ বঁটা (২০১৯) ইত্যাদি বঁটাৰে, আৰু 'নাট্য প্ৰভাকৰ' আৰু 'নাট্য শিৰোমণি' উপাধিৰে সন্মানিত হৈছিল।\n3 সেৱাব্ৰত বৰুৱাৰ নাট্যসম্ভাৰ\n4 বঁটা, সন্মান আদি\nসেৱাব্ৰত বৰুৱাৰ ১৯৪৮ চনৰ ১৬ জুলাই তাৰিখে লখিমপুৰ জিলাৰ বিহপুৰীয়াৰ গোঁসাইপথাৰত জন্ম হৈছিল। তেওঁৰ পিতৃ যোগেশ্বৰ বৰুৱা ভাৰতৰ স্বাধীনতা আন্দোলনত অসমৰ এগৰাকী আগশাৰীৰ মুক্তিযোদ্ধা আছিল, আৰু মাতৃ আছিল কমলা বৰুৱা। তেওঁ মাত্ৰ ১০ বছৰ বয়সতে এক শোকাবহ দুৰ্ঘটনাত পিতৃক হেৰুৱায়। বিহপুৰীয়া মজলীয়া বিদ্যালয় আৰু লোহিত ডিক্ৰং উচ্চতৰ মাধ্যমিক বিদ্যালয়ৰ পৰা স্কুলীয়া শিক্ষা শেষ কৰাৰ পিছত তেওঁ উত্তৰ লখিমপুৰ মহাবিদ্যালয়ত কলেজীয়া শিক্ষা লাভ কৰিছিল।\nসেৱাব্ৰত বৰুৱাই অষ্টম শ্ৰেণীত পঢ়ি থকা অৱস্থাতে প্ৰথম নাট্যশিল্পৰ সৈতে জড়িত হৈছিল। অভিনয়ৰ যোগেদি ভ্ৰাম্যমাণৰ মঞ্চত প্ৰথম ভূমুকি মৰা বৰুৱাই আশী দশকৰ আদিভাগত অধুনালুপ্ত অণিৰ্বাণ থিয়েটাৰত অভিনয় কৰিছিল। উক্ত নাট্যদলত ভৱেন বৰুৱাৰ দ্বাৰা ৰচিত 'কুশল কোঁৱৰ' নাটত তেওঁ কুশল কোঁৱৰৰ চৰিত্ৰ ৰূপায়ণ কৰিছিল। ভ্ৰাম্যমাণ থিয়েটাৰ আৰু অপেছাদাৰী মঞ্চৰ বাবে শতাধিক নাটক ৰচনা কৰা সেৱাব্ৰত বৰুৱাৰ দ্বাৰা ৰচিত ভ্ৰাম্যমাণৰ প্ৰথম নাটকখন হৈছে অপ্সৰা থিয়েটাৰৰ মঞ্চত প্ৰদৰ্শিত হোৱা 'বালিঘৰ'। বিহপুৰীয়াত তথা অসমৰ নাট্যজগতত তেওঁ সততে মিলু দা নামেৰে পৰিচিত আছিল। সেৱাব্ৰত বৰুৱাই অসম নাট্য সন্মিলনৰ কাৰ্যকৰী সভাপতি আৰু পিছলৈ উপদেষ্টা, নাট্য সন্মিলনৰ লখিমপুৰ জিলা সমিতিৰ সভাপতি, বিহপুৰীয়া সন্মিলিত নাট্য সমাজৰ সভাপতি, বিহপুৰীয়া ক্ৰীড়া সন্থাৰ কাৰ্যকৰী সদস্য, বিহপুৰীয়া জ্যেষ্ঠ নাগৰিক সংস্থাৰ উপদেষ্টা, প্ৰগতি সংঘৰ উপদেষ্টা আদি বিভিন্ন দায়িত্বত কাৰ্যনিৰ্বাহ কৰিছিল। বিহপুৰীয়াৰ অগ্ৰণী নাট্যচৰ্চাৰ অনুষ্ঠানসমূহৰ সৈতেও তেওঁ জড়িত আছিল। ভ্ৰাম্যমাণ থিয়েটাৰত কোনো অনূদিত প্ৰভাৱ নপৰাকৈ থলুৱা নাট্যৰীতিৰে অসমীয়া নাটকৰ উপস্থাপনৰ ক্ষেত্ৰত সেৱাব্ৰত বৰুৱাৰ ভূমিকা স্বীকাৰ্য।\nসেৱাব্ৰত বৰুৱাৰ নাট্যসম্ভাৰ[সম্পাদনা কৰক]\nঅপেছাদাৰী মঞ্চৰ বাবে নাটক সৃষ্টিৰে আৰম্ভণি কৰা সেৱাব্ৰত বৰুৱাই তেওঁৰ ভ্ৰাম্যমাণৰ নাটকসমূহৰ জৰিয়তে বিপুল সমাদৰ লাভ কৰিবলৈ সক্ষম হৈছিল। তেওঁৰ প্ৰসিদ্ধ নাটকসমূহৰ একাংশ তলত উল্লেখ কৰা হৈছে।\nচৰকাৰ-চকীদাৰ আৰু চোৰ\nৰং কিনিবা কোনে\nকিয় এনে হ’ল\nমৰম যাচিব কোনে\nঅবুজ দৰা-অচিন কইনা\nগৰখীয়া ল'ৰাৰ গান\nচেনাই মই যাওঁ দেই\nলগণ উকলি গ'ল\nবঁটা, সন্মান আদি[সম্পাদনা কৰক]\nঅসমৰ নাট্যজগতলৈ আগবঢ়োৱা অসামান্য বৰঙনিৰ বাবে সেৱাব্ৰত বৰুৱাক বহু অভিধা আৰু সন্মানেৰে বিভূষিত কৰা কৈছিল। তেওঁ লাভ কৰা পঞ্চাছৰো অধিক সন্মানৰ ভিতৰত একাংশ হৈছে:\nসাহিত্য কাণ্ডাৰী পদ্মনাথ গোঁহাঞি বৰুৱা নাট্য বঁটা (২০১৪)\nমহানন্দ শৰ্মা এনাজৰী বঁটা (২০১৭)\nমনালিছা ভ্ৰাম্যমাণ বঁটা (২০১০)\nনাট্য প্ৰভাকৰ উপাধি\nনাট্য শিৰোমণি উপাধি (২০১৮)\nবৃক্কৰ ৰোগত আক্ৰান্ত হৈ চিকিৎসাধীন হৈ থকা অৱস্থাতে ২০২১ চনৰ ২৪ জানুৱাৰীৰ পুৱা প্ৰায় ৫.৩০ বজাত গুৱাহাটী চিকিৎসা মহাবিদ্যালয় হস্পিটেলত সেৱাব্ৰত বৰুৱাই শেষ নিশ্বাস ত্যাগ কৰে। উল্লেখ্য যে, ২০১৯ চনত অসম সাহিত্য সভাৰ তৰফৰ পৰা ভ্ৰাম্যমাণ থিয়েটাৰ বঁটা প্ৰদান কৰাৰ সময়ত, তেওঁৰ মৃত্যুৰ পিছত সমদল বা সাৱঁৰণি সভা অনুষ্ঠিত নকৰিবলৈ তেওঁ ৰাজহুৱা আহ্বান জনাইছিল। তেওঁৰ ইচ্ছা অনুযায়ী সমদলৰ পৰিৱৰ্ত্তে তেওঁৰেই নাট্য চৰ্চাৰ প্ৰাণকেন্দ্ৰ সন্মিলিত নাট্য সমাজৰ প্ৰেক্ষাগৃহ যোগ বৰুৱা স্মৃতি ভৱনৰ সন্মুখত বিহপুৰীয়াৰ শতাধিক অনুষ্ঠান প্ৰতিষ্ঠানে ৰাজহুৱাভাৱে শ্ৰদ্ধাঞ্জলি জ্ঞাপন কৰে। বিহপুৰীয়াৰ গোঁসাইপথাৰস্থিত বাসগৃহত তেওঁৰ অন্ত্যেষ্টিক্ৰিয়া সম্পন্ন কৰা হয়।\n↑ 1.0 1.1 1.2 "নাট্যকাৰ সেৱাব্ৰত বৰুৱাৰ দেহাৱসান". আমাৰ অসম. জি এল পাব্লিকেছনছ প্ৰাইভেট লিমিটেড (গুৱাহাটী): পৃষ্ঠা ১ আৰু ৬. ২৫ জানুৱাৰী, ২০২১. https://www.glpublications.in/AmarAsom/Guwahati/25-Jan-2021/Page-1। আহৰণ কৰা হৈছে: January 25, 2021.\n↑ "সেৱাব্ৰত বৰুৱাৰ জীৱন নাটৰ যৱনিকা". দৈনিক অসম. দৈনিক অসম প্ৰাইভেট লিমিটেড (গুৱাহাটী): পৃষ্ঠা ১ আৰু ৬. ২৫ জানুৱাৰী, ২০২১. http://cnis.ddns.net/scripts/spda.asp?id=2021/jan2521/BigPage1.jpg। আহৰণ কৰা হৈছে: January 25, 2021.\n↑ 3.0 3.1 3.2 "বিশিষ্ট নাট্যকাৰ, পৰিচালক সেৱাব্ৰত বৰুৱাৰ দেহাৱসান". দৈনিক জনমভূমি. জনমভূমি প্ৰিণ্টাৰ্ছ এণ্ড পাব্লিচাৰ্ছ (গুৱাহাটী): পৃষ্ঠা ১ আৰু ৮. ২৫ জানুৱাৰী, ২০২১. https://dainikjanambhumi.co.in/25012021/details.php?date=14-05-2014&page=1-8&article=5.jpg&cid=28664। আহৰণ কৰা হৈছে: January 25, 2021.\n↑ "Eminent Playwright, Theatre Personality Sebabrata Baruah Dead". The Assam Tribune- Digital Desk. The Assam Tribune. ২৫ জানুৱাৰী, ২০২১. https://assamtribune.com/। আহৰণ কৰা হৈছে: January 25, 2021.\n↑ "বিশিষ্ট নাট্যকাৰ-পৰিচালক-অভিনেতা সেৱাব্ৰত বৰুৱাৰ বিয়োগ". অসমীয়া খবৰ. ফ্ৰণ্টিয়াৰ পাব্লিকেশ্বনছ প্ৰাইভেট লিমিটেড (গুৱাহাটী): পৃষ্ঠা ১ আৰু ২. ২৫ জানুৱাৰী, ২০২১. https://www.assamiyakhabor.com/। আহৰণ কৰা হৈছে: January 25, 2021.\n↑ 6.0 6.1 6.2 "জীৱন নাট সামৰি চিৰবিদায় নাট্য প্ৰভাকৰ সেৱাব্ৰত বৰুৱাৰ". নিয়মীয়া বাৰ্তা. প্ৰাইডইষ্ট এণ্টাৰটেইনমেণ্ট প্ৰাইভেট লিমিটেড (গুৱাহাটী): পৃষ্ঠা ১ আৰু ১২. ২৫ জানুৱাৰী, ২০২১. https://niyomiyabarta.com/epaper/25012021/details.php?date=25012021&page=1-12&article=7.gif&cid=7। আহৰণ কৰা হৈছে: January 25, 2021.\n↑ 7.0 7.1 7.2 "সেৱাব্ৰত বৰুৱালৈ অন্তিম শ্ৰদ্ধাঞ্জলি শতাধিক অনুষ্ঠান প্ৰতিষ্ঠানৰ, বিহপুৰীয়াৰ নিজা বাসগৃহত অন্ত্যেষ্টিক্ৰিয়া সম্পন্ন". অসমীয়া প্ৰতিদিন. অসমীয়া প্ৰতিদিন. ২৪ জানুৱাৰী, ২০২১. https://www.asomiyapratidin.in/sebabrat-baruah-dead-news-update/। আহৰণ কৰা হৈছে: January 25, 2021.\n↑ "Eminent Assamese playwright Sewabrat Baruah passes away". NorthEast Now. NorthEast Now. ২৫ জানুৱাৰী, ২০২১. https://nenow.in/north-east-news/assam/eminent-assamese-playwright-sewabrat-baruah-passes-away.html। আহৰণ কৰা হৈছে: January 25, 2021.\n↑ "বিশিষ্ট নাট্যকাৰ পৰিচালক সেৱাব্ৰত বৰুৱাৰ মৃত্যু।". EastMojo. EastMojo. ২৪ জানুৱাৰী, ২০২১. https://www.eastmojo.com/assamese/2021/01/24/sebabbrata-baruah। আহৰণ কৰা হৈছে: January 25, 2021.\n↑ "বিশিষ্ট নাট্যকাৰ সেৱাব্ৰত বৰুৱাৰ মৃত্যু". নিয়মীয়া বাৰ্তা ডিজিটেল. নিয়মীয়া বাৰ্তা ডিজিটেল. ২৪ জানুৱাৰী, ২০২১. https://niyomiyabarta.com/assam/dramatist-sewabrat-baruah-died/। আহৰণ কৰা হৈছে: January 25, 2021.\n↑ "ভ্ৰাম্যমাণত দৰ্শকৰ বাবে নতুন নতুন কাহিনী লৈ আহিবলৈ ‘মিলু’ দা আৰু নাই, যশস্বী নাট্যকাৰ সেৱাব্ৰত বৰুৱাৰ মৃত্যু". T8 Digital Desk. T8 Digital Desk. ২৪ জানুৱাৰী, ২০২১. https://as.time8.in/sewabrat_barua_is_no_more/। আহৰণ কৰা হৈছে: January 25, 2021.\n↑ "प्रख्यात असमिया नाटककार सेवाब्रत बरुआ का हुआ निधन". newstracklive. ২৫ জানুৱাৰী, ২০২১. https://www.newstracklive.com/news/eminent-assamese-playwright-sewabrat-baruah-passes-away-sc1-nu272-ta901-1425158-1.html। আহৰণ কৰা হৈছে: January 25, 2021.\n↑ "বিশিষ্ট নাট্যকাৰ সেৱাব্ৰত বৰুৱাক অসম সাহিত্য সভাৰ ‘ভ্ৰাম্যমাণ থিয়েটাৰ বঁটা প্ৰদান". অসমীয়া প্ৰতিদিন-ডিজিটেল. অসমীয়া প্ৰতিদিন-ডিজিটেল. ৭ ছেপ্টেম্বৰ, ২০১৯. https://www.asomiyapratidin.in/bhramyamaan-thiater-award-2019-to-sevabrat-baruah/। আহৰণ কৰা হৈছে: January 25, 2021.\n"https://as.wikipedia.org/w/index.php?title=সেৱাব্ৰত_বৰুৱা&oldid=261784"ৰ পৰা অনা হৈছে\nএই পৃষ্ঠাখন ০৬ ফেব্ৰুৱাৰী, ২০২১ তাৰিখে ২০:৫২ বজাত অন্তিম সংশোধন কৰা হৈছিল।


কাম (হেমন্ত কুমাৰ বড়া) - সাহিত্য ডট অৰ্গ\nকাম (হেমন্ত কুমাৰ বড়া)\nহেমন্ত কুমাৰ বড়া\nপ্ৰচণ্ড ৰ’দ! নগেনৰ হাফ চাৰ্টৰ তলৰ গেঞ্জিটো ঘামত তিতি গাত লিপিত খাই ধৰিছে। কিন্তু যোৱা দুঘন্টাত সি জিৰণি লবলৈ এবাৰো থমকি ৰোৱা নাই। ঘন ঘন খোজেৰে, সি তিতামুখ গাৱঁলৈ বুলি পোনাই খোজ কাঢ়িয়ে আছে। দেউতাকে ক্লাচ চেভেনত দিয়া H.M.T. ঘড়ীটোলৈ এবাৰ চাই তাৰ খোজৰ গতি আৰু অলপ খৰহে হৈ উঠিল। ছেহ, দহ বাজিলেই! ১১টাৰ আগতে দৰখাষ্ট খন অফিচটোত দিবগে নোৱাৰিলে, এই কামটোও পোৱাৰ একো আশা সি দেখা পোৱা নাই। ৰাতিপুৱাৰ পৰা ঘৈণীয়েকৰ ওপৰত মিহি মিহিকৈ উঠি থকা খংটো টিঙিচকৈ বাঢ়ি আহিল। ৰাতিপুৱা শুদা ভাতকেইটা গোটাই দিওতেই মেমচাহাবৰ ন বাজিল। যোৱাৰাতি বাৰে বাৰে কৈ থওতেও, তাইৰ বিচনাৰ পৰা উঠোতে উঠোতে বেলি ওলাই মূৰৰ ওপৰ পালেহি। ধেৎতেৰি, কি কুক্ষনত এই ধোদনীজনী আহি তাৰ কপালত পৰিলহি!\nকামটো একো বিশেষ ডাঙৰ নহয়। সিহঁতৰ গাঁৱৰ মাজেৰে যোৱা ৰাস্তাটোত বোলে গিটি পেলোৱা হ’ব। ব্লক ডেভেলপমেন্ট অ’ফিচৰ পিয়ন জীৱনে কোৱা মতে, কামটো গাঁৱৰে কেইজনমান কৰ্মী যুৱকৰ মাজত ভগাই দিয়া হ’ব। জীৱনৰ কথা মতেই, সপোন্টিৰ হাতেৰে দৰখাষ্ট এখন লিখাই লৈ, সি অফিচলে বুলি ধপলিয়াইছে। আজি লাষ্ট ডেট। যোৱা দুদিনৰ পৰা আহিম আহিম বুলিও সি আহিব পৰা নাই। একমাত্ৰ সন্তান ৰঙাইৰ যোৱা তিনিদিনৰ পৰা জ্বৰ। ঘৈনীয়েকৰ এলেহুৱা স্বভাৱৰ বাবে, জ্বৰীয়া ল’ৰাটোক এৰি থৈ আহিবলে মন নকৰিলে সি। ভয় খাই, কোনোবা দিনা ঘৈনীয়েক ফস্তি মাৰি শুই থাকোতেই লৰাৰ জ্বৰ গৈ মুৰত উঠিব বুলি। ল’ৰাটোৱে যোৱাকালিৰ পৰা গা অলপমান ভাল পোৱাতহে সি মুকলি মনেৰে ওলাই আহিব পাৰিছে আজি।\nতিতামুখ এল.পি. স্কুলৰ ওচৰ সি আকৌ এবাৰ হাতৰ ঘড়ীটোলে চালে। হ’ব, হাতত সময় আছে এতিয়াও আধা ঘন্টামান। অফিচ পাবলৈ আৰু বেছি দুৰ নাই। গৰমৰ বন্ধ চলি থকাৰ বাবে স্কুলবোৰ বন্ধ হৈ আছে। স্কুলৰ কম্পাউন্ডৰ ভিতৰত সোমাই সি দমকলটোৰ ফালে আগুৱালে। পিয়াঁহত অন্ঠ কন্ঠ শুকাই গৈছে তাৰ। মুখখন আৰু ভৰি-হাতকেইটা আওখালি লৈ, অলপমান পানী খাইহে গাত অলপমান তত পালে সি।\nব্লক ডেভেলপমেন্ট অ’ফিচ পাইয়ে, সি পোনেই অফিচাৰৰ কোঠালৈ আগবাঢ়িল। গেটত খাকী পেন্ট চোলা পিন্ধি থকা চকীদাৰটোৱে তপককে আহি আগুছি ধৰিলেহি, “হেৰি, ধপধপাই চিধাই অফিচাৰৰ ৰুমলৈ ঢাপলি মাৰিছেযে, পিছে এপ’ইন্টমেন্ট লোৱা আছে জানো? সকামটো বা কি?” নগেনে যিমান পাৰে অমায়িক ভাবে চকীদাৰক তাৰ সকামটো বুজোৱাত লাগিল। পিচে চকীদাৰো নাচুৰবান্দাঁ। ওলোটাই বাৰে বাৰে নগেনক কোৱাত লাগিল যে যিমানে ডাঙৰ কামেই নহওক কিয়, এপ’ইন্টমেন্ট নোহোৱাকে চাহাবক লগ ধৰিব পৰা নহ’ব। নগেনেও এইবাৰ বুজোৱা বঢ়োৱা এৰি, সিধা কাকুতি মিনতিত লাগিল। এইদৰে অলপ সময় চলাৰ মুৰত, চকীদাৰে তাক আকাৰে ইংগিতে বুজালে যে টকা দুশ চকীদাৰৰ হাতত পৰিলেই নগেন আৰামত চাহাবৰ কোঠাত সোমাব পাৰিব। পিছে বিপদটো হ’ল যে নগেনৰ হাতত আছে মাত্ৰ টকা চল্লিশটাহে। আৰু ১০-১৫ মিনিট হোঁহা-নোনাৰ পিছত, চকীদাৰটোৱে সদ্যহতে চল্লিশ টকাকে লৈ নগেনক চাহাবৰ কোঠাত সোমাবলৈ সংকেত দিলে।\nব্ল’ক ডেভেলপমেন্ট অফিচাৰ শংকৰ হাজৰিকাক নগেনে আগতে দুবাৰমান দেখিছে। পিছে আজি ইমান ওচৰৰ পৰা প্ৰথমবাৰ লগ পালে। তেখেতৰ ছফুট ওখ বিয়াকুম শৰীৰ, দুইআঙুল মোটা মোছকোছাৰে আৰু হয়তো বৰ্ত্তমান পৰিস্থিতিৰ বাবে, মানুহজনক এইমুহুৰ্তত সাইলাখ শংকৰ ভগৱান যেনহে লাগিল তাৰ। এনে লাগিল যেন থাপনাত বহি থকা দেৱতাজন প্ৰসন্ন হলেই, তাৰ জীৱনৰ সকলো দুখ-কষ্ট নোহোৱা হৈ যাব। এই সৰু কামটোৱেই তাৰ পৰিয়ালৰ উজ্জল ভবিশ্যতৰ দিশত প্ৰথম খোজ হ’ব।\nআশা আৰু শংকাত তলবলাই থকা চকু আৰু সন্মানত গদগদ হোৱা মাতেৰে, সি দৰখাষ্ট খন শংকৰ হাজৰিকাৰ ফালে আগবঢ়াই দিলে, “চাৰ, মহখুলী গাঁৱৰ পৰা আহিছিলো। গাঁৱৰ মেইন ৰাষ্টাটোত গিতি পেলোৱাৰ কামতোৰ কিছু অংশ কাম কৰিবলে পোৱাৰ আশাৰে আহিছিলো। গাঁওবুঢ়া ডাঙৰীয়াইও দুআষাৰমান লিখি পঠাইছে। গাঁৱৰ ভিতৰতে সকলোতকৈ কৰ্মী ল’ৰা মই। মেট্ৰিকো পাছ কৰি থৈছো।”\nশংকৰ হাজৰিকাই কেইমিনিটমান একেটা মুদ্ৰাতে বহি থাকিল, যেন একো শুনাই নাই।আচলতে নগেনে ৰূমত শুমোৱাৰ পৰাই সি তেখেতক এতিয়ালৈকে অলপমানো লৰ-চৰ কৰা দেখা নাই।মাত্ৰ মাজে মাজে চকুকেইতা টিপ মাৰি থকা বাবেহে তেখেতযে মানুহ, পুতলা নহয়, তাক বুজা যায়। নগেনৰ কথা শেষ হোৱাৰ তিনিমিনিট মান পিছতহে তেখেতে প্ৰথমবাৰৰ গাটো অলপমান লৰালে। দৰখাষ্টখন নগেনৰ হাতৰ পৰা নোলোৱাকৈয়ে, মাথো মূৰটো সামান্য তাৰফালে ঘূৰাই হাজৰিকাই মাত উলিয়ালে, “এহ, ইমান দেৰিকৈ আহিলি, আজি লাষ্ট ডে’ বুলি গম পাৱনে নেপাৱ? কাম ইতিমধ্যে ভগাই দিয়া হৈয়ে গ’ল। এতিয়া আৰু একো উপাই নায় দে। অ’হাবাৰলে কিবা এটা চাই দিম বাৰু যা।”\nইমান দেৰি তলবলাই থকা চকুৰ পৰা, এইবাৰ বান্ধোন ভগা মথাউৰিৰ দৰে হৰহৰাই চকুপানী ব’ব ধৰিলে। মাতটো এইবাৰ অলপ থোকাথোকিকৈ, সি এইবাৰ স্বয়ং শংকৰ ভগৱানক কৰা দি হাজৰিকাকে কাকুতি মিনতি কৰিব ধৰিলে। বহু দেৰি কেৱল হা-হু কৰি থকাৰ পাছত, হাজৰিকাই অৱশেষত তাক ক’লে, “হেৰি কৰ নহলে, টকা বিশহাজাৰ মান যা-যোগাৰ কৰি, সন্ধিয়ালৈ ঘৰতে দি যাবিহি। কিবা এটা কৰিম বাৰু যা।” হাজৰিকাৰ কথা শুনি নগেনৰ চকু কঁপালত উঠিল। চকুৰ পানীও শুকাল আৰু মুখত কিঞ্চিতমান মিচিকিয়া হাঁহিও বিৰিঙিল। মাতটো অলপ চম্ভালি, সি লাহেকৈ ক’লে, “ছাৰ, মই জনাত প্ৰত্যেকজন যুৱকক পচিছ হাজাৰৰ ওপৰত কাম দিয়া নহয়। যদি আপোনাকে বিশহাজাৰ দিও আৰু আপোনাৰ অফিচৰ লাখুটি ফৰ্মুটিকো দেৰ-দুই হাজাৰ দিও, তেনেহলে ৰাষ্টাতনো গিতি কেনেকৈ পেলাম?”\n“হ’ব হ’ব দে। তই সেইবিলাক ভাবিব নেলাগে নহয়। মই সকলো মেনেজ কৰিম।” তালৈ পেন্দুৱাকে চাই গুৰগুৰাই উঠিল শংকৰ হাজৰিকা। “তই খালি বিলখন বনাই জমা দিলেই হ’ব।”\n“যদি ইঞ্জিনিয়াৰ চাহাবে চেকিং কৰিবলৈ আহে?” নগেনৰ মনৰ শংকা তেতিয়াও মাৰ যোৱা নাই।\n“কৈ দিবি, ইমান বৰষুণ পৰিছে, সব গিতি উটি ভাঁহি গুচি গ’ল।” শংকৰ হাজৰিকাৰ কিটিপৰ অন্ত নাই।\nহাতৰ মোনাটোলে চাই নগেনে এবাৰ তাৰ ঘৈনীয়েক আৰু পুতেকৰ কথা ভাবিলে। এবাৰ মোনাটোলে আৰু এবাৰ হাজৰিকাৰ মুখলৈ চাই সি লাহেকৈ মাত লগালে, “ছাৰ, মোক কামটো নেলাগে।” আকৌ এবাৰ মোনাটোলৈ চাই সি ক’লে, “ইমান টকাতো মই দিব নোৱাৰিম। কিন্তু, বস্তু এটা আনিছিলো, আপুনিয়ে ৰাখি থওকচোন। অ’কমান টেবুলৰ দ্ৰয়াৰটো মেলি ধৰকচোন ছাৰ।” হাজৰিকাইও পৰম আগ্ৰহেৰে টেবুলৰ দ্ৰয়াৰটো মেলি দিলে। সি হাতৰ মোনাৰ পৰা, নমুনা দেখাবৰ কাৰনে অনা চাৰি কেজি গিতি হাজৰিকাৰ দ্ৰয়াৰত ঢালি দি দি ক’বলৈ ধৰিলে, “ছাৰ, যি বুজা গ’লযে এই কামটো শেষ হোৱাৰ পিচতো আমাৰ গাঁৱৰ কেঁচা ৰাষ্টাটো কেঁচা হৈয়েই থাকিব। বেলেগ একো গিতি নেপেলায়ে চাগে, সেয়ে এই নমুনা দেখাবলে অনা চাৰিকেজি গিতি আছিলে, এইকেটাকে আমাৰ গাঁৱৰ ৰাস্তাটোত পাৰে যদি পেলোৱাই দিব ছাৰ। নোৱাৰিলে, নিজৰ ঘৰ বনোৱাৰ সময়তে ব্যৱহাৰ কৰি পেলাব।” এইবুলি, হাতৰ মোনাটো খালি কৰি, হাজৰিকাক নমস্কাৰ যাচি, সি অফিচটোৰ পৰা ওলাই আহিল।\nকামটো পোৱা নহ’ল যদিও ঘৰমুৱা বাটত তাৰ বুকুখন বৰ পাতল পাতল লাগিল। ঘৈণীয়েকলৈ মনত পৰিও তাৰ বৰ মৰম লাগি গ’ল। বাপেকৰ ঘৰত থাকোতে তাইক ৰাজকুমাৰীৰ দৰে ৰাখিছিল মাকহঁতে। বেচেৰীয়ে তাৰ লগত পলাই আহি বিয়া হোৱাৰ পিছৰপৰা খালি কষ্টয়ে খাই থাকিল। এইবাৰ আৰু সি চৰকাৰী চাকৰি আৰু সৰু-সুৰা ঠিকা-ঠুকুলিৰ আশা বাদ দিব। প্ৰশান্ত দায়ে কোৱামতে, তেখেতৰ বেংকৰ পৰা ল’নটো লৈ, ধানৰ মিলটোৱে আৰম্ভ কৰিব। অলপ গাত শকতি হ’লে, ঘৈণীয়েকৰ বাবে এজনী হাত ধৰা লাগনীও ৰাখিব। তাই এনেয়ো পঢ়া-শুনাত বেছ ভালেই আছিল, তাই খালি পুতেকৰ পঢ়া-শুনাখিনি অলপ চোৱাচিতা কৰি দিলেই হৈ যাব।\nমুখত তাৰ ভাল লগা গান এটা গুণগুণাই সি ঘৰমুৱা খোজৰ বেগ আৰু অলপ বঢ়াই দিলে।।\n← আশা (কল্লোল কুমাৰ বৰুৱা)\nশিক্ষকতা জীৱনৰ কিছু অনুভৱ-৭ (– নিবেদিতা বৰি) →\nমৰম – ৰঞ্জু শৰ্মা


Emend in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Emend ar byavahar, ppali, parshwakriya, upkaar, kriya-pratikriya aaru satarkatabani\nEmend की जानकारी\nEmend ৰ লাভ আৰু ব্যৱহাৰসমূহ- Emend Benefits & Uses in Assamese- Emend ar laabh aaru byavaharsamuh\nEmend ৰ পালি আৰু সেয়া কেনেদৰে ল'ব- Emend Dosage & How to Take in Assamese - Emend ar paali aaru xeya kenedore lobo\nEmend ৰ পাৰ্শ্চক্ৰিয়াসমূহ- Emend Side Effects in Assamese- Emend ar parshwakriyasamuh\nEmend সংক্ৰান্ত সতৰ্কতাবাণীসমূহ- Emend Related Warnings in Assamese- Emend xonkranta xatarkatabanisamuh\nঅইন দৰৱৰ সৈতে Emendৰ গুৰুতৰ ক্ৰিয়া-প্ৰতিক্ৰিয়া- Severe Interaction of Emend with Other Drugs in Assamese- Oinor xoite Emend ar gurutor kriya-pratikriya\nEmend মতভেদসমূহ- Emend Contraindications in Assamese- Emend nishedhsamuh\nEmend ৰ বিষয়ে সততে সোধা প্ৰশ্নসমূহ- Frequently asked Questions about Emend in Assamese- Emend ar bikhoye satate xodha prashnasamuh\nখাদ্য আৰু মদৰ সৈতে Emend ক্ৰিয়া-প্ৰতিক্ৰিয়া- Emend Interactions with Food and Alcohol in Assamese- khadya aaru modor xoite Emend kriya-pratikriya\nEmend ৰ লাভ আৰু ব্যৱহাৰসমূহ - Emend Benefits & Uses in Assamese - Emend ar laabh aaru byavaharsamuh\nEmend তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nEmend ৰ পালি আৰু সেয়া কেনেদৰে ল'ব - Emend Dosage & How to Take in Assamese - Emend ar paali aaru xeya kenedore lobo\nEmend-ৰ উপাদানসমূহ - Emend Active Ingredients in Assamese - Emend-ar upadaansamuh\nEmend ৰ পাৰ্শ্চক্ৰিয়াসমূহ - Emend Side Effects in Assamese - Emend ar parshwakriyasamuh\nগৱেষণাৰ ভিত্তিত, Emend ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nEmend সংক্ৰান্ত সতৰ্কতাবাণীসমূহ - Emend Related Warnings in Assamese - Emend xonkranta xatarkatabanisamuh\nEmend-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Emend পাৰ্শ্ব-প্ৰতিক্ৰিয়াৰ কখা চিন্তা নকৰাকৈ গ্ৰহণ কৰিব পাৰে।\nEmend-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই Emendৰ পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই Emend গ্ৰহণ কৰা লগে লগে বন্ধ কৰক। আপোনাৰ চিকিতসকৰ সৈতে কথা পাতক আৰু আপোনাৰ চিকিতসকৰ পৰামৰ্শ লৈহে পিছত ব্যৱহাৰ কৰিব।\nবৃক্কত Emend কি প্ৰভাৱ দেখা গৈছে?\nবৃক্ক ৰ বাবে Emend সম্পূৰ্ণৰূপে সুৰক্ষিত।\nযকৃতত Emend কি প্ৰভাৱ দেখা গৈছে?\nEmendৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Emend ৰ কি প্ৰভাৱ দেখা গৈছে?\nহৃদয় ৰ বাবে Emend সম্পূৰ্ণৰূপে সুৰক্ষিত।\nঅইন দৰৱৰ সৈতে Emendৰ গুৰুতৰ ক্ৰিয়া-প্ৰতিক্ৰিয়া - Severe Interaction of Emend with Other Drugs in Assamese - Oinor xoite Emend ar gurutor kriya-pratikriya\nEmend তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nEmend মতভেদসমূহ - Emend Contraindications in Assamese - Emend nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Emend লোৱা অনুচিত যাতে -\nEmend ৰ বিষয়ে সততে সোধা প্ৰশ্নসমূহ - Frequently asked Questions about Emend in Assamese - Emend ar bikhoye satate xodha prashnasamuh\nএই Emend-এ অভ্য়াস বা নিচাৰ সৃষ্টি কৰে নেকি?\nনহয়, Emendয়ে অভ্যাসৰ সৃষ্টি নকৰে।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Emend লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, কিন্তু ডাক্তৰৰ পৰামৰ্শ মতেহে Emend লওক।\nমানসিক ৰোগৰ চিকিত্সাৰ বাবে Emend লৈ কোনো লাভ নাই।\nখাদ্য আৰু মদৰ সৈতে Emend ক্ৰিয়া-প্ৰতিক্ৰিয়া - Emend Interactions with Food and Alcohol in Assamese - khadya aaru modor xoite Emend kriya-pratikriya\nখাদ্য আৰু Emendৰ ক্ৰিয়া-প্ৰতিক্ৰিয়া\nখাদ্যৰ সৈতে Emend লোৱাটোৱে একো সমস্যাৰ সৃষ্টি নকৰে।\nমদ আৰু Emendৰ মাজৰ প্ৰতিক্ৰিয়া\nগৱেষণাৰ অভাৱত, Emend লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nEmend ৰ অনুকল্প - Substitutes for Emend in Assamese\nEmend ৰ মূল্য আৰু পেকৰ চাইজ - Emend Price and Pack Size in Assamese - Emend ar mulya aaru pakor size\nআপুনি বা আপোনাৰ পৰিয়ালৰ কোনোবাই Emend লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Emend ব্যৱহাৰ কৰিছিল নেকি?\nআপুনি কিমান পৰিমাণে Emend সেৱন কৰিছিল?\nআপুনি Emend ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Emend সেৱন কৰে?


নীলিম কুমাৰৰ সৈতে 'সাহিত্য ডট অৰ্গ'ৰ অন্তৰংগ আলাপ - সাহিত্য ডট অৰ্গ\nনীলিম কুমাৰৰ সৈতে ‘সাহিত্য ডট অৰ্গ’ৰ অন্তৰংগ আলাপ\n২০১০ চনৰ মাঘৰ কোনোবা এটা কুঁৱলীসনা ৰাতিপুৱাতে লিখা এখন চিঠিৰে আৰম্ভ হোৱা এটা সৌহাৰ্দ্যপূৰ্ণ সম্পৰ্ক আছিল সেয়া। তাৰপাছতো পাৰ হৈ গ’ল আঠ বছৰ। সময়ৰ বুকুত অনেক বঢ়া- টুটা কিম্বা উঠা- নমাৰে এই আঠটা বছৰে লিখি থৈ গ’ল প্ৰাপ্তিৰ এমোকোৰা হাঁহি বা অপ্ৰাপ্তিৰ কেঁচা বিষাদ। মহানগৰীৰ যান্ত্ৰিক ব্যস্ততাপূৰ্ণ সভ্যতাৰ সৈতে অভ্যস্ত হৈও যিজন ব্যক্তিয়ে প্ৰতিনিয়ত নিজৰ ভিতৰৰ কবি সত্তাটোক সজীৱ কৰি ৰাখি নিতৌ নব্য সৃষ্টিৰে কবিতাৰ পথাৰখনত সঁজাল ধৰা কোঁহবোৰ সিঁচি আহিছে , তেওঁৰ বাবে হয়তো আঠ বছৰ পুৰণি এটা ফোনকল, এখন চিঠি অথবা এটা নাম পাহৰাটো স্বাভাৱিক আছিল।\nকিন্তু তেওঁ যে কবি! সৃষ্টিৰ পথাৰখনক জীৱনৰ জীয়া অভিজ্ঞতাবোৰেৰে শিল্প নিৰ্মাণৰ কঠীয়াতলী কৰি তোলাৰ বাট দেখুওৱা হোতা তেওঁ; সেয়েহে নাপাহৰিলে আৰু নাপাহৰিলে বাবেই ইমান বছৰৰ মূৰত অচিনাকি নম্বৰটোৰপৰা যোৱা ফোনকলটো ৰিচিভ কৰি সেই বিশেষ নামটো শুনিয়েই আন্তৰিকতাৰে কৈ উঠিছিল, “অ’ গুণগুণ, কোৱা!”\nনীলিম কুমাৰ- সাম্প্ৰতিক অসমীয়া কাব্য জগতৰ এক আলোড়নকাৰী নাম, কবিতাৰ বিষয়বস্তু আৰু লিখন শৈলীয়েই যাৰ পৰিচয়, কবিতাক লৈ বিগত বৰ্ষকেইটাত কৰি অহা মননশীল আৰু অভিনৱ চিন্তা- চর্চাৰে যিজনে সহস্ৰ কাব্যপ্ৰেমীৰ মনত কেতিয়াও হালধীয়া অথবা মদৰুৱা হৈ যাব নোৱাৰাকৈ এটুকুৰা সেউজীয়া ঠাই নিগাজীকৈ দখল কৰি লৈছে; সেইজন ব্যক্তিৰ সৈতে ‘সাহিত্য ডট অৰ্গ’ আলোচনীখনৰ এই শিতানটোৰ বাবে কথা- বাৰ্তা হৈছিলোঁ। তেখেতৰ কবিতাৰ বিষয়- বৈচিত্ৰ্য, প্ৰকাশভংগীৰ সৰলতা, আধুনিক জীৱনৰ জটিলতাৰ সৰল প্ৰকাশ, গভীৰ আত্মজিজ্ঞাসাৰে সাম্প্ৰতিক অসমীয়া কাব্য জগতখনত তেখেত এটা নতুন বাটৰ বাটকটীয়া৷ পেছাত এজন চিকিৎসক ডাঃ হেমেন কুমাৰ শৰ্মাই ‘নীলিম কুমাৰ’ ছদ্মনামত ইতিমধ্যে হাজাৰৰো অধিক কবিতা লিখি উলিয়াইছে। ১৯৮৫ চনত প্ৰকাশ পোৱা ‘আচিনাৰ অসুখ’ তেওঁৰ প্ৰথম কবিতাৰ সংকলন৷ অন্যান্য কাব্য সংকলনসমূহ হ’ল: বাৰী কোঁৱৰ, পানীত ঢৌ ঢৌবোৰ মাছ, স্বপ্নৰ ৰেলগাড়ী, শেলুৱৈ গধূলি, টোপনিৰ বাগিচা, ধুনীয়া তিৰোতাবোৰ আৰু অন্যান্য কবিতা, জোনাক ভালপোৱা তিৰোতাজনী, নিমখ আৰু একৈশটা কবিতা, আমাৰ আকাশত চাৰিজনী জোন, নৰকাসুৰ, আত্মগাঁথা, নীলিম কুমাৰৰ নিৰ্বাচিত কবিতা, খালিঘৰ, মই তোমালোকৰ কবি, এদিন তোমাৰ ঘৰলৈ যাম য’ত তোমাৰ জন্ম হৈছিল, কাইলৈৰ পৰা আপোনাক ভালপাম ইত্যাদি। ইয়াৰ উপৰিও তেওঁ কেইবাটাও অসংকলিত কবিতা আৰু পাঁচখন উপন্যাসো লিখি উলিয়াইছে৷\nনিৰ্দিষ্ট সন্ধিয়াটোত আমি কবিজনৰ শিলপুখুৰীস্থিত নিজা বাসগৃহত থিয় দিছিলোঁগৈ। আমি মানে মই, ‘সাহিত্য ডট অৰ্গ’ৰ প্ৰশাসনীয় গোটৰ অন্যতম সক্ৰিয় সদস্য মৃদুল কুমাৰ শৰ্মা আৰু মৃণাল জ্যোতি গোস্ৱামী, আৰু মোৰ স্ৱামী মানস জ্যোতি বৰা। প্ৰায় দুঘণ্টাৰো অধিক সময় কবিজনৰ লগত অনানুষ্ঠানিকভাৱে আমি কথা- বাৰ্তা হৈছিলোঁ। কবিজনৰ লগতে তেওঁৰ সহধৰ্মিনী পুষ্পাঞ্জলী গোস্বামী আৰু জীয়ৰী মিচিকিৰ ঘৰুৱা আন্তৰিকতাসুলভ কথা- বাৰ্তাৰ লগতে খৰিৰ জুইত সেকা নিমকি, বুন্দিয়া আৰু তাল- পিঠাৰ সোৱাদেৰে আপ্যায়িত সন্ধিয়াটোত প্ৰাণ পাই উঠিছিল কবিতা, শিল্প, প্ৰেম- অপ্ৰেম, প্ৰাপ্তি- বিষাদ আৰু সোঁৱৰণীৰ কথাবোৰ। গোটেই ঘৰটোত শিল্পী মনৰ গোন্ধ এটাই আমোল- মোলাই আছিল। কবি নীলিম কুমাৰৰ দুই সন্তান ফুটুকী আৰু মিচিকিয়ে নিপুণ হাতেৰে সাধুকথাৰ চৰিত্ৰবোৰক ঘৰৰ দেৱালত ধৰি ৰাখিছিল।\nব্যস্ত সময় সূচীৰ মাজতেই তেখেতে যথেষ্ট সময় আমাৰ লগত বহুত কথাই পাতিলে৷ সেই কথোপকথনৰেই সম্পাদিত ৰূপ তলত দাঙি ধৰা হ’ল ।\nসা: ড: অ: নমস্কাৰ। ‘সাহিত্য ডট অৰ্গ’ৰ তৰফৰ পৰা আপোনাক আমি স্বাগতম জনাইছোঁ। যদিও আপোনাৰ লগত আনুষ্ঠানিকভাৱে আৰম্ভ কৰিছোঁ, তথাপি আচলতে অনানুষ্ঠানিকভাৱে কথা পাতিবলৈহে আমি আহিছোঁ। ‘আচিনাৰ অসুখ’ কিয় হৈছিল বাৰু?\nনী: কু: আপাততঃ ‘আচিনাৰ অসুখ’ এটা সাধাৰণ কবিতা, কিন্তু কবিতাটোত আচিনাৰ অসুখৰ জৰিয়তে সমাজৰ এক ধৰণৰ অসুখকে চিত্ৰিত কৰা হৈছে। সুনীল গংগোপাধ্যায়ৰ এটা কবিতা আছে ‘নীৰাৰ অসুখ’ বুলি; তাত এষাৰ বাক্য আছে যে “নীৰাৰ অসুখ হ’লে কলকাতাৰ সবাই বড় দুঃখে থাকে”। আচলতে এই কথাষাৰেই মোৰ অন্তৰ স্পৰ্শ কৰিছিল আৰু ই মোক ‘আচিনাৰ অসুখ’ কবিতাটো লিখিবলৈ বাধ্য কৰাইছিলে, যদিও মই কবিতাটো সম্পূৰ্ণ এটা বেলেগ ‘ফৰ্ম’ত হে লিখি উলিয়ালোঁ। আচলতে এগৰাকী নাৰীৰ অসুখত যে সমস্ত নগৰখনেই ম্ৰিয়মান হ’ব পাৰে সেয়া কবিতাটোত মই দেখুৱাইছোঁ। নাৰী মানে এগৰাকী প্ৰেমৰ নাৰীৰ যেতিয়া অসুখ হয় তেতিয়া সমস্ত সমাজখন বা পৃথিৱীখনেই মৰ্মাহত হয়, সেই কথাষাৰ অনুভৱ কৰি মই কবিতাটো লিখিছিলোঁ।\nসা: ড: অ: আপোনাৰ প্ৰথম অৱস্থাৰ কবিতাৰ পৰা আজিৰ কাব্য জগতখনৰ পৰিচয়লৈকে যিটো সুদীৰ্ঘ পৰিক্ৰমা, সেই পৰিক্ৰমাৰ মাজত আমি ক’ৰবাত এক অস্থিৰতা দেখা পাওঁ। আপুনি এঠাইত লিখিছে যে, “কাইলৈ পখিলা হ’ম, আজি মই বিছা।” আজিৰ সমাজৰ দ্বন্দ্বই বা আধুনিক মানুহখিনিৰ অস্থিৰতাই আপোনাক কি ধৰণেৰে প্ৰভাৱিত কৰে বাৰু?\nনী: কু: নিজৰ কাব্যিক চেতনা বা অনুভৱখিনিক লৈ এজন কবি কাহানিও অকলশৰে কেৱল নিজৰ জগতখনতেই বিচৰণ কৰি থাকিব নোৱাৰে, ইচ্ছাকৃত ভাবেই হওক বা অনিচ্ছাকৃত ভাবেই হওক, সমাজখনৰ সৈতে তেওঁ সম্পৰ্কিত হোৱাটো অৱধাৰিত। উদাহৰণস্বৰূপে, চিকিৎসক হিচাপে মই যেতিয়া কৰ্মৰত অৱস্থাত থাকোঁ, এজন ৰোগীৰ চিকিৎসা কৰোঁতে তেওঁৰ যি দুখ তাক মই অনুভৱ কৰোঁ, তেওঁ কিমান কষ্ট পাব পাৰে সেয়া ময়ো অনুভৱ কৰিব পাৰোঁ। বা সমাজৰ দুৰ্দশাগ্ৰস্ত লোকৰ দুখ- দুৰ্দশাবোৰক মই অনুভৱ কৰিব পাৰোঁ আৰু সেই অনুভৱক মই মোৰ কবিতাৰ জৰিয়তে প্ৰকাশ কৰোঁ। মই এটা কবিতাত সেয়েহে লিখিছোঁ যে ডাক্তৰজনেই আটাইতকৈ বেমাৰী। এই যে চিকিৎসকজনে গোটেই ৰোগীসকলৰ চিকিৎসা কৰি আছে, তেওঁৰ খবৰ কিন্তু কোনেও নলয়। চিকিৎসকজনৰ ভিতৰতো যে অসুখ আছে সেয়া কোনেও ভাবি নাচায়। আমাৰ জীৱনৰ কথাবোৰো ঠিক তেনেকুৱাই।\nসা: ড: অ: আমাৰ আজিৰ সমাজ ব্যৱস্থাৰ যি দ্বন্দ্ব, এই যে ভাল- বেয়া, হিত- অহিত, উচিত- অনুচিতৰ মাজৰ দ্বন্দ্ব, পুৰণিকালৰ কথা আৰু আজিকালিৰ কথাৰ মাজৰে দ্বন্দ্ব, এই দ্বন্দ্বটো আজিকালি গল্প- উপন্যাস আদি সাহিত্যৰ অন্য ভাগসমূহতো খুব পঢ়িবলৈ পোৱা যায়। আজিৰ তুলনাত অতীতৰ দিনবোৰ ভাল আছিল এনেকুৱা ধৰণৰ কথাবোৰ প্ৰায়ে শুনিবলৈ পোৱা যায়। এই দ্বন্দ্বসমূহে ক্ৰিয়া কৰি থকাৰ ফলত এনে হয় নেকি বাৰু?\nনী: কু: দ্বন্দ্ব থাকিবই, কিয়নো সময় যিমানেই আগবাঢ়ি গৈ আছে সিমানেই আমাৰ সমাজ জীৱনত বিভিন্নতাবোৰ সোমাই পৰিছে আৰু আমি এই বিভিন্নতাবোৰ, পৰিবৰ্তনবোৰ গ্ৰহণো কৰি লৈছোঁ। আমি লাহে লাহে প্ৰকৃতিৰপৰা বিচ্ছিন্ন হৈ আহিছোঁ, প্ৰকৃতিৰ ধ্বংস কাৰ্যত লিপ্ত হৈছোঁ। কিন্তু যদিও আমি প্ৰকৃতিৰপৰা বিচ্ছিন্ন হৈছোঁ, তথাপি প্ৰকৃতিৰ প্ৰতি আমাৰ তৃষ্ণা কমি যোৱা নাই। কিন্তু প্ৰকৃতিৰ প্ৰতি আমাৰ এই আগ্ৰহ, তৃষ্ণা আৰু আমাৰ বিচ্ছিন্নতাৰ মাজৰ ভাৰসাম্য বা ‘বেলেঞ্চ’টো আমি ৰাখিব পৰা নাই যাৰ ফলত আমি বস্তুবাদী হৈ পৰিছোঁ। যদিও আমি অনুভৱো কৰোঁ যে এয়া ভুল, তথাপি আমি নিৰুপায় হৈ পৰিছোঁ আৰু বস্তুবাদী নোহোৱাকৈ থাকিব পৰা নাই। এই দ্বন্দ্বটোৱেই সমাজ- জীৱনৰ দৰেই সাহিত্যতো সোমাই পৰিছে, যাৰ ফলত সাহিত্যত বিভিন্ন ধৰণৰ ধাৰা সময়ে- সময়ে পৰিলক্ষিত হৈছে, যেনে- ৰোমাণ্টিক, আধুনিক, উত্তৰ- আধুনিক ইত্যাদি। সাহিত্যৰ সাধকসকলে নতুন- নতুন চিন্তা- চৰ্চা কৰিছে। এই যে উত্তৰ আধুনিকৰ ধাৰাটো, ইয়াকো আকৌ পুৰণি ধাৰাৰ লগত সংযোগ/ সংলগ্ন/ লিংক কৰিবলগা হৈছে। এই উত্তৰ আধুনিক ধাৰাটো আমাৰ অসমীয়া সাহিত্যত আচলতে পৰীক্ষণেই/ এক্সপেৰিমেণ্টেই হয়, কিন্তু সেই পৰীক্ষণ মানুহৰ জীৱনতো ঘটিছে।\nসা: ড: অ: এইখিনিতে আপোনাৰ কথাখিনি শুনি মোৰ পতকৈ ভাব হ’ল যে ইয়াত বাৰু নিৰ্মাণ- পুনৰনিৰ্মাণ (construction- reconstruction)ৰ কথাটো আহি পৰে নেকি? আলেকজেণ্ডাৰ চেলকাৰ্কে বিশ বছৰ বাহিৰৰ মানুহৰপৰা আঁতৰি আছিল। আজিৰ পৃথিৱীখনত আমিও এই কংক্ৰিটৰ পৰিবেশৰ মাজত সেই আলেকজেণ্ডাৰ চেলকাৰ্কৰ দৰেই আছোঁ নেকি বাৰু? মানে ভিৰৰ মাজত থাকিও অকলশৰীয়া?\nনী: কু: সেইটো হয়। প্ৰত্যেকজন সৃষ্টিশীল ব্যক্তি বা লেখকৰ ভিৰৰ মাজত থাকিও এককভাবেই বা ব্যক্তিগতভাবেই (individually) বিকাশ হয়। বিকাশ হয়তো তেওঁ বিভিন্ন উৎস বা সমলৰপৰা আহৰণ কৰে, কিন্তু তেওঁ নিজৰ বিকাশটো এককভাৱে/ ব্যক্তিগতভাৱে (individually) কৰিব লাগিব। আৰু বিকাশৰ এই প্ৰক্ৰিয়াটো মস্তিষ্কৰ প্ৰক্ৰিয়া। সমগ্ৰ চিন্তন প্ৰক্ৰিয়াটো মস্তিষ্কতেই হয়।\nসা: ড: অ: তাৰমানে ‘কবিতা’ হৃদয়ৰ নহয় মস্তিষ্কৰ হে?\nনী: কু: নহয়, কবিতা কেৱল এককভাৱে হৃদয়ৰ বা মস্তিষ্কৰ হ’ব নোৱাৰে। কবিতা নিশ্চয়কৈ হৃদয়তেই অংকুৰিত হয়, কিন্তু তাৰ নিৰ্মাণকাৰ্য হয় মস্তিষ্কত। মই এইটো কথা সদায় কৈ আহিছোঁ যে হৃদয়ৰ আৱেগ- অনুভূতিৰ কেৱল লিখিত ৰূপেই কবিতা নহয়, তাক নিৰ্মাণ কৰিব লাগিব, সি এক ‘শিল্প’ হৈ ফুটি উঠিব লাগিব। হৃদয়ৰ আৱেগ- অনুভূতিখিনিতো কেঁচা- মালহে (raw material), তাক আমি নিৰ্মাণ কৰিলেহে ই কবিতা ৰূপত শিল্প হৈ পৰিব।\nসা: ড: অ: এষাৰ কথা আছে যে কবিতা হৃদয়ৰ স্বতঃস্ফূৰ্ত প্ৰকাশ। আপোনাৰ মতে কথাটো এনেকুৱা নেকি বাৰু যে হৃদয়ৰ স্বতঃস্ফূৰ্ত প্ৰকাশ নহয়, বৰঞ্চ ই এক ধৰণৰ নিৰ্মাণ কৰা সাহিত্য হে?\nনী: কু: একদম সঁচা কথা। যদিহে মানুহৰ হৃদয়ৰ স্বতঃস্ফূৰ্ত প্ৰকাশেই কবিতা হ’লহেঁতেন, তেন্তে আমি দৈনন্দিন দেখি শুনি থকা মানুহৰ গালি- গালাজবোৰোতো কবিতা হ’বচোন। যেনে ধৰা, মোৰ আগতীয়াকৈ কোনো পৰিকল্পনা নাছিল, হঠাৎ কিবা কথাত খং উঠিল আৰু মই কাৰোবাক স্বতঃস্ফূৰ্তভাৱে গালি পাৰি দিলোঁ, অথবা কোনোবা আপোনজন ঢুকাওতে মই ইনাই- বিনাই কান্দিলো- এয়াওচোন তেন্তে কবিতা হৈ পৰিব। কিন্তু সেয়াতো শিল্প কেতিয়াও নহয়। শিল্প হ’বলৈ হ’লে এই স্বতঃস্ফূৰ্ত আবেগক নিৰ্মাণ কৰিব লাগিব। আমাৰ সমাজত এইটোৱেই ভুল ধাৰণা, যিটো কবি ৱৰ্ডছৱৰ্থে কৈ গৈছিল যে আৱেগৰ স্বতঃস্ফূৰ্ত প্ৰকাশেই কবিতা, সেইটোকে আজিও মানি অহা হৈছে। আচলতে আৱেগৰ স্বতঃস্ফূৰ্ত প্ৰকাশ হ’লেই কিন্তু কবিতা হ’ব নোৱাৰে। তাৰ নিৰ্মাণ হ’বই লাগিব। এটা সৰু উদাহৰণ দি মই বুজাই দিব খোজোঁ। তুমি বজাৰৰপৰা কিনি অনা মাংসখিনি মাথোঁ কেঁচামালহে, তাক তুমি নিমখ- হালধি- মছলা- জলকীয়া দি ৰান্ধিব লাগিব, পৰিবেশন কৰিব লাগিব, আৰু এই পৰিবেশনটোৱেই শিল্প। এই পৰিবেশনটোহে তুমি খাব পাৰিবা, কেঁচামালটোতো তুমি খাব নোৱাৰিবা, নহয় জানো? ঠিক সেইদৰে ধৰি লোৱা এটা শিল ৰাস্তাত পৰি আছে, এজন শিল্পীয়ে/ আৰ্টিষ্টে আৰু এজন শ্ৰমিকে একে সময়তে সেই শিলটো দেখা পালে। শ্ৰমিকজনৰ মনত সেই শিলটো ভাঙি টুকুৰা- টুকুৰ কৰাৰ কথাহে মনলৈ আহিব, কিন্তু শিল্পীজনে সেই শিলটো দেখাৰ লগে- লগে এটা মূৰ্তি বা ভাস্কৰ্য নিৰ্মাণৰ কথা মনলৈ আহিব। সেই শিলটোৱেই কেঁচামাল। ঠিক যিদৰে গছৰ মূঢ়া এটা কেঁচামাল, এজন খৰিকটিয়াই হয়তো সেই গছৰ মূঢ়াটোক দেখিলে কাঠ কাটি ঘৰলৈ লৈ যোৱাৰ কথা ভাবিব, কিন্তু এজন শিল্পীয়ে তাক দেখিলে এটা ভাস্কৰ্য নিৰ্মাণৰ কথাহে চিন্তা কৰিব। গতিকে চোৱা, সেই কাঠৰ টুকুৰাটোৱেই বা শিলটোৱেই কাৰ মনত কেনেকৈ প্ৰতিক্ৰিয়া কৰিছে!\nসা: ড: অ: কবিতাৰতো নিশ্চয় কিছুমান উপাদান আছে। সেই উপাদানসমূহক তাৰমানে গ্ৰহণযোগ্য ধৰণে পৰিৱেশন কৰিব লাগিব যাতে সমগ্ৰ কলা বিধ ফুটি উঠে। প্ৰতোটো ভাস্কৰ্যি যিদৰে ভাল নহ’ব পাৰে\nনী:কু: হয়, সেই পৰিবেশনটোৱেই নিৰ্মাণ। ভাল হয়তো নহ’ব পাৰে, শিলৰ বা কাঠৰ আকাৰৰ ওপৰত নিৰ্ভৰ কৰি ভাস্কৰ্যটো সৰু বা ডাঙৰ হ’ব পাৰে। কবিতাৰো ঠিক তেনেকুৱাই। কবিতাৰ ‘চাবজেক্ট’ বা ‘বিষয়- বস্তু’ তেনেকৈ সৰু বা ডাঙৰ হয়। কিন্তু এটা কথা সঁচা যে শিল্প নিৰ্মাণৰ কাৰণে কেঁচা মাল লাগিবই।\nসা: ড: অ: অলপ আগতে আমি ভিৰৰ কথা পাতিলোঁ, ভিৰৰ মাজত থাকিও একক বা অকলশৰীয়া হোৱাৰ কথা পাতিলোঁ। আপুনি পেছাত এজন চিকিৎসক। দিনটো আপুনি ৰোগীৰ সৈতে ব্যস্ত থাকিব লাগে। দিনৰ বেছিভাগ সময় আপুনি ভিৰৰ মাজতেই থাকে । তাৰমাজত যেতিয়া আপোনাৰ ব্যক্তিগত সত্বাটো মানে কবি সত্বাটো থাকে, সেইটোক প্ৰকাশৰ বাবে বা কবিতা নিৰ্মাণৰ বাবে আপুনি কেনেধৰণৰ পৰিৱেশ বিচাৰে বাৰু? ভিৰতো সেই নিৰ্মাণ কাৰ্যটো কৰিব পাৰে নে নিৰিবিলি পৰিৱেশ বিচাৰে?\nনী: কু: মোৰ কাৰণে কবিতা এটা লিখিবৰ বাবে নিজান পৰিবেশ এটা লাগিবই বুলি কথা নাই। ৰোগীৰ চিকিৎসা কৰি থাকোঁতেও যদি মোৰ মনলৈ ভাৱ আহে তথাপিও কিন্তু মোক নিজান বা অকলশৰীয়া পৰিবেশ লাগিব বুলি কথা নাই। মই ভিৰৰ মাজতো শিল্প নিৰ্মাণ কৰিব পাৰো।\nসা: ড: অ: আপুনি এই যে আপুনি ৰোগীৰ লগত ব্যস্ত থাকোঁতে আপোনাৰ মনত কবিতাৰ ভাৱ বা যিকোনো শব্দৰ অংকুৰণ হ’ল, সেই ভাৱ বা শব্দটোক লৈয়েতো আপুনি এটা শিল্প নিৰ্মাণ কৰিব, কিন্তু যেতিয়ালৈকে আপোনাৰ এই নিৰ্মাণ সম্পূৰ্ণ হৈ নুঠে তেতিয়ালৈকে আপোনাৰ মানসিক অৱস্থাটো কেনেকুৱা হৈ থাকে বাৰু? এক ধৰণৰ অস্থিৰতা থাকে নেকি বাৰু যে মই ৰোগী চাম নে কবিতাটো লিখিম?\nনী:কু: নাই নাই, সেই মুহূৰ্তত তেনেকুৱা একো নহয়। এই যে ভাৱটো বা শব্দটো বা বাক্য এষাৰ মোৰ মনলৈ হঠাৎ আহি গ’ল সেয়া মোৰ মস্তিষ্কত সঞ্চিত হৈ ৰৈ যায়। পাছত অৱসৰ মুহূৰ্তত মই তাক লৈ চিন্তা কৰোঁ আৰু নিৰ্মাণ কৰোঁ। কবিতা হয়তো হ’বও পাৰে নহ’বও পাৰে। মোৰ মনত পৰিছে মই এটা কবিতা লিখিছিলোঁ, ‘কন্যাকাল’ নামেৰে। সম্পূৰ্ণ কবিতাটো লিখি উঠাৰ পাছতো মই তাক শেষ কৰিব নোৱাৰিলোঁ, কিয়নো শেষৰ বাক্য দুশাৰী মোৰ মনলৈ অহা নাছিল। মই জানিছিলোঁ যে এই দুশাৰী মোৰ মনলৈ অহা নাই আৰু মাথোঁ এই দুটা শাৰী সন্তোষজনকভাৱে মোৰ মনলৈ নাহিলে কবিতাটো মই শেষ কৰিব নোৱাৰোঁ। প্ৰায় সাত বছৰৰ মূৰত সেই কবিতাটো শেষ কৰিবৰ বাবে উপযুক্ত দুটা শাৰী মোৰ মনলৈ আহিছিল। তাৰমানে চোৱা, এই সাত বছৰ ধৰি কবিতাটো মোৰ মগজতেই আছে, কিন্তু শেষ কৰিব নোৱাৰিলোঁ। কেতিয়াবা বহুত কবিতাই এইদৰে আধৰুৱা হৈ ৰৈ গৈছে।\nসা: ড: অ: তাৰমানে কেতিয়াবা আপোনাক কবিতা এটা লিখিবলৈ বহুত বেছি সময়ো লাগি যাব পাৰে? আপুনি এইমাত্ৰ ক’লে যে এটা কবিতা সম্পূৰ্ণ কৰিবলৈ আপোনাক সাত বছৰ লাগিল, তেনেকুৱা ক্ষেত্ৰত কেতিয়াবা আপুনি কবিতাটো পুনৰ নিৰ্মাণৰ কথা ভাবে নেকি যে কবিতাটো নতুনকৈ নিৰ্মাণ কৰোঁ? নে আপুনি আগৰ ভাৱখিনি সলাব নিবিচাৰে?\nনী: কু: হয়, কেতিয়াবা তেনেকুৱা হ’ব পাৰে বাৰু যে আগতে মই কবিতা এটা এইদৰে আৰম্ভ কৰিছিলোঁ, কিন্তু পাছত পুনৰ অন্য ধৰণে লিখিলোঁ। কিন্তু এই ‛কন্যাকাল’ নামৰ কবিতাটোৰ ক্ষেত্ৰত মোৰ তেনেকুৱা হোৱা নাছিল। এইটো মোৰ বাবে বহুত ডাঙৰ আৰু গুৰুত্বপূৰ্ণ অভিজ্ঞতা বুলিয়েই ক’ব পাৰি। আচলতে সেই সুদীৰ্ঘ সময়ছোৱাতো কবিতাটোৰ বিষয়বস্তুক লৈ মোৰ সমগ্ৰতাই জড়িত হৈ আছিল, মোৰ ভিতৰত নিৰ্মাণ কাৰ্য চলিয়েই আছিল যাৰ কাৰণেই সাত বছৰ পলমকৈ হ’লেও কবিতাটোৰ শেষৰ বাক্য দুটা মোৰ মনলৈ আহিছিল।\nসা: ড: অ: এইখিনিতে এটা কথা মোৰ মনত পৰিছে। এবাৰ এজন বিখ্যাত লেখকক এজন মানুহে সুধিলে যে উপন্যাস কেনেকৈ লিখিব পাৰি? লেখকজনে উত্তৰ দিলে যে উপন্যাস লিখাৰ দুটাই নিয়ম আছে, কিন্তু দুখৰ কথা যে সেই নিয়ম দুটা কোনেও নাজানে। আচলতে ইয়াৰ জৰিয়তে তেখেতে বুজাব খুজিছিল যে উপন্যাস লিখাৰ বাবে নিৰ্দ্দিষ্ট কোনো নিয়ম নাই। কবিতাৰ ক্ষেত্ৰতো হয়তো কথাবোৰ তেনেকুৱাই। আগৰেপৰা কবিতা লিখন সন্দৰ্ভত বিভিন্ন মতবাদ চলি আহিছে। কিন্তু শেহতীয়া ভাৱে এই ক্ষেত্ৰত এটা সম্পূৰ্ণ পৃথক মতবাদ বা চিন্তাধাৰা লৈ আপুনিয়েই একমাত্ৰ অকলশৰীয়া হৈ আছে যেন বোধ হয়। আপোনাৰ মতবাদ বা চিন্তাধাৰা মতে কবিতা নিৰ্মাণ কৰিব লাগে, আপুনি ইতিমধ্যে কবিতাৰ বিদ্যালয় এখন খোলাৰ কথাও কৈছে। এই বিদ্যালয় বা কৰ্মশালাত কেনেধৰণে প্ৰশিক্ষার্থীসকলক কবিতা নির্মাণ কৰিবলৈ শিকোৱা হ’ব? খুব ভাল ‘কাৰিকুলাম’ বা পাঠ্যক্ৰম এটা নহ’লেও অন্ততঃ জুমুঠি এটাৰ কথা আপুনি নিশ্চয় চিন্তা কৰিয়েই প্ৰস্তাৱটো আগবঢ়াইছে।\nনী: কু: হয় পাৰি, তেনেকৈ প্ৰশিক্ষণ দিব পাৰি। এই কথাটো মই যেতিয়া ভাবিছিলোঁ আৰু প্ৰস্তাৱ আগবঢ়াইছিলোঁ মানুহে তেতিয়া মোক সমালোচনা কৰিছিল, ধিক্কাৰ দিছিল। মই কবিতাৰ স্কুলৰ ওপৰতো এটা কবিতা লিখিছিলোঁ। মই প্ৰশিক্ষার্থীসকলক লৈ যাম নদীৰ পানী যুঁৱলিলৈ, তাত তেওঁলোকে ভৰি দিব, সেই পানীখিনিয়ে যেতিয়া ভৰিৰ পতা স্পৰ্শ কৰিব তেতিয়া যি অনুভৱ হ’ব সেয়া তেওঁলোকে লিখিব। আকাশৰ তললৈ লৈ যাম মই, আকাশে শিকাব, পথাৰে শিকাব তেওঁলোকক। মই মাথোঁ এই উপাদান বা সমলখিনিৰ সৈতে চিনাকি কৰাই দিম। এতিয়া মোৰ চকুৰ সমুখত এই মোবাইলটো বা সৌ পানীৰ বটলটো পৰি আছে, ইয়াক মই ‘পৰি থকা’ বুলি নকৈ ‘শুই থকা’ বুলি ক’ব পাৰোঁ। এয়াই আচলতে নিৰ্মাণ কাৰ্য। মানে যিটো মই অনুভৱ কৰিম তাক মই সম্পূৰ্ণ নিজা শৈলীৰে উপস্থাপন কৰিম। এজন চিত্ৰকৰে কোনটো ৰঙৰ লগত কি মিলালে কেনেকুৱা ৰং হয় জানিব লাগিব, নহ’লে ভাল ছবি এখন আঁকিব কেনেকৈ? তাৰবাবে তেওঁক অনুশীলন বা ‘প্ৰেক্টিছ’ৰ প্ৰয়োজন হ’ব। কবিতাৰ বাবেও ঠিক সেইদৰে অনুশীলন বা চৰ্চা লাগিব। তাৰবাবেইতো কবিতাৰ স্কুলৰ কথা কোৱা হয়। আজি ‘আৰ্ট স্কুল’ বুলি ক’লে মানুহে সহজে গ্ৰহণ কৰে, কিন্তু ‘কবিতাৰ স্কুল’ বুলি ক’লেই সমালোচনা কৰে। কিয়? তাৰমানে আমাৰ মনোবৃত্তি এতিয়াও ৰক্ষণশীল হৈ আছে।\nসা: ড: অ: এইখিনিতে মই এটা প্ৰশ্ন সোধোঁ। প্ৰায়ে শুনিবলৈ পোৱা যায় যে আধুনিক কবিতা বা সাম্প্ৰতিক সময়ৰ কবিতাবোৰ টান। নতুন ল’ৰা- ছোৱালীচামে আধুনিক কবিতা পঢ়িবলৈ টান পায়, কঠিন বুলি কয়৷ প্ৰায়ে কোৱা হয় যে আধুনিক কবিতাত ব্যক্তিগত চিত্ৰকল্প বা ব্যক্তিগত প্ৰতীকৰে উপস্থাপন খুব বাঢ়ি গৈছে। এইবিষয়ে আপুনি কি ভাবে?\nনী: কু: আচলতে আধুনিক কবিতা ‘টান’ বুলি ধৰি লোৱা হয়। কবিতাৰ একেবাৰে শেহতীয়া বা লেটেষ্ট ট্রেণ্ডক মানুহে টান পায়। কিন্তু আমি আমাৰ জীৱনত একেবাৰে শেহতীয়া বা লেটেষ্ট বস্তুবোৰ হে গ্ৰহণ কৰোঁচোন। কবিতাৰ ক্ষেত্ৰত কিন্তু এই লেটেষ্ট ট্রেণ্ডক গ্ৰহণ নকৰোঁ, টান বুলি ধৰি লওঁ। অথচ নিজৰ জীৱনত গাড়ী, মোবাইল ইত্যাদি অন্য উপাদানবোৰৰ একেবাৰে লেটেষ্ট মডেলটোহে পছন্দ কৰোঁ।\nসা: ড: অ: মানে কথাটো এনেকুৱা নেকি বাৰু বিজ্ঞানৰ ক্ষেত্ৰত জটিলতাক আমি সহজে গ্ৰহণ কৰোঁ, কিন্তু কলাৰ ক্ষেত্ৰত নকৰোঁ।\nনী: কু: হয়। কথাটো তেনেকুৱাই। আমি ব্যৱহাৰিক জীৱন আৰু মানসিক জীৱনৰ মাজত সামঞ্জস্য নাৰাখোঁ আচলতে। তদুপৰি আমাৰ সমাজত বা ছাত্ৰ- ছাত্ৰীৰ পাঠ্যক্ৰমতো সাহিত্য সম্পৰ্কে আধুনিক ধাৰণাবোৰক এতিয়াও গ্ৰহণ কৰি উঠা নাই।\nসা: ড: অ: আজিকালি মহাবিদ্যালয়- বিশ্ববিদ্যালয়ৰ পাঠ্যক্ৰমত বহুত নতুন ধৰণৰ চিন্তা- চৰ্চা বা নতুন ধৰণৰ কথা- বতৰাবোৰ অনা হৈছে অৱশ্যে৷\nনী:কু: হয়, আজিকালি অৱশ্যে বিশ্ববিদ্যালয়ৰ পাঠ্যক্ৰমত বহুত নতুন ধৰণৰ চিন্তা- চৰ্চাৰ অৱতাৰণা কৰা হৈছে, কিন্তু এয়া বহুত দেৰি হৈ গৈছে আচলতে। পলম এইকাৰণেই হৈছে যে শিক্ষক- অধ্যাপক সকলো এই ক্ষেত্ৰত অভ্যস্ত হৈ উঠা নাই। এই আধুনিকতা কেৱল বিশ্ববিদ্যালয় পৰ্যায়ত হ’লেই কিন্তু নহ’ব, বিদ্যালয় পৰ্যায়ৰপৰা আৰম্ভ কৰিব লাগিব। নহ’লে আমাৰ চিন্তাধাৰাতো ‘গেপ’ (gap) এটা আহি পৰিব।\nসা: ড: অ: এইখিনিতে মোৰ মনত পৰিছে, আমি যেতিয়া ১৯৯৩ত মেট্ৰিক দিছিলোঁ, তেতিয়া আমাৰ অসমীয়া সাহিত্যত এটা প্ৰবন্ধ আছিল ‘ছুইং বল’ নামেৰে৷ মই আজিও কোনো যুক্তি বিচাৰি নাপালোঁ যে অসমীয়া সাহিত্যৰ সেই পাঠ্যক্ৰমত আচলতে সেই বিশেষ প্ৰবন্ধটো সুমুৱাৰ কি প্ৰয়োজন আছিল, কিয়নো সেই লেখাটোত ভাষাৰ কোনো সাংঘাতিক উপস্থাপন শৈলী নাছিল৷ তাৰ পৰিবৰ্তে আধুনিক কবিতা বা পুৰণি কবিতাৰ ওপৰত পৰ্যালোচনা কৰা লেখা দিব পাৰিলেহেতেন৷\nনী:কু: হয়, কথাবোৰ তেনেকুৱাই৷ আমাৰ চিন্তা- ধাৰণাত আধুনিকতা এতিয়াও অহা নাই, তাৰ ফলতে এই ‘গেপ’টো আহি পৰিছে৷\nসা: ড: অ: আমি বাৰু কবিতাৰ সৃষ্টিৰ পথাৰখনত ‘আলি- দোমোজা’ত আছোঁ নেকি?\nনী: কু: একদম, আমি দেখাদেখিকৈয়ে আলি- দোমোজাত আছোঁ। আজি প্ৰায় তিনিমাহ আগত গুৱাহাটীত এজন কবিৰ গ্ৰন্থ উন্মোচনী সভালৈ মোক মাতিছিলে। কিন্তু কিতাপখন মেলি চাই মই হতভম্ব হৈছিলোঁ, কিয়নো তাত থকা গোটেইখিনিয়েই ‘অকবিতা’হে আছিল। কিতাপখনত চকু ফুৰাই মই তেওঁক সুধিছিলোঁ যে তেওঁ কবিতাৰ চৰ্চা ক’ত, কেনেকৈ কৰিছিলে। তেওঁ উত্তৰত কৈছিল যে তেওঁ ফেচবুকতে কবিতাৰ চৰ্চা কৰে। মই এইটোও সুধিছিলোঁ যে তেওঁ কাৰো কবিতা পঢ়া নাই নেকি, নৱকান্ত বৰুৱা, নীলমণি ফুকন, হীৰুদা অথবা নীলিম কুমাৰৰ কবিতা। তেওঁৰ উত্তৰ আছিল ‘নাইপঢ়া’! কেৱল নামবিলাক শুনিছে মাথোঁ। কিন্তু সেইখন তেওঁৰ দ্বিতীয় কিতাপ আছিল। তেওঁ তাৰমানে আধুনিক কবিসকলৰ লগত যুক্ত নহয়েই, তেওঁ আৰম্ভ কৰিছিল মাথোঁ ফেচবুকৰপৰা। কিন্তু চোৱা, ফেচবুকৰপৰা যদি তেওঁ কবিতা লিখা আৰম্ভ কৰিছিল, তেওঁৰ কবিতাসমূহ আধুনিক হ’ব লাগিছিল, কিয়নো ফেচবুক হৈছে যোগাযোগ একেবাৰেই আধুনিক মাধ্যম, নহয় জানো? তেওঁ একেবাৰে ‘লেটেষ্ট’ আহিলাটোৱেই ব্যৱহাৰ কৰিছে, অথচ তেওঁৰ চিন্তা কিমান পিছ পৰি আছে।\nসা: ড: অ: আমাৰ সাহিত্যিক সকলৰ বেছিভাগেই, কবি, গল্পকাৰ বা ঔপন্যাসিকসকলৰ অতীতলৈ গুচি যোৱাৰ এটা প্ৰৱণতা থাকে। তেওঁলোকৰ সৃষ্টিৰাজিত অতীতপ্ৰীতি প্ৰায়ে পৰিলক্ষিত হয়। এই যে আমি কংক্ৰীটৰ সভ্যতাত থাকিও অতীতলৈহে উভতি যোৱাৰ চেষ্টা কৰি থাকোঁ সেই ভাৱটোৱেই বাৰু আমাৰ সাহিত্য সৃষ্টিৰ ক্ষেত্ৰত আগবাঢ়ি যোৱাত বা সাহিত্যত আধুনিকতাক গ্ৰহণ কৰাৰ ক্ষেত্ৰত বাধাৰ প্ৰাচীৰ হৈ থিয় দিছে নেকি বাৰু?\nনী: কু: যিসকল সৃষ্টিশীল লেখক তেওঁলোকৰ ক্ষেত্ৰত এয়া কেতিয়াও প্ৰযোজ্য নহয়, তেওঁলোকৰ ভাৱখিনি অতীতৰ ভিত্তিত বিকশিত হয় মাথোঁ, তাক ‘থীম’ বা বিষয়বস্তু হিচাপে লৈ সাহিত্য সৃষ্টি কৰিব পাৰে তেওঁলোকে, কিন্তু তাৰ কাৰণে তেওঁলোক পিছ পৰি নৰয়। কিন্তু এচাম মানুহে কোনোধৰণৰ আধুনিকতা নিশিকিলেই আৰু নিশিকাকেই তেওঁলোকে ‘কবিতা এনেকুৱা বস্তু’ বুলি ভ্ৰান্ত ধাৰণা এটা কৰি ল’লে। শুনি আচৰিত হ’বা যে সেই কিতাপ উন্মোচনৰ সভাখনতেই আন দুজন ল’ৰাকো মই সুধিছিলোঁ যে তোমালোকে কাৰ কবিতা পঢ়িছা বুলি। তেওঁলোকে কৈছিল যে কাৰো পঢ়া নাই হেনো। এজনে উত্তৰত কৈছিল ‘নিচিনো তোমাক ক’ত আছা প্ৰভু’ পঢ়িছিল। তাৰমানে চোৱা তেওঁৰ ধাৰণাখিনি কিমান পাছত ৰৈ গ’ল। ফেচবুকত তেওঁলোকে যিখন জগতত কবিতা চৰ্চা কৰিছে তাৰ বন্ধুবৰ্গৰো চিন্তা- চৰ্চা হয়তো সিমানতে ৰৈ গৈছে। গতিকে চিন্তা ভাৱনাত যদি কোনোধৰণৰ নতুনত্ব আনিব নোৱাৰে তেন্তে তেওঁলোক বেয়াকৈয়ে পিছ পৰি ৰ’ব। কবিতাক আচলতে তেওঁলোকে বৰ সহজ বুলি ভাবিছে, ফেচবুকত তিনিশ- চাৰিশ লাইক পালেই তেওঁলোকৰ আত্মবিশ্বাস আহি যায়। তেওঁলোকৰ সেয়া স্বতঃস্ফূৰ্ত প্ৰকাশো নহয়, সেয়া একেবাৰেই কৃত্ৰিম। স্বতঃস্ফূৰ্ত প্ৰকাশ হ’লেও আমি মানি ল’ব পাৰোঁ যে সেয়া নিৰ্মাণ নহয় যদিও অন্ততঃ কেঁচামাল। কিন্তু এইবোৰ যে একেবাৰেই কৃত্ৰিম। বাছি- বাছি কিছুমান শব্দ লৈ কবিতাৰ আকৃতিৰ ৰূপ এটা দিয়ে। কিন্তু সেয়া আচলতে ভুল। অথচ তাকে ক’লেই সমাজে ভাবে যে নতুন চামৰ উত্থানত নীলিম কুমাৰ শংকিত হৈছে।\nসা: ড: অ: হয়, তেনেকুৱা কেতবোৰ কবিতাৰ আকাৰ লোৱা অকবিতা আমাৰো পৰিলক্ষিত হয়। তেওঁলোকে মাথোঁ কিছুমান শব্দ নিৰ্বাচন কৰি কবিতাৰ আকাৰ দিয়ে৷ এই কথাবোৰ আচলতে বিদ্বান সমাজতো আলোচনা হৈয়ে থাকে। আপোনাক লৈও বহুত বিতৰ্ক হৈছিল ‘কবিতা- অকবিতা’ৰ প্ৰসংগক লৈ, নতুন চামক নিৰুৎসাহ কৰা বুলিও নোকোৱা নহয়৷ তেনে সময়তে ময়ে এটা গোটত সুধিছিলোঁ যে ‘কবি’ উপাধিটো পাবৰ বাবে জানো নিৰ্ধাৰিত কিবা সংজ্ঞা আছে? কবি হ’বৰ বাবে আচলতে কবিতাৰ সংখ্যাৰ কোনো ন্যূনতম সীমা নাই। এতিয়া যিদৰে পি. এইচ. ডি. কৰিলে, গৱেষণাপত্ৰ লিখিলে কোনোবাই নিজৰ নামৰ আগত ডঃ লিখে, কবি উপাধি পাবৰ বাবেতো তেনেকৈ কোনো সংখ্যা নিৰ্ধাৰণ কৰি দিয়া নাই যে ব্যক্তিজনে ইমানটা কবিতা লিখিবই লাগিব। সেই উপাধি বা বিশেষণ নিজে নিজক দিয়া নাযায়।\nআজি মইও এটা কবিতা লিখিব পাৰোঁ, সেইটো হয়তো কবিতা হ’বও পাৰে, নহ’বও পাৰে৷ মই তাক ‘কবিতা’ বুলিও নকওঁ, ‘অকবিতা’ বুলিও নকওঁ; মই মাথোঁ ক’ম যে মোৰ মনলৈ কিবা এটা ভাৱ আহিছে বাবে মই তাক প্ৰকাশ কৰিছোঁ৷ কিন্তু তাকে লৈ মই নিজেই খ্যাতি বিচৰাটো বা নিজে নিজক ‘কবি’ বুলি বিশেষণ দিয়াটো উচিত কেতিয়াও নহয়৷ কিন্তু আজিকালি আচলতে মানুহে সহজে খ্যাতি বিচৰা হৈছে৷\nনী: কু: কবিতাক লিখি গীনিজ বুকত ৰেকৰ্ড কৰা বস্তু নহয় আচলতে। কাৰোবাৰ কবিতাৰ সংখ্যা কম হ’ব পাৰে, কিন্তু তাতো সাংঘাতিক শিল্প সোমাই থাকিব পাৰে। যেনে অজিত বৰুৱাৰ কথা ক’ব পাৰি, দেৱকান্ত বৰুৱাৰ কথা ক’ব পৰা যায়।\nসা: ড: অ: অৱশ্যে আমাৰ সাম্প্ৰতিক সময়ত ফেচবুকৰ বাহিৰত অসমীয়া কবিতাৰ জগতত কিছু সম্ভাৱনাপূৰ্ণ নতুন কবিয়ে আত্মপ্ৰকাশ কৰিছে আৰু ভাল কবিতা লিখি যাবলৈ চেষ্টাও কৰিছে।\nনী: কু: হয় কৰিছে। আনকি ফেচবুকৰ জৰিয়তেও বহুকেইজন প্ৰতিভাবান কবিয়ে আত্মপ্ৰকাশ কৰিছে। তেওঁলোক ওলাই আহিব লাগে। কিন্তু এই অকবিতাসমূহেই তেওঁলোকৰ উত্তৰণৰ পথত হেঙাৰ হৈছে। আগতে আমি কাগজত কবিতা লিখোঁ, আলোচনীলৈ বাতৰি কাকতলৈ পঠাই দিওঁ। আগতে বনলতা প্ৰকাশনে প্ৰত্যেকবাৰ গ্ৰন্থমেলাৰ আগে- আগে মোক কবিতাৰ সংকলন এটাৰ বাবে তাগিদা দিয়ে। কিন্তু আজিকালি এই মাত্ৰা কমি গৈছে, আচলতে এতিয়া কবিতা নপঢ়া হৈছে। আগতে কলেজ, ইউনিভাৰ্ছিটিত থকা ল’ৰা- ছোৱালীবোৰে কবিতা পঢ়িছিল, এতিয়া সেই পৰিৱেশটো নাই। এতিয়া আচলতে কবিতা পঢ়াতকৈ কবিতা লিখাৰ চাহিদা, লিখাৰ প্ৰৱণতাহে বাঢ়ি গৈছে। এই যে ফেচবুকত লিখে, লিখাৰ লগে লগে শ্বেয়াৰ কৰে, লগে- লগে ৰাইজৰপৰা কমেণ্ট বা প্ৰতিক্ৰিয়াটো পাই যায়। গতিকে আজিকালি কিতাপ নুলিওৱা হৈ গৈছে। মোক মানুহে প্ৰায়ে সোধে যে ‘অকবিতা’ কোনবিলাক। এই যে মোৰ মনৰ স্বতঃস্ফূৰ্ত প্ৰকাশবোৰ, খং- ৰাগবোৰ নিৰ্মাণ নকৰাকৈ যিবোৰ কবিতাৰ আকৃতিত লিখিছোঁ এইবিলাকেই অকবিতা। মই ভাবিছোঁ যে মই এইবাৰ মোৰ অকবিতাসমূহৰ সংকলন এটি উলিয়াম।\nসা: ড: অ: ‘অকবিতা’বোৰক আমি প্ৰতিবাদী কবিতা বুলি ক’ব নোৱাৰোঁ নেকি? সমাজত যেতিয়া কিছুমান অন্যায় হৈ থাকে, তেতিয়া প্ৰায়ে তাৰ প্ৰতিবাদত সাহিত্য সৃষ্টি হয়, ঠিক সেইদৰে কবিতাও লিখে৷\nনী: কু: ওহোঁ, প্ৰতিবাদী কবিতা হ’বলৈওতো সি শিল্প হ’বই লাগিব। এই যে মই গঁড় হত্যাক লৈ কবিতা এটা লিখিছিলোঁ, সেইটো প্ৰতিবাদী কবিতাও নহয়, তাত গোটেই ভাৱবোৰ নিৰ্মাণ নকৰাকৈ কেঁচামাল ৰূপতহে লিখি দিছোঁ। সেইবোৰ অকবিতা আচলতে। সেয়েহে মই ভাবিছোঁ যে এইবাৰ ‘নীলিম কুমাৰৰ নিৰ্বাচিত অকবিতা’ বুলি সংকলন এটা উলিয়াম।\nসা: ড: অ: কিছুমান কবিতা লিখি চাগে’ আপুনি নিজেও হয়তো সন্তুষ্ট নহয়। তেতিয়া কি হয়?\nনী: কু: কেতিয়াবা চাবাচোন সমাজত অকবিতাৰো প্ৰতিক্ৰিয়া পৰিলক্ষিত হয়। মানে সমাজত অকবিতাৰ একশ্যন হ’ব পাৰে, সেইটোও এটা সৃষ্টি, কিন্তু তাক তুমি কবিতা বুলি ক’ব নোৱাৰা। এতিয়া পেট্ৰলৰ মূল্যবৃদ্ধিক লৈ কোনোবাই কিবা এটা লিখিব পাৰে, কিন্তু সেয়া যদি কেৱল শ্লোগানধৰ্মী হয় তেন্তে তাক তুমি কবিতা বুলি ক’বা কেনেকৈ? প্ৰয়োজনসাপেক্ষে অকবিতাও কোনোবাই লিখিব পাৰে। কিন্তু কবিতাৰ লগত তাক সংপৃক্ত কৰিব কেতিয়াও নোৱাৰি। এয়া কেৱল কবিতাৰ ক্ষেত্ৰতেই নহয়। অন্য শিল্পৰ ক্ষেত্ৰতো দেখা যায়। গল্প, উপন্যাস বা গান প্ৰত্যেক ক্ষেত্ৰতে এনেকুৱা হৈছে। এইবোৰৰ আচলতে প্ৰচাৰ বেছি হয়। অকবিতাৰো ঠিক তেনেকৈ প্ৰচাৰ বেছি হৈ পৰিছে যিয়ে ভাল সম্ভাৱনাপূৰ্ণ কবি এজনৰ কাৰণে প্ৰত্যাহ্বান হৈ পৰিছে।\nসা: ড: অ: কেৱল কবিতাৰ ক্ষেত্ৰতে নহয়, গল্পৰ ক্ষেত্ৰতো দেখা গৈছে৷ গাানৰ ক্ষেত্ৰতো আমি একেই পৰিৱেশ দেখা পাইছোঁ৷ ‘পপুলাৰ কালচাৰ’ৰ প্ৰতি আমাৰ ধাউতিটো বেছি হৈছে চাগে’ এতিয়া?\nনী:কু: এইটো কাল্চাৰ আচলতে কিমান দূৰ তিষ্ঠি থাকে নাজানো, কিন্তু আমাৰ ‘বেচিক’টোক নষ্ট কৰি দিছে।\nসা: ড: অ: আমি এনেকৈ ক’ব পাৰো নেকি যে কবি হ’বৰ ভাবে, কবিতা লিখিবৰ বাবে বা মনৰ কাব্যিক অনুভূতিক প্ৰকাশ কৰিবৰ কাৰণেও খুব ভাল ধৰণে অধ্যয়ন কৰা উচিত যিটো আমি আজিকালি কমকৈ দেখা পাইছোঁ?\nনী: কু: হয়। ভাল গান এটা গাবৰ বাবে, ভাল ছবি এখন আঁকিবৰ বাবে যিদৰে অনুশীলন বা ‘প্ৰেক্টিছ’ৰ প্ৰয়োজন ঠিক সেইদৰে কবিতা লিখিবৰ বাবেও অনুশীলন লাগিবই। কবিতা পঢ়িবই লাগিব।\nসা: ড: অ: কেৱল কবিতাই পঢ়িব লাগিব নে?\nনী: কু: যিকোনো সাহিত্য, যিকোনো সাহিত্যই অধ্যয়ন কৰিব লাগিব। মইতো কবিতা খুব কম পঢ়িছিলোঁ। মই আচলতে গল্প উপন্যাস, বিশেষকৈ উপন্যাস বেছি পঢ়িছিলোঁ। চৈয়দ আব্দুল মালিকৰ উপন্যাস আৰু ভবেন্দ্ৰ নাথ শইকীয়াৰ গল্প পঢ়িছিলোঁ। মনৰ ভিতৰততো ভাৱবোৰ থাকেই, কিন্তু এই সাহিত্যবোৰে আচলতে মনৰ মাজত আৱেগৰ সৃষ্টি কৰি দিয়ে।\nসা: ড: অ: কবিতা সৃষ্টিৰ আঁৰত শিল্প সাহিত্যৰ অন্য ভাগসমূহে যেনে ছবি, গল্প, উপন্যাস আদিয়ে আপোনাক কেনেধৰণে সমৃদ্ধ কৰে?\nনী: কু: ছবিয়ে মোক সাংঘাতিক ধৰণে প্ৰভাৱিত কৰে। মোৰ প্ৰিয় চিত্ৰকৰ পাবলো পিকাছো। পিকাছোৰ ছবিসমূহে মোক ভেন গ’ঘতকৈও বেছিকৈ আকৰ্ষিত কৰে। তেওঁৰ ছবিৰ ফিগাৰবোৰ দুৰ্দান্ত একেবাৰে আধুনিক ধাৰাৰ, ছবিৰ ৰঙৰ সমাহাৰ আৰু বিষয়বস্তুও একেবাৰে অধ্যনিক ব্যতিক্ৰমী ধৰণৰ হয়।\nসা: ড: অ: ছবিৰ কথা পাতি আছোঁ বাবে সুধিছো, আপোনাৰ প্ৰিয় ৰং কি?\nনী: কু: মোৰ গাঢ় ৰংবোৰ ভাল লাগে। গাঢ় ৰঙা, গঢ় সেউজীয়া অথবা ক’লা। বগাৰঙে মোক আকৰ্ষণ নকৰে।\nসা: ড: অ: এই ৰংসমূহে আপোনাৰ সৃষ্টিত কিবা প্ৰকাৰে প্ৰেৰণা যোগায় নেকি?\nনী:কু: যোগায়। ৰঙেতো মোক বিৰাট প্ৰভাৱিত কৰে। মোৰ প্রিয় ৰং ৰঙা। কি কাৰণে নাজানো, কিন্তু ৰঙা ৰংটোকেই মই পছন্দ কৰোঁ। তেজৰ ৰং ৰঙা। ‘চিম্বলিজিম’ত (প্ৰতীকী অৰ্থত) ৰঙা ৰঙে বিদ্ৰোহ সূচায় বুলি কোৱা হয়। আজিকালি অৱশ্যে ‘চিম্বলিজিম’ কমি আহিছে।\nসা: ড: অ: ৰঙৰ প্ৰেৰণাত আপুনি কেনেকুৱা ধৰণৰ কবিতা লিখিছে? এই সময়ত আপোনাৰ মনলৈ তেনেকুৱা কবিতা আহিছে নেকি?\nনী: কু: এই মুহূৰ্তত মোৰ ঠিক মনত পৰা নাই। এটা কবিতা মনলৈ আহিছে, “হালধীয়াৰ বাবে মই মৰিম’ বুলি লিখিছিলোঁ, “সেউজীয়াই নাজানে এই পথাৰখনৰপৰা ঘৰবোৰলৈ এখন হালধীয়া চামনি পৰিছে যাৰ বাবে মই মৰিম।” I shall die for the yellow, the green does not know it. এইটো এটা কিন্তু আৱেগিক কবিতা। বহুতেই সেউজীয়া ৰংটো ভালপায়। কিন্তু মই হালধীয়াক ভালপাওঁ। সেউজীয়াৰ পাছৰ পৰ্যায়টো আচলতে হালধীয়া। মৃত্যুৰ লগত ইয়াৰ সম্পৰ্ক আছে। আৰু মৃত্যু মোৰ এটা প্রিয় বিষয়বস্তু।\nসা: ড: অ: উঠি অহা চামৰ মাজৰ কোনোবাই হয়তো আপোনাৰ সমগ্ৰ কবিতাখিনিয়েই পঢ়িছে, তেতিয়া তেওঁৰ কবিতাত আপোনাৰ কবিতাৰ প্ৰভাৱ পৰাটো অৱধাৰিত নহ’বনে?\nনী: কু: হ’বও পাৰে, প্ৰথম অৱস্থাত প্ৰভাৱ পৰিব পাৰে। কিন্তু পাছলৈ সেয়া ‘অভাৰকাম’ কৰিব পৰা যায়। মইও প্ৰথম অৱস্থাত নীলম\n← মাতৃভাষা – হৰেকৃষ্ণ ডেকা\nসম্পাদকীয় – ৰাজশ্ৰী ধনদিয়া →\nড° চন্দ্ৰজ্যোতি সোনোৱালৰ সৈতে সাহিত্য ডট অৰ্গৰ অন্তৰঙ্গ আলাপ


ফান্দ: ৰাজীৱ ৰঞ্জন - সাহিত্য ডট অৰ্গ\nভাৱানুবাদ: ৰাজীৱ ৰঞ্জন\nবেৰৰ ফুটাটোৰে মূৰটো উলিয়াই নিগনিটোৱে খেতিয়কজনে হাতত লৈ অনা টোপোলাটোলৈ চালে। নিশ্চয় কিবা খোৱা বস্তুৱেই হ’ব। কিন্ত তাৰ সকলো আশাত পানী পৰিল যেতিয়া খেতিয়কজনে টোপোলাটোৰ পৰা উলিয়াই আনিলে এখন নিগনি ধৰা ফান্দ।\nনিগনিটো লগে লগে বাহিৰলৈ ওলাল আৰু ঘৰৰ পাছফালে ৰখা কুকুৰাটোৰ ওচৰ পালেগৈ। উধাতু খাই অহা নিগনিটোক দেখি কুকুৰাটোৱে সুধিলে কি হ’ল। নিগনীটোৱে চিঞৰিলে “ঘৰৰ ভিতৰত এখন নিগনি ধৰা ফান্দ আছে, নিগনি ধৰা ফান্দ আছে”।\nকুকুৰাটোৱে শান্তভাবে ক’লে “চোঁৱা, নিগনি ধৰা ফান্দ যিহেতু সমস্যাটো তোমাৰ। আৰু তুমিয়েই সমাধান কৰিব লাগিব। কিন্তু এইটোত মোৰ ভাবিবলগীয়া বা কৰিবলগীয়া একো নাই”।\nবিষণ্ণ মনেৰে এইবাৰ নিগনিটো দৌৰিল গৰালত থকা গাহৰিটোৰ ওচৰলৈ। “ঘৰৰ ভিতৰত এখন নিগনি ধৰা ফান্দ আছে, নিগনী ধৰা ফান্দ আছে”।\nগাহৰিটোৱে নিগনিটোলৈ চালে আৰু ক’লে, “হেঃ, মই কি কৰিম ভাই? তোমাৰ কাৰণে ফান্দ পাতিছে, অলপ সাবধানে থাকিবা আৰু। মই বাৰু তোমাৰ কাৰণে প্ৰাৰ্থনা কৰিম ঈশ্বৰৰ ওচৰত”।\nএইবাৰ নিগনিটো গ’ল ওচৰতে বান্ধি থোৱা ছাগলীটোৰ ওচৰলৈ। সিও একেদ’ৰেই তাক নিৰাশ কৰিলে। কোনোৱে একো ভাল উপদেশ নিদিয়াত দুখমনেৰে নিজৰ ভাগ্যক ধিয়াই নিগনিটো ঘৰৰ বেৰৰ ভিতৰত থকা তাৰ গাঁতটোত সোমালগৈ।\nমাজনিশা মস্ত শব্দ এটা ফান্দখন বন্ধ হৈ গ’ল। কিবা এটা ফান্দত পৰিল। খেতিয়কৰ পত্নী আন্ধাৰে মুন্ধাৰে আহি ফান্দখনৰ ওচৰ পালেহি। কিন্তু ফান্দত লাগি পৰিছিল এডাল বিষাক্ত সাপৰ নেজডাল। সাপটোৱে মানুহগৰাকীৰ ভৰিতে খোঁট মাৰি দিলে। ঘৈনীয়েকৰ চিঞৰত খেতিয়কজন উঠি আহি সাপডাল দেখিলে আৰু কোবাই মাৰি পেলালে। ঘৈনীয়েকক লৈ তেওঁ গ’ল ওচৰৰে কবিৰাজৰ ওচৰলৈ। কবিৰাজে কিবা কিবি অলপ দৰৱ সানি মেলি খেতিয়কজনক ঘৈনীয়েকক আৰামত ৰাখিবলৈ উপদেশ দি পঠিয়াই দিলে। সাপৰ বিষ লাহে লাহে মানুহগৰাকীৰ শৰীৰত বিয়পিবলৈ আৰম্ভ কৰিলে। বিষত লাহে লাহে জ্বৰ উঠিল। খেতিয়কজনে ঘৈনীয়েকৰ অৱস্থা দেখি মাংসৰ চুপ অলপ ৰন্ধাৰ কথা ভাবিলে। কথামতেই কাম। পাছফালে বান্ধি থোৱা কুকুৰাটোক মাৰি গৰম চুপ ৰান্ধি তেওঁ ঘৈনীয়েকক খুৱাই দিলে। তিনিদিন মান হ’ল। খেতিয়কজনৰ সম্বন্ধীয় আৰু পত্নীৰ ফালৰো বহুকেইজন লোক আহি ওলাল খবৰ ল’বলৈ। ইমানবোৰ মানুহে খবৰ ল’বলৈ কষ্ট কৰি আহিছে। খেতিয়কজনে ভালকৈ এসাঁজ খুৱাওঁ বুলি ভাবি ঘৰৰ ছাগলীটোকে মাৰি সকলোকে এসাঁজ খুৱালে। এসপ্তাহ মান পাছত খেতিয়কৰ পত্নী ঢুকাল। শ্ৰাদ্ধ আদি পাৰ হোৱাৰ পছত গাঁৱৰ সকলোকে মাতি গাহৰিটোকে মাৰি ভোজ এটা খুৱাই খেতিয়কে জ্ঞাতি সংগ ল’লে। এই সকলোবোৰ বেৰৰ ফুটাটোৰে নিৰবে চাই থাকিল নিগনিটোৱে।\nদেখাত সৰু যেন লাগিলেও সমস্যা এটা আহি পৰিলে সমস্যাটোত পৰাজনেহে উপলব্ধি কৰিব পাৰে তাৰ গুৰুত্ব আৰু গভীৰতা। কোনোবা এজন যেতিয়া বিপদত পৰে, সমস্যাৰ সন্মুখীন হয়, উপলুঙা নকৰি, অকণমান হৃদয়াংগম কৰি সমস্যাটোৰ সমাধান চিন্তা কৰিলে আমাৰ নো কি ক্ষতি হ’ব পাৰে? কি ঠিক কাইলৈ আমিওটো বিপদত পৰিব পাৰোঁ? ভূপেনদাই এনেয়ে জানো গাই গৈছে: “দূৰ্বল মানুহে যদি, জীৱনৰ কোবাল নদী, পাৰ হয় তোমাৰে সাহত, তুমি হেৰুৱাবানো কি?”\n← নাৰী (বিতোপন দাস)\nযদি তেওঁ হয় আমাৰ দৰেই এজন (শান্তনু চাংমাই) →\nকনভয় (মূলঃ সুকান্ত ভট্টাচাৰ্য্য; অনুবাদ: জয় চক্ৰৱৰ্ত্তী)